
Forord. 

Jcifterfølgende Udsigt over Skolens og Opdragelsens Hi- 
storie i Oldtiden dannede tildels Grundlaget for en 
Række Foredrag, jeg i sidste Foraar holdt, og udgives 
nu i Haab om, at den nærmest vil kunne tjene vordende 
og værende Lærere, men ogsaa enhver anden, der inter- 
esserer sig for Menneskeslægtens Udviklingshistorie, til 
en bekvem Oversigt over de mærkeligste Fænomener paa 
Pædagogikkens Omraade. Det er mit Ønske, hvis Skriftet 
vinder Bifald, og Tid og Forhold forøvrigt tillade mig 
det, at give en lignende Udsigt over Skolens og Op- 
dragelsens Historie i Middelalderen og den nyere Tid. 

Da jeg ingen Kildehenvisninger har givet under 
Texten, bemærkes her i Almindelighed, at skjønt jeg 
sjeldnere har benyttet de første Kilder, haaber jeg dog 
helt igjennem at have benyttet de bedste Kilder fra 
anden Haand saavel i vor egen som i den fremmede 
Literatur. Specielt fremhæves Kl Schmidt, Geschichte 
der Pådagogik. I— IV. Cothen 1860-— 63. Tvende nys 
udkomne dygtige videnskabelige Arbejder i vor egen 
Literatur, der tildels behandle samme Emne, nemlig 

Prof. J. L. Ussing, Underviisningen hos Grækerne og 
Romerne (Univ. -Program 1865), og Docent G. V. Lyng, 
Hedenskabets Levnetsløb, Christiania 1866, har jeg der- 
imod ikke benyttet, da de udkom, efterat mit Skrift var 
afsluttet. 

Kjøbenhayn i Februar 1866. 

Forf. 

Indledning, 



trrundbetydningen af Ordet Skole er i det græske 
Sprog, hvorfra dette Ord er kommet til os: Hvile fra 
det daglige Arbejde, Fritid til at beskjæftige sig med 
noget, der ligger udenfor det sædvanlige Livserhverv, 
men derhos tillige Opmærksomhed og Omhu, navnlig en 
saadan, som den, man anvender paa Beskjæftigelser, som 
man af fri Tilbøjelighed har valgt sig, og hvor man uden 
Hastværk og uden Tvang giver sig Tid til nøje at under- 
søge og prøve. Skolens Historie begynder der, hvor* 
vi finde de første Spor til, at Menneskene bestræbte sig 
for at erhverve en anden Vejledning og Undervisning end 
den, som umiddelbart erholdes ved det daglige Samliv 
mellem Menneskene eller ved Forældrenes Samtaler med 
Børnene og praktiske Anvisninger for dem med Hensyn 
til de Beskjæftigelser, hvorpaa Livsopholdet beror, samt 
med Hensyn til Forholdet til andre Mennesker. 

Opdragelsen er derimod saa gammel som Menneske- 
slægten og betegner den Vejledning saavel i sædelig og 
religiøs som i rent menneskelig Henseende, som For- 
ældrene enten selv eller ved andre meddele Børnene, og 
uden hvilken de menneskelige Evner hos disse ikke kunne 
komme til Udvikling. Ethvert Folk, der overhovedet har 
en Historie, d. e. i hvis Liv en Fremskriden og Udvikling 

6 Indledning. 

er kjendelig', har derfor ogsaa en egen Opdragelsens 
Historie, der i mange Maader afspejler det Liv, der har 
rørt sig eller endnu rører sig i Folket. 

Opdragelsens Historie viser, hvorledes og ad 
hvilke Veje de enkelte Folk og Menneskeslægten idethele 
til de forskjellige Tider har strsébt at naa Idealet eller 
den fuldkomne Tilstand. Men saalænge det endnu stod 
ubestemt, hvori Fuldkommenheden var at søge, maatte 
ogsaa enhver Stræben henimod dette Maal .have noget 
famlende ved sig og bære Tilfældighedens Præg. Først 
Han, der er Verdenshistoriens Midtpunkt, Vorherre Chri- 
stus, i hvem Guds Raad til Menneskenes Salighed er 
aabenbaret, har udtalt, hvad der er Menneskeslægtens 
rette Ideal, idet han sagde; »Vorder fuldkomne, som 
eders Fader i Himlene er fuldkommen«. Og han har 
ikke blot udtalt dette som en Fordring, men han har sat 
Mennesket istand til at løse Opgaven; og han, der er Gud 
og Menneske tillige, har i sin egen Person fremstillet den 
rette Menneskeudvikling mod Fuldkommenhedens Maal, 
idet han, »som han tog til i Alder, forfremmedes i Vis- 
dom og Naade hos Gud og Menneskene«, saa at Opgaven 
nu bliver den, som Apostelen Paulus har udtalt: «at vi 
alle maa naa til Enhed i Troen og Guds Søns Erkjen- 
delse, til Mands Modenhed, til Christi Fyldes voxne 
Alder; at vi ikke mere skulle være som Børn, og lade 
os tumle som Bølger^ og omdrive af enhver Lærdoms 
Vejr, men at vi. Sandheden tro i Kjærlighed, skulle i 
alle Maader opvoxe til ham, som er Hovedet, til Christus « . 

I Fremstillingen af Skolens og Opdragelsens 
eller med eet Ord Pædagogikkens Historie maa vi 
i de forskjellige Tidsaldere gaa frem efter en noget for- 
skjellig Plan. Før Christus (i Oldtiden) maa vi be- 
handle ethvert af de i historisk Henseende mærkeligere 
Folk for sig, idet nemlig, som ovenfor er berørt, ethvert 

Indledning. 7 

Folk Søgte at løse Opgaven paa sin egen Maade, uden 
at nogen almindelig Grundsætning for Opdragelsen kunde 
gjøre sig gjældende, eftersom Folkene endnu vare ligesom 
fængslede i deres særegne Folkeligheder (Nationaliteter). 
Thi kun Christus er den, der gjør virkelig fri. — I den 
næste Tidsrum (Middelalderen), da Pavedømmet, i 
sin falske Stræben efter at tilvejebringe en synlig Enhed 
af alle Folk og Tungei^aai . indenfor den saakaldte ene 
saliggjørende Kirke, med Tilsidesættelse af de folkelige 
Ejendommeligheder, paatrykte hele Udviklingen et Fælles- 
præg, kunne vi behandle det hele under eet, idet vi i det 
væsentlige gaa frem efter den fremskridende Tidsorden. 
I det sidste Tidsrum (Nytiden) blev ved Reformationen 
Folkeligheden, om end kun tildels, indsat i sin Ret — 
thi Christus vil ikke tilintetgj øre det menneskelige og 
folkelige, men han vil frigjøre og gjenføde det. I dette 
Tidsrum maa vi derfor atter, om end ikke i samme Maal 
som i Oldtiden, henvende vor Opmærksomhed paa Hoved- 
folkene, Men da den nyere Tids stærkere Kulturstrømning 
fører med sig, at hvad der er af fremragende Betydning 
for det enkelte Folk inden føje Tid og idetmindste til en 
vis Grad bliver hele den civiliserede Verdens Fælleseje, 
saa kommer Opmærksomheden især til at fæste sig paa 
de Mænd, som ved deres ejendommelige Theori eller 
Praxis paa Opdragelseskunstens Omraade i særegen Grad 
have været Samtidens og Eftertidens Lærere og Vejledere. 



Jøderne. 

1. Fra Abraham til Bigets Deling. 

Vi stille dette Folk forrest, ikke fordi det er det 
ældste, men fordi dette Folk alene klart bevarede Mindet om 
Begyndelsen: om Menneskeskabelsen i Guds Billede, om 

8 Jøderne. 

Syndefaldet og om Forjættelsen angaaende den »Kvindens 
Sæd« , der skal adslette Syndens Forbandelse og atter 
bringe det formørkede Gudsbillede i Menneskesjælen for 
Dagen — altsaa Mindet baade om det, der danner Hin- 
dringen for, og om det, der betinger Muligheden af en 
Udvikling mod Fuldkommenhedens Maal. Vi stille Jøderne 
forrest, fordi »Aanden sv^Y^de over Vandene« i Be- 
gyndelsen, d. e. fordi vi dtegrredi bekjende vor Tro, at 
Begyndelsen ikke har været det aandløse , som om 
Menneskeslægten skulde have begyndt sin Løbebane som 
Aber eller som Orme i Støvet, men at Menneskeslægtens 
Evne til Udvikling (Perfectibilitet) viser hen til Aanden 
som Forudsætning. Thi Muligheden til Menneskets virke- 
lige Udvikling eller Historie finde vi kun deri givet, at 
det har haft en oprindelig Herlighed, der vel er for- 
mørket og mere end halvvejs udslettet ved Synden, men 
dog atter kan blive fornyet, naar »han, som alene skaber 
nyt paa Jorden«, »giver et nyt Hjærte og en ny Aand i 
Menneskets Indre«, og naar det selv vil række Haand 
til at »afføre sig det gamle Menneske med dets Gjer- 
ninger og iføre sig det ny, som fornyes til Erkjendelse 
efter hans Billede, som skabte det«. 

Opdragelsen hos Jøderne stod i det nøjeste Forhold 
til Folkets Religiøsitet. Ligesom nemlig en oprigtig, 
ubetinget Lydighed mod Herrens Bud, saaledes som vi 
finde den hos Folkets Stamfader Abraham, og som 
Moses søgte at lære Folket den, var Grundtrækket i 
den jødiske Religiøsitet, saaledes var det ogsaa Op- 
dragelsens Formaal at indprente Børnene Lydighed mod 
Gud og Ærbødighed for deres Forældre. Vi kunne derfor 
sige, at det første og det fjerde Bud i Loven, »du maa 
ikke have andre Guder for mig«, og «ær din Fader og 
din Moder« , danne Grundvolden for Opdragelsen hos 
dette Folk, som, baade hvad Tugt og Kjærlighed angaar, 

Jøderne. 9 

behandledes af Herren, som en Søn behandles af en al- 
vorlig og trofast Fader. 

Børneopdragelsen hænger altid paa det nøjeste sammen 
med Familielivet; hvor dette er opløst ved Flerkoneri 
(Polygami), saaledes som Tilfældet er hos de fleste asia- 
tiske Folk, eller hvor Hustruen er som en Trælkvinde 
i Huset, der maa dette Misforhold nødvendigvis indvirke 
fordærveligt paa Børnene. Hos Hebræerne finde vi der- 
imod et saadant Familieliv, at det kunde afgive en god 
Grundvold for Børneopdragelsen. Thi vel var Kvinden 
hos Jøderne ikke saaledes Mandens Lige, som hun er 
bleven det ved Christendommen, thi det er først Christus, 
som har frigjort Kvinden; og vel finde vi Medhustruer 
omtalte i Loven som noget tilladeligt; men deri, at det 
var Ypperstepræsten forbudt at have flere Hustruer, finde 
vi tilstrækkelig antydet, at det at have een Hustru (Mono- 
gami) betragtedes som det rette, og at det at have flere 
Hustruer kun tillodes for Hjærternes Haardheds Skyld 
eller for paa den Maade at opholde Slægten, naar denne 
paa Grund af Ægtehustruens Ufrugtbarhed truede med 
at udslukkes. Desuden møder der os i GL Test. saa 
mange Ytringer, der vise de strænge Fordringer, som 
gjordes til Kvindens Kydskhed, og det høje Værd, som 
tillagdes en trofast og dydig Hustru, og i det hele den 
sædelige Opfattelse af Ægteskabet, som almindelig gjorde 
sig gjældende, at vi ogsaa i denne Henseende kunne 
sige, at Jøderne indtog en enestaaende Stilling blandt de 
asiatiske Oldtidsfolk. £n Hustru betragtedes som en 
Naadegave af Herren; en talrig Børneflok, der kunde 
arve Forjættelsen, der var givet Fædrene, var et Vidnes- 
byrd om Guds særegne Velsignelse, og Historien har op- 
bevaret os skjønne Træk af en stærk Faderkjærlighed 
blandt Jøderne (f. Ex. Jakobs Kjærlighed til Josef, Davids 
Kjærlighed til den ulydige Absalon). Uden derfor at 

10 Jøderne. 

overse de Mangler, der endnu heftede ved det jødiske 
Familieliv (hvilke dog i Tidens Løb formindskedes, idet 
Exemplerne paa, at nogen Mand havde mere end een 
Hustru, bestandig blev sjeldnere i Folkets Historie) 
kunne vi med Føje sige, at de gamle Hebræeres Familie- 
liv afgav en heldig Grundvold for. en god Børneopdragelse. 

Naar Drengen var otte Dage gammel blev han 
omskaaren og derved gjort delagtig i Pagten, som Herren 
havde sluttet med Abraham og med hans Æt; samtidig 
fik han Navn, medens Pigebørnene først fik Navn, 
naar de vænnendes fra. Den første Opdragelse var over- 
ladt til Moderen. Jøderne havde et klart Blik for Op- 
dragelsens Vigtighed, og det gjaldt som Regel: »Oplær 
den unge om hans Vej, og naar han bliver gammel skal 
han ikke vige derfra«. Tidlig blev det indprentet Børnene 
at ære Fader og Moder og vise Ærbødighed mod de 
gamle: »For den graahærdede skal du rejse dig, og ære 
den gamle og frygte din Gud«; »thi hos Oldinger er 
Visdom, og hos den bedagede er Forstand«. Den Søn, 
der- bandede Fader eller Moder, ramtes af Lovens haar- 
deste Straf. I det hele var Opdragelsen stræng, »thi 
den, der sparer sit Ris, hader sin Søn, men den, der 
elsker ham, tugter ham tidlig«, siger Salomon. Ligesom 
Folket raaatte føle Herrens tugtende Arm, naar det afveg 
fra Lydigheden , saaledes var Tugtens Ris snart ved 
Haanden, naar Barnet havde forset sig; thi, sagde man, 
«Ris og Tugt giver Visdom; men en Dreng, som raader 
sig selv, gjør sin Moder Skam«. Elis advarende Exempel 
maatte paaminde enhver Fader om ikke at lade sine Børn 
opvoxe i tugtløs Selvraadighed, men at bøje Træet, medens 
det endnu var ungt. 

Opdragelsen var gjennemgaaende religiøs og gik 
især ud paa at vække en Følelse hos Børnene af det 
jødiske Folks Udvælgelse. De skulde føle sig som Pagtens 

Jøderne. 1 1 

Børn, der stod i et særegent Forhold til Herren. Derfor 
fortalte Fædrene tidlig deres Børn om, hvorledes Herren 
i de svundne Tider havde baaret sit Folk som paa Ørne- 
vinger gjennem Havet og Ørkenen; de lærte dem i Aanden 
at leve med Folkets store Stammefædre og føle sig del- 
agtige i Forjættelsen, der var given Abraham, Isak og 
Jakob og deres Æt efter dem; og Moses havde udtrykkelig 
befalet , at Forældrene ved Paaskefestens Tid skulde 
undervise deres Børn om, hvorledes Herren i fordums 
Dage havde nedslaaet Ægyptens førstefødte, medens han 
friede sit Folk ud af Trældommens Land. »Herrens 
Frygt er Kundskabs Begyndelse«, siger Salomon; men 
dette Ord er ikke blot et ofte gjentaget Sprog af en 
Vismand; det var den Grundsætning, der fremfor alt 
gjorde sig gjældende i jødiske Forældres Undervisning af 
deres Børn; thi det var en hellig Pligt for enhver Fader 
»at byde sine Børn og sit Hus efter sig, at de skulde 
bevare Herrens Vej og gjøre, hvad ret og godt er«. 
Derfor vænnedes Børnene tidlig til at tage Del i Guds- 
tjenesten, forat der ogsaa af de spædes Mund kunde be- 
redes Herren en Lovsang; og de opdroges til nøje at 
rette sig efter de særegne jødiske Skikke, som Ceremoni- 
loven foreskrev. Dog blev fremforalt de ti Guds Bud og 
da navnlig Hovedsummen af disse, »det store Bud i 
Loven«, ved enhver Lejlighed lagte dem paaHjærte; thi 
Moses havde, før han skiltes fra Folket for at gaa til 
Hvile, sagt: »Hør Israel! Herren vor Gud, Herren er 
een; og du &kal elske Herren, din Gud, af dit ganske 
Hjærte og af din ganske Sjæl og af al din Formue; og 
disse Ord, som jeg byder dig idag, skull^ ligge dig paa 
Hjærte, og du skal indskjærpe dine Sønner dem og tale 
om dem, naar du sidder i dit Hus, og naar du vandrer 
paa Vejen, naar du lægger dig og naar du staar op; og 
du skal binde dem til et Tegn paa din Haand, og de 

12 Jøderne. 

skulle være til et Mindebaand mellem dine Øjne, og du 
skal skrive dem paa Dørstolperne i dit Hus og paa dine 
Porte«. 

Der fandtes ingen offentlige Skoler hos Jøderne 
før efter den babyloniske Landflygtighed. Faderen under- 
viste selv sin Søn; undertiden hentydes der ogsaa til 
Lærdomme, som Moderen havde meddelt denne. Kun 
Kongesønner havde egne Opdragere og Lærere. I den 
ældre Tid var det vel neppe almindeligt, at Børnene 
lærte at læse og skrive, med Undtagelse af Drengene af 
Levis Stamme. Men senere er det vistnok blevet al- 
mindeligere, at idetmindste Drengene have tilegnet sig 
Færdighed deri, saameget mere som den ovenanførte Be- 
faling af Moses om at opskrive Budene, hvilken uden 
Tvivl er bleven bogstavelig efterlevet, vilde savne sin 
meste Betydning, hvis kun ganske enkelte kunde læse, ' 
hvad der stod skrevet. Ligeledes finde vi jo, at Jøderne, 
selv i en tidlig Tid, ikke blot have haft deres hellige 
Skrifter, men ogsaa andre Bøger, saasom »Herrens Krigs- 
Bog)) (4 Mos. 21, 14), et Skrift, som indeholdt Fortællinger 
af Folkets Historie, hvilket synes at forudsætte en vis 
boglig Dannelse hos Folket, saameget mere som der, 
uagtet Levis Stammes særegne Stilling, dog ikke var noget 
Kastevæsen hos Jøderne, som hos flere andre Folkeslag, 
hvor en enkelt Klasse kunde være forholdsvis godt op- 
lyst, medens de øvrige levede i den største Uvidenhed. 
Forøvrigt maa vi antage, at Indprenteisen af Ordsprog, 
Gudsfrygtigheds - og Visdomsregler, har udgjort en Del 
af Undervisningen, og at denne, idetmindste hyppig, tillige 
er gaaet ud paa at meddele Børnene nogen musikalsk 
Færdighed, som Jøderne satte megen Pris paa. Men 
Hovedsummen af hele Opdragelsen var dog den: »Frygt 
Gud og hold hans Bud, thi det bør hvert Menneske at 
gjøre«. Fra det tolvte Aar af tog Børnene regelmæssig 

Jøderne. 13 

Del i den oflfentlige Gudstjeneste. De kaldtes fra denne 
Tid »Lovens Sønner« og betragtedes som voxne Menig- 
hedsmedlemmer. 

Døtrene opdroges af Mødrene i Lydighed og Guds- 
frygt; de undervistes navnlig i Sang, Harpespil ogDands, 
nærmest for dermed at forherlige de religiøse Fester og 
andre højtidelige Optog, som da Jeftas Datter gik sin 
Fader imøde med Haandpauker og Dands, da han vendte 
tilbage fra Sejren ovej: Ammoniterne, eller da Kvinderne 
gik Saul og David imøde med Sang og Dands efter Sejren 
over Filisterne. Desuden oplærtes Døtrene med Omhu i 
alle husJige og kvindelige Arbejder, sopi overhovedet i 
alt, hvad der hører til en Kvindes Kald baade med Hen- 
syn til det huslige Livs Fornødenheder og til det offent- 
lige Livs Forskjønnelse. Et dybt religiøst Sind, ofte for- 
enet med Heltemod og Højsindethed (Mirjam, Deborah, 
Jael, Abigail), møder os hos Israels Kvinder og vidner 
bedst om, i hvad Aand Opdragelsen skete. 

Af Kunster og Videnskaber lagde Jøderne i dette 
Tidsrum alene Vind paa Musik og Digtekunst, som 
begge bidrog til at give Folkets religiøse Liv et højere 
Sving. Man antager, at disse Kunster fornemmelig ere 
blevne dyrkede i de saakaldte Profetskoler, om hvilke 
vi forøvrigt kun vide meget lidt. Samuel synes at have 
stiftet en saadan Skole i Rama, hvor der var en hel 
Forsamling Profeter, som profeterede under hans Ledelse. 
De tvende ovennævnte Kunster blomstrede fornemmelig 
under Davids og Salomons Regjering, da Folket stod paa 
sit højeste Punkt i aandelig og materielUdvikling. David 
selv var en Digter af første Rang og en Mester i alle- 
haande Strængeleg, og da Folket følte sig stærkt og 
lykkeligt under hans Regjering, blomstrede Musikken og 
Digtekunsten paa denne Tid blandt det jødiske Folk som 
aldrig før eller siden. Kongen lod uddanne 4000 Sangere 

14 Jøderne. 

blandt Leviterne, hvoraf 288 vare bestemte til blot at 
betjene den daglige Tjeneste i Herrens Helligdom* 

2. Fra Rigets Deling til Jerusalems Forstyrrelse. 

Salomons Regjeringstid danner et Vendepunkt i det 
jødiske Folks og derhos tillige i dets Opdragelses Historie. 
Folket havde naaet sin højeste Blomstring: David havde 
forfattet sine dejlige Psalmer, der blev Forbilledet for al 
senere Digtning hos Jøderne; Templet var blevet bygget 
med uforlignelig Pragt, og alt, hvad der hørte til Guds- 
tjenesten, var blevet ordnet paa en storartet Maade; 
Salomon havde i Ordsprogene nedlagt Hovedtrækkene ikke 
blot af sin egen men ogsaa af den foregaaende Tids 
Livsvisdom. Men fra Salomons Tid af begyndte en sørgelig 
Forandring at indtræde i Folkets hele aandelige Tilstand, 
der naturligvis ogsaa ytrede sig med Hensyn til Op- 
dragelsen. Hedenske Skikke og Lærdomme fandt Ind- 
gang og bidrog til, at Folket ikke mindre i religiøs og 
sædelig end i politisk Henseende kom i Forfald. Tilbage- 
gangen fremskyndedes ved Rigets Deling og de deraf 
følgende Stridigheder mellem de tvende Broderriger. 

Tiden fra Salomon til Bortførelsen er især mærkelig 
derved, at Profeter i større Antal end tidligere fremstøde 
som Folkets Lærere og Ledere, der ved deres varslende 
Røst søgt-e at vække deres Landsmænd af den aande- 
lige Døs og atter føre dem tilbage til Lydighed mod 
Herren og til sand Fædrelandskjærlighed. Profetens 
Kaldelse til. denne Gjerning skete almindelig ved en indre 
aandelig Vækkelse, ved et Syn eller paa anden Maade, 
hvorved »Herrens Ord skete til ham« om at være Folkets 
Lærer (Esaias, Jeremias, Ezechiel o. a.). Undertiden 
berettes der om en særegen Salvelse til at være Profet 
(Elisa). I Profeterne Elias's og Elisas Tid omtales hele 
Skarer af »Profetsønner«, der levede sammen paa for- 



Digitized by 



Google 



Jøderne. 15 

skjellige Steder, som i Bethel, Jericho og GiJgal, hvilket 
man almindelig antager for Skoler af Profetlærlinge , der 
under ældre prøvede Profeters Ledelse beredte sig til at 
forkynde Herrens Ord for Folket, naar Aanden kom over 
dem. De have da vistnok ført et gudeligt Samliv i Bøn 
og Afholdenhed med Israels Haab for Øje og med Tanken 
vendt mod de svundne Dages Herlighed, der stod i saa 
skarp en Modsætning til deres Samtids sædelige og religiøse 
Forvildelse og den folkelige Opløsningstilstand, der gjorde 
Israel til et let Bytte for dets rovgjerrige Fjender, medens 
David fordum , mægtig og lykkelig , havde strakt sit 
Kongespir fra Floden (Euphrat) til Havet, og Fredens 
Kunster havde blomstret i hans Trones Ly. Men ogsaa 
indenfor disse »Profetsønners« Kreds er den almindelige 
Fordærvelse vistnok trængt, saa at herfra ere udgaaede 
de falske Profeter, som Jeremias saa skarpt ivrede imod. 
Mænd, der smigrede Folket meå et falsk Haab og »> vilde 
læge dets Brøst som Smaating ved at sige: Fred, Fred! 
hvor der ingen Fred var«. 

Efter den babyloniske Udlændighed, da meget af den 
gamle Aand var veget bort fra Folket under Samlivet 
med de hedenske Folkeslag, søgte man ad Skolens Vej 
ligesom at fængsle den fra Livet bortflygtende Aand. 
Der opstod nu forskjellige Lærdomsretninger , der 
beskjæftigede sig med Granskning og Fortolkning af Loven. 
Lærere, der kaldtes Rabbinere, samlede Skarer af Til- 
hørere om deres Lærerstole. I Jerusalem, Alexandria og 
senere i Babylon udviklede disse Lærdomsretninger sig 
forskjelligt. I Jerusalem lagde man fornemmelig Vægt 
paa Bevaring af Overleveringen fra Fædrene (Traditionen), 
og søgte, ofte paa spidsfindig Maade, at udtolke Loven 
i Overensstemmelse dermed; den alexandrinske Skole 
gav sig mere af med filosofiske Granskninger og søgte at 
forene Grækernes, navnlig Platons, Visdom med den 



Digitized by 



Google 



16 Jøderne. 

hellige Skrifts Lære. Skolen i Babylon, der dog først 
blev ret fremtrædende efter Jerusalems Ødelæggelse, lod 
sig ikke nøje med Skriftens ligefremme Mening, men 
søgte i Bogstaven at finde en skjult og hemmelig Lære; 
denne Retning kaldes den kabbalistiske. Men jo mere 
disse som oftest ufrugtbare Lærdomsretninger udviklede 
sig, desto større blev Kløften mellem det menige Folk, 
der ikke kunde følge slige spidsfindige Undersøgelser, og 
de lovlærde, som med stolt Foragt saa ned paa den 
uvidende Hob (»denne Flok, som ikke kjender Loven, er 
forbandet« Joh. Ev. 7, 49). 

I Jerusalem opstod der desuden forskjellige Sekter 
eller Partier blandt de skriftkloge, nemlig: Farisæerne, 
der hovmodige af deres Skriftkundskab ansaa sig selv og 
af Folket ansaas for Lovens rette Fortolkere; Saddu- 
cæerne, der var en vantro Retning, som udlagde Skriften 
overensstemmende med deres verdslige Livsbetragtning; 
og Essæerne, der levede et tilbagetrukkent. Liv, men, 
saavidt man kjender dem, dog mere lagde Vind paa 
praktisk Gudsfrygtighed end de to andre Sekter, og, efter 
den jødiske Historieskriver Josefus's Beretning, især be- 
skjæftigede sig med Ungdommens Undervisning. 

Da^ Folket under Udlændigheden i Babylon tildels 
havde glemt det gamle hebraiske Sprog, der var blevet 
ombyttet eller ialfald stærkt blandet med det beslægtede 
aramaiske, begyndte snart efter Hjemkomsten Oprettelsen 
af Synagoger eller Forsamlingshuse, hvor den hellige 
Skrift hver Sabbatsdag blev oplæst og udlagt for Folket 
enten af en dertil beskikket skriftlærd Mand eller af en 
anden tilstedeværende Lærer. Ogsaa friere Foredrag 
bleve lejlighedsvis holdte her, idet Synagogeforstanderen, 
naar han saa, at der var fremmede Lærere tilstede, op- 
fordrede disse til »at tale et Formaningsord til Menig- 
heden, om de havde noget«. Paa denne Maade optraadte 

Apostlene paa deres Rejser ofte i Synagogerne. For- 
samlingen sluttede med, at en Præst lyste Velsignelsen, 
hvortil Menigheden svarede Amen. Man antager for- 
evrigt, at disse Synagoger, der i væsentlig Grad have 
afgivet Forbilledet for de senere christelige Kirker, først 
ere opstaaede under Landflygtigheden i Babylon, da Folket 
adskilt som det var fra sit rette Gudshus, Templat, og 
som Følge deraf forhindret i at anstille Ofl^ertjenesten, 
folte Trang til Forsamlingssteder til fælles Opbyggelse* 
Men selv efter Tilbagekomsten, og efterat Templet atter 
var opført, vedble ve de, som ovenfor er bemærket, og 
bleve snart meget talrige. I Jerusalem fandtes senere 
ikke mindre end 480, og der var neppe nogen By saa 
ringe, at den jo havde sin Synagoge. Selv de Jøder, 
som levede adspredte blandt Hedningene, søgte, saasnart 
de bleve lidt talrige, at faa deres eget Forsamlingssted; 
og det er umiskj endeligt, at disse Synagoger have været 
af stor Betydning for Folkets religiøse Oplysning. 

Hvad Børneopdragelsen angaar, da foregik den 
endnu væsentlig paa samme Maade som i den ældre Tid, 
nemlig i Hjemmet, og Religionen var Hovedgjenstanden 
for Undervisningen. Der er opbevaret skjønne Træk, der 
vidne om den Aand, hvori troende Mødre endnu opdrog 
deres Børn; man tænke saaledes paa hin Moder, der 
under Antiochus's Forfølgelser »med Mands Mod« gik i 
Døden med sine syv Sønner hellere end at fornegte 
Fædrenes Tro, og som formanede dem til under alle 
Pinsler standhaftig at holde ud til det sidste; eller paa 
Timotheus*s troende Moder, der, skjønt hun var gift 
med en hedensk Mand og derfor ikke turde lade sin Søn 
omskjære, dog fra Barndommen af oplærte ham i den 
hellige Skrift. Skjønt Forældrene altsaa endnu vedbleve 
at undervise deres Børn, saa godt de kunde, opstod dog 
efterhaanden Trang til en mere ordnet og omfattende 

Undervisning; der oprettedes derfor Drengeskoler i de 
større Byer, eller man holdt dertil oplærte Slaver som 
Huslærere for Sønnerne. Senere, dog maaske først efter 
Jerusalems Ødelæggelse, blev det Skik, at Synagoge- 
tjeneren (Degnen) underviste Ungdommen. 

Grundsætningerne for den Tids Opdragelse finde vi 
navnlig i Jesu Sirachs Søns Visdom (forf. omtrent 280 
f. Chr.). De stemme i Hovedsagen med de Grundsætninger, 
som alt findes i Salomons Ordsprog, men indeholde dog ogsaa 
Træk, der tyde paa den Forandring, der var indtraadt i 
Folkets sædelige Tilstand. Meget af den gamle Tugt og 
Ærbarhed var veget bort; den ubetingede Lydigheds og 
Ærefrygts Baand, der forhen knyttede Børnene til deres 
Forældre, var slappet, og kunde endnu kun opretholdes 
ved den haardeste Tugt, fordi Fædrenes Forhold til 
Herren ikke mere var den gamle sønlige Lydighed. — 
En anden berømt jødisk Lærer, Phil o, som levede i 
Alexandria omtrent paa ChristiTid, har udkastet et helt 
Opdragelses-* og Undervisningssystem, der udmærker sig 
ved filosofisk Klarhed; men da det er langt mere græsk 
end jødisk, ligesom Philo idethele var stærkt paa virket 
af den græske Dannelse, saa er det neppe blevet af 
nogen sønderlig praktisk Betydning, og vi kunne derfor 
her ikke videre indlade os derpaa. 

Henimod Christi Tid hævede Råbbinskolerne, 
som 9,lt tidligere havde bestaaet, sig til en betydelig 
Anseelse, især ved de to berømte Lærere Hillel og 
Schamaj ; senere er Gamaliel især bekjendt som en ud- 
mærket Lærer. Disse Skoler vare egentlig Privatanstalter, 
der opstod ved at unge Mennesker, især saadanne, som 
ønskede at berede sig til Lærerstanden, ofte i betydeligt 
Antal samlede sig om en anset Rabbi for at nyde hans 
Undervisning og Vejledning. En saadan Lærer nød en 
overordentlig Anseelse ; hans Udsagn gjaldt mere end den 

hellige Skrift. »De lærde maa man ære højt, som Verdens 
Støtter, hvo som ærer dem, ærer Gud, men hvo som 
knurrer mod sin Lærer, knurrer mod det højeste Væsen«. 
Disciplene skulde højagte deres Lærer og vise større 
Ærbødighed mod ham end imod deres egne Forældre. 
Læreren sad paa en ophøjet Lærerstol, og Disciplene 
paa Jorden ved hans Fødder. Al Undervisning skete 
mundtlig , og Disciplene hørte til. Læregjenstandene 
vare Fortolkning af Loven, Moral, Afgjørelse af Rets- 
spørgsmaal. Fabler og andre Digtninger af moralsk Ten- 
dents. Paa Kundskaben blev Hovedvægten lagt i Under- 
visningen, thi Hillel sagde: »>Jo mere Kundskab, desto 
mere Liv, Kundskab til Loven bringer Udødelighed«. 
Først efter en lang Række Læreaar naaede Disciplen 
saavidt, at han selv kunde optræde som Rabbi. — Idet- 
hele udbredte der sig en overordentlig Iver for Skole- 
væsenet netop henimod den Tid, da Jøderne gik til- 
grunde som Folk. Man sagde: »Dampen, der udgaar af 
Børnenes Mund i Skolen, opholder Verden«, og « den Jøde, 
som ikke vil lade sine Børn undervise, kan ikke naa det 
evige Liv«. For 25 Børn bestemte man een Skolemester, 
for 40 een med en Medhjælper, for 50 to. Skolemesteren 
skulde holde sine Lærlinge i Frygt, men dog omgaas 
venlig med dem; han maatte ikke forsømme den til 
Undervisningen bestemte Tid, hvis han ikke vilde paa- 
drage sig den af Profeten Jeremias udtalte Forbandelse : 
»Forbandet være den, som gjør Herrens Gjerning med 
Svig«. 

Denne stærkt fremtrædende Iver tor Skolevæsenet 
hos Jøderne, der staar i saa skarp en Modsætning til 
deres tidligere fuldstændige Mangel paa Skoler, og falder 
omtrent samtidig med deres daarlige Forkastelse af Ham, 
der er Menneskeslægtens rette Lærer (Een er eders Vej- 
leder, Christus, Mt. 23, 8), betegner tillige et mærkeligt 

Omslag i Folkets Nationalkarakter, idet Jøderne, som over- 
vejende havde været et Følelseéfolk, bleve et Forstands- 
folk. Istedenfor Folkets tidligere dybe Følelse af dets 
ejendommelige Forhold til Herren og den deraf følgende 
sønlige Lydighed mod Guds Bud, traadte nu den prak- 
tiske Forstandsretning, der er saa ejendommelig for dette 
Folk i dets Adspredelse efter Jerusalems Forstyrrelse og 
indtil vore Dage. Denne Retning giver sig ogsaa til- 
kjende i den forandrede Maade, hvorpaa Undervisningen 
dreves, idet den i hej Grad kom til at bestaa i en 
spidsfindig Fortolkning af Loven, der som oftest var 
Skriftens Aand stik modsat (jfr. Christi Ord om Fari- 
sæerne, Mt. 15, 1—6. 23, 14 ff.). Efterhaanden kom det 
dertil, at Studiet af det GI. Test. blev tilsidesat hos Jøderne 
for Studiet af de lærdes vilkaarlige og aandløse Specula- 
tioner over Loven. Samlingen af disse senere Fortolk- 
ninger, Traditioner og Vedtægter kaldes Talmud. 

3. Efter Jerusalems Forstyrrelse. 
Skjønt Jøderne efter Jerusalems Ødelæggelse (70 e. 
Chr.) ophørte at bestaa som Stat, vedblev de dog under alle 
Trængsler og Forfølgelser, som overgik dem, at bevare 
deres Nationalitet med en Sejghed og Udholdenhed, der 
er enestaaende i Historien. Deres Iver for Skolevæsenet 
vedblev endnu længe, og Skolerne synes efter Adspredelsen 
netop at have været et af de vigtigste Midler til at opret- 
holde Forbindelsen mellem de vidt adskilte, idet Yng- 
linger fra de forskjelligste Egne samledes i stort Antal 
til de berømteste Skoler. Saaledes var SkoleniTiberias 
saa anset, at Rabbi Akiba, som var Lærer her (-j- 135), 
skal have havt 24000 Disciple. Det uhyre Discipelantal 
har formodentlig givet Anledning til, at en anden jødisk 
Lærer, Rabbi Haja, her gjorde et Forsøg paa Oprettelse 
af Skoler med indbyrdes Undervisning. Af senere Skoler 

ere de især berømte, som Jøderne i Persien og Spanien 
oprettede. I det sidstnævnte Land dyrkedes, foruden 
den særegne jødiske Lærdom, især med Held Læge- 
videnskaben, ved hvis Udøvelse mange Jøder i Middel- 
alderen vandt stor Anseelse. Den berømte jødiske Theolog 
Moses Maimonides (f. 1131 i Cordova) satte det som 
Undervisningens Formaal at gjøre Legemet til Aandens 
Redskab og. at øve Aandskræfterne. Saaledes tjener 
f. Ex. Algebra, sagde han, til at øve Forstanden, at den 
desto bedre maa kunne bevise Religionens Sandheder, 
og til at styrke Aanden til en dybere Indtrængen i Er- 
kjendelsen af Guds Væsen. Den samme Forstandsretning, 
men dreven til en langt større Yderlighed, er ogsaa be- 
tegnende for de to berømte jødiske Filosofer i den nyere 
Tid, Spinoza (f 1677) og Moses Mendelsohn (f 1786). 



Indiere, Persere og Ægyptere. 

1. Indierne. 

Indien, dette forunderlige Fantasiens Land, anses 
for Menneskeslægtens Vugge. Ved Ganges's Bredder 
har Mennesket drømt sin Barndomsdrøm. Naturen ud- 
folder her en Rigdom, Skjønhed og Frugtbarhed, som 
neppe noget andetsteds paa Jorden; men Menneskene 
ligne Børn, der ere blevne for tidlig udviklede og derfor 
aldrig naa fuld Manddomsmodenhed ; Naturen her er 
ligesom for mægtig, til at Personligheden kan komme til 
at udvikle sig. Ligesom Menneskene i Indien modnes 
forbavsende tidlig, men ogsaa tidlig ældes, saaledes 
havde Indien ogsaa en forholdsvis høj Kultur alt i den 
graa Oldtid, men Udviklingen naaede kun et vist Punkt, ' 
saa standsede den, og de følgende Aarhundreder ere kun 
en Gjentagelse af det samme og altid det samme, Alder- 

dommen drømmer paany Ungdommens Drømme , men 
mangler Kraft til Fremskridt og Daad. 

Indierne vare og ere endnu delte i Kaster, der danne 
uoverstigelige Skranker mellem de forskjellige Stænder i 
Folket, og dette har maaske mere end noget andet for- 
hindret Fremskridt og Udvikling. Midt i en Skjønheds- 
verden er Indieren gjennemtrængt af en dyb Følelse af 
alle skabte Tings Forgjængelighed, derfor er en vis sørg- 
modig Hengivelse i Guddommens uforanderlige Vilje et 
Grundtræk i hans Karakter. Som af en uimodstaaelig 
Naturnødvendighed uden personlig Frihed fuldkommer han, 
hvad han anser for sin Bestemmelse. Sjælens højeste 
Attraa er vendt mod Tankeverdenen (det ideelle). Indien 
er Digtekunstens og Filosofiens Hjemstavn. Endemaalet 
for al indisk Visdom er Befrielse fra Tilværelsens Lidelse 
ved Erkjendelse af Guddommens Væsen. . Den højeste 
sædelige Stræben gaar ud paa en Tilintetgjørelse af 
Personligheden, for at alt kan hensynke og forsvinde i 
det højeste Væsen, Brahma. Derfor disse umenneskelige 
Selvpinsler, som øves i Indien indtil denne Dag. 

Ligesom det gamle indiske Sprog, Sanskrit, et af 
Jordens rigeste og fuldkomneste Sprog, er Stamsproget 
for næsten alle evropæiske Tungemaal, saaledes kunne 
de fleste evropæiske Folkesagn og Æventyr forfølges til- 
bage til Indien som deres Hjemstavn. Her har Fabel- 
digtningen sit Hjem. Bidpais Fabler have fra Indien af 
udbredt sig tjl Forasien og derfra til Evropa, hvor vi 
finde dem næsten i alle Sprogø). Ogsaa de i Vester- 
landene vidt udbredte Kongespejl (Leveregler for Fyrster) 
have deres Oprindelse fra Indien. Fra dette Land er 
saaledes for Aartusinder siden udgaaet en Kulturstrøm, 



^) Bidpai er ikke Forfatterens NavD, men et persisk Ord, 
der betyder : Videnskabernes Ven. 

som har været af stor Betydning i Menneskeslægtens 
Dannelseshistorie . 

Med Hensyn til Indiernes huslige Liv kan be- 
mærkes, at der herskede Flerkoneri, skjøndt Manus Lov- 
bog anbefaler Monogami. Kvinden var Manden under- 
ordnet, men skulde dog behandles med Agtelse. Den 
Skik, at Hustruerne efter Mandens Død bleve opbrændte, 
var ikke almindelig i den ældste Tid, men er først senere 
indført. Forholdet mellem Forældre og Børn skulde være 
et Afbillede af Brahmas Forhold til Verden, og agtedes 
derfor for ophøjet og helligt. Forældrene skulde elske 
deres Børn, hvilket dog ikke udelukkede, at Mødre i 
religiøs Fanatisme kunde kaste deres Børn, især Pigerne, 
i Indiens hellige Floder eller hænge dem i Kurve paa 
Træerne til Føde for Fuglene. Børnene vare Forældrene 
dyb Lydighed skyldige, »thi den Møje og Besvær, en 
Moder og Fader have udstaaet med Barnet, kan ikke 
gjengjældes i 100 Aar«. Dog skyldte Drengen sin Lærer 
eller aandelige Fader endnu større Ærbødighed. Der 
lagdes nemlig stor Vægt paa Undervisningen; »thi lige- 
som den, der graver dybt med sin Spade, støder paa en 
Vandkilde, saaledes erholder den Discipel, som i Yd- 
myghed tjener sin Lærer, den Kundskab, der ligger skjult 
dybt i Lærerens Sjæl«. 

Indøvelse i Religionen udgjorde den vigtigste Del af 
Undervisningen, thi at lære og forstaa Veda (Indi- 
ernes hellige Skrift), at øve fromme Selvpinsler, at ind- 
samle guddommelig Indsigt i Loven og Filosofien, og at 
behandle sin naturlige og aandelige Fader med Højagtelse 
og Ærbødighed var ifølge Manus Lovbog Hovedpligterne, 
ved hvis Opfyldelse man opnaaede Salighed. At gjøre 
Børnene fortrolige med Religionslovene og Skikkene var 
Forældrenes hellige Pligt; thi Faderen skal i Sønnen se 
sig selv i forynget Skikkelse, og Forældrene skulle se 

deres egen Frombed leve op paany i Børnene, men uden 
at Fejlene forplantes med til disse. Undervisningen sknlde 
meddeles paa en mild og venlig Maade, og strenge Midler 
kun anvendes i yderste Nødsfald, thi alene paa den 
Maade, mente man, kunde Børnene faa Kjærlighed til 
det gode. Almindelig lærte Drengene at læse og skrive. 
De skrev først i Sand, siden paa Palmeblade med en 
Jerngriffel og tilsidst paa Platanblade med en egen Slags 
Blæk. Under Lærerens Vejledning gav det ene Barn det 
andet Anvisninger eller overhøne det, saa at der altsaa 
fandt en indbyrdes Undervisning Sted. Forøvrigt var der 
stor Forskjel paa Undervisningens Omfang efter de for- 
skjellige Kaster. Drengene af de tre højeste Kaster fik 
Undervisning i Grammatik, Verslære (Prosodi) og Mathe- 
matik (vort Titalsystem stammer fra Indien); men de af 
den fornemste Kaste (Brahmanerne) undervistes desuden 
i Poesi, Historie, Filosofi, Astronomi, Lægekyndighed og 
Retsvidenskab. Idethele var denne Kaste den egentlige 
Bærer af den indiske Dannelse. Hovedundervisningen for 
Brahmanerne bestod dog i Læsning af Veda, paa hvilken 
der lagdes overordentlig stor Vægt. Læsningen af de 
hellige Bøger maatte kun ske under en Lærers Vejledning 
og efterat Lærlingen havde vadsket sig og iført sig rene 
Underklæder samt fremsagt en Bøn. Børnene af den 
fjerde Kaste (Sudras) modtog ikke sønderlig anden Under- 
visning, end at de religiøse Grundbegreber indprentedes 
dem. Det samme var Tilfældet med Pigebørnene, selv 
af de højere Kaster, idet man nemlig antog, at Dannelse 
var skadelig for Kvindens Sædelighed. 

2. Perserne. 
Medens Indiernes sædelige Stræben gik ud paa en 
Tilintetgjørelse af Personligheden, søgte Perserne at ud- 
vikle denne. Indierne vare bundne i Naturen, Perserne 

kjæmpede for at befri Mennesket fra Naturens Herre- 
dømme og for at beherske den, men naaede dog ikke 
Maalet, fordi han tilsidesatte Udviklingen af Tænkeevnen 
(den intellectuelle Dannelse) for de blot legemlige Færdig- 
heder. 

Den persiske Religion, der var uddannet af Zoro- 
aster, satte en Tvehed (Dualisme) i Tilværelsen, et 
Lysets Rige, hvortil alt, hvad der var godt og skjønt i 
Verden, henhørte, og et Mørkets Rige, der indesluttede 
alt det, der var ondt og skadeligt eller hæsligt. Lysets 
rene Væsen personificeredes i Ormuzd (d. e. den evige 
vise), og Lysrigets Kræfter tænktes som Planet- og Stjerne- 
aander. Menneskelivet ansaas som Lysets Aabenbarelse, 
derfor gjaldt det om at bevare alle Livsspirer, at de 
ikke skulde tilintetgjøres af Mørkets onde Magt, som 
personificeredes i et Væsen, der kaldtes Åhriman (d. e. 
den ildesindede). Alt levende stræber mod Lyset, selv 
Planten vender sig mod Solen; men Mørkets Magter søge 
allevegne at trænge sig ind og forstyrre Lysets Rige. 
Derfor er Tilværelsen efter Persernes Betragtning en 
stadig Kamp mellem Lyset og Mørket. Men ved Tidens 
Ende vil Lyset sejre og opfylde Verden. Den Ormuzd- 
tjener, som efter Døden bestaar Prøvelsen paa Broen 
Tschinavat og findes uden Plet, vil faa et Lyslegeme 
uden Skygge. For at naa dette Maal bringer han Lys- 
guden OflTere paa rene Bjerghøjder eller ved klare Vande 
(Templer, Billedstøtter og Altere havde Perserne ikke), 
medens han af alle Kræfter søger at forstyrre Mørkets 
Rige ved Bøn og ved Udøvelse af det gode i Tanker, 
Ord og Gjerninger, samt ved i Naturen at arbejde paa 
Udryddelsen af de afskyelige og skadelige Dyr og ved 
Dyrkningen af nyttige Træer og Frugter. Solen, Maanen 
og Ilden tilbades som Lysgudens Symboler. Tyveri, 
Løgn og Bedrageri vare Mørkets Gjerninger og en For- 

brydelse mod den altseende Lysgud; men Sandruheden 
var den højeste Dyd. 

Perserne var et Daadsfolk, Krig og Vaabenøvelse 
var deres Lyst. Hvad deres huslige Liv angaar, da 
herskede her Flerkoneri, idet man betragtede Menneske- 
formereisen som en Udbredelse af Lysets Rige. At und- 
drage sig for Ægteskab var en Synd. Næst efter at 
være en modig Stridsmand ansaas det for den største 
Ære at have mange Børn. Kvinderne .skyldte deres 
Mænd ubetinget Lydighed. Hver Morgen skulde Perser- 
inden spørge sin Mand ni Gange: Hvad vil du, at jeg 
skal gjøre. Ligesom Manden var uindskrænket Herre i 
Huset , saaledes var Kongen .aldeles uindskrænket Herre 
i Staten. Persien var en despotisk Stat: enhver, som 
nærmede sig Thronen, maatte kaste sig ned paa sit 
Ansigt; thi Kongen ansaas for at besidde sin Værdighed 
som en Repræsentant for Ormuzd. Hans Bud skulde 
derfor lydes med religiøs Ærefrygt, uden Knurren, ihvad 
han saa end fordrede. 

Opdragelsen foregik saavidt vides, paa følgende 
Maade: indtil det syvende Aar opdroges Barnet i Hjemmet 
under Moderens Øjne, og vænnedes til at betragte Faderen 
næsten som et højere Væsen, hvis mindste Vink skulde 
efterkommes med punktlig Lydighed. Fra det syvende 
Aar sendtes Drengene, idetmindste de mere velhavendes 
Sønner, til store oflfentlige Opdragelsesanstalter, hvor de 
levede sammen under en ældre, erfaren Mands Vejledning, 
der ved sit Exempel kunde være et Forbillede for dem. 
De øvedes i at tale Sandhed og beherske sig selv, samt 
i at ride, skyde med Bue og kaste med Spyd. Kunster 
og Videnskaber bekymrede Perserne sig derimod ikke 
sønderlig om , hvorfor Grækerne betragtede dem som 
udannede Barbarer. Fra det 10de til det 15de Aar 
bleve Drengene tillige oplærte af Præsterne i de religiøse 

Lærdomme og Bønner. Efter ved Udgangen af det 15de 
Aar at have aflagt et højtideligt Løfte om at holde 
Zoroasters Lov, og efterat være omgjordet med det hellige 
Belte, en 72 Favne lang Gjord af Kamelhaar eller Uld, 
som aldrig maatte aflægges, selv ikke om Natten, da 
den ansaas for et vigtigt Beskyttelsesmiddel mod Mørkets 
Aander, betragtedes Drengen som frigjort fra den fader- 
lige Myndighed, men vedblev dog endnu indtil sit 25de 
Aar at staa under Statens opdragende Indflydelse. — 
Sandruhed, Maadehold, Selvbeherskelse, Retfærdigheds- 
følelse , Lydighed , Afsky for at laane , samt mandig 
Tapperhed vare de Dyder, der skulde udvikles gjennem 
den persiske Opdragelse, og ved disse blev Perserne et 
Herskerfolk. Men ved Optagelsen af fremmede Sæder 
og ved slette Regenters despotiske Styrelse trængte For- 
dærvelsen ind og berøvede Folket en stor Del af dets 
tidligere mandige Kraft, saa at det uhyre Rige blev et 
forholdsvis lei Bytte for den sejrige Alexander og hans 
Makedonere. 

3. Ægypterne. 

Ægypten kunne vi kalde Gaadernes Land; thi paa 
ethvert Punkt i det ægyptiske Folks Oldtidsliv møder os 
gaadefulde Symboler, der kunne modtage forskjellig For- 
klaring, og det er vanskeligt at sige, hvad- der er den 
rette Betydning af denne hemmelighedsfulde Tegnskrift. 

Ligesom Folkets Tilværelse var uadskillelig knyttet 
til Nilen med dens aarlige Oversvømmelser, saaledes ud- 
øvede denne mægtige Naturvirkning den største Indflydelse 
ikke blot paa Landets materielle Udvikling, men ogsaa 
paa Folkets religiøse Forestillinger. Fra Floden udgydes 
Velsignelsen over Landet, medens Ørkenens tørre Vinde 
udslukke Livet, men i denne Kamp er Floden den stær- 
keste, thi hvert Aar lader den paany en vidunderlig 

Rigdom og Frugtbarhed udstrømme over det regnløse 
Land. Det tilsvarende hertil i Ægypternes Religion 
var Mythen om Osiris, Livets Herre, der blev dræbt af 
den onde Tyfon, men atter fremgik som en Sejrherre til 
Livet, hvilket Ægypterne aarlig ihukom derved, at de 
paa Oversvømmelsens Tid i uhyre Skarer under vild 
Jubel samledes til deres hellige Steder. Mythen om 
Osiris fremstiller attsaa det godes Kamp mod det onde; 
vel vinder det onde tilsyneladende Sejr, men kun for en 
Tid; det gode opstaar fornyet for at dømme de onde 
Magter og vinde en evig Sejr. Ægypterne troede paa 
Sjælens Udødelighed (Mumiernes Opbevaring var et Symbol 
herpaa), men for at Sjælen kunde naa Foreningen med 
Livets Herre, Osiris, maatte den, naar den ikke her paa 
Jorden havde naaet Fuldendelsen, gjennemgaa en lang- 
varig Renselse ved at vandre gjennem forskjellige Dyre- 
legemer (Sjælevandring). Labyrinthen med dens utallige 
Værelser var et Symbol paa Sjælens SOOOaarige Vandring. 
Gjennem Naturlivet maa Aandslivet arbejde sig frem: 
Symbolet herpaa var den gaadefulde Sfinx, Dyrelegemet 
med Menneskeansigtet. Ægypternes hellige Skrifttegn, 
Hieroglyferne, indeholde en Fremstilling af religiøse An- 
skuelser under Symbolets Form. Ogsaa deres Tilbedelse 
af forskjellige Dyr var symbolsk, men viser tillige, hvor- 
lidt Menneskeaanden hos Ægypterne kunde gjøre sig fri 
fra Naturmagternes Herredømme. 

Hvor Aandslivet saaledes kun kunde komme frem i 
mørke Gaader og hemmelighedsfulde Tegn, der følger det 
af sig selv, at kun den ringeste Del af Folket kunde 
være indviet deri. Det var derfor hos Ægypterne ogsaa 
kun Præsterne, som havde nogen dybere Indsigt i alle 
disse Symboler, Folkets Masse maatte lade sig nøje med 
de uforstaaede Tegn , der ikke desto mindre ved deres 
Hemmelighedsfuldhed udøvede en betydelig Indflydelse 

over den uvidende Mængde. Fælles for hele Folket, eller 
i alle Tilfælde for de højere Kaster (thi Ægypterne vare 
som bekjendt delte i Kaster), var derimod den høje 
materielle Kultur, der havde udviklet sig i Nilens tæt 
bebyggede Floddal, en Kultur, der har frembragt Værker 
saa mægtige og saa kunstfærdige, at selv vor Tid skal 
have Vanskelighed ved at opvise Magen. Nødvendigheden 
af at vide ret Besked med de Tider og Forhold, under 
hvilke Nilens Oversvømmelse skete, og Bestræbelsen for 
at benytte den Rigdom, som Floden udgjød over Landet, 
paa den bedste Maade, maatte tidlig udvikle visse Viden- 
skaber, saasom Stjernekyndighed, Beregning af Alma- 
nakken, Regnekunsten, Landmaaling, Bygningskunsten, 
især Vandbygningskunsten, i hvilke Ægypterne stod højt. 
Af andre Videnskaber dyrkedes især Lægekunsten, navnlig 
iagttog man nøje, hvad der hørte til Renlighed og en 
god Diæt, 

Statsforfatningen var fuldkommen despotisk; med 
Undtagelse af de to fornemste Kaster, Præsterne og til- 
dels Krigerne, vare alle Landets øvrige Indvaanere at 
betragte som Kongens (Pharaos) livegne eller Trælle, 
da han ejede al Jorden. Imidlertid var det indbyrdes 
Forhold mellem Statens Borgere dog ordnet ved gode 
Love, der sikrede Industrien og den indbyrdes Samfærdsel 
og strængt straflfede enhver Forbrydelse , men derhos 
sigtede til at afsondre Folket fra alle fremmede. Ægyp- 
terne havde nemlig et stort Had til alt nyt og fremmed 
og betragtede sig selv, ikke blot som Jordens ældste, 
men vogsaa som dens klogeste Folk, der ikke behøvede 
at lære noget af andre. Folkekarakteren havde noget 
mørkt og grublende ved sig; den sorgløse Glæde, der 
var saa ejendommelig for Grækerne, kjendte Ægypterne 
ikke. Deres Blik var mere vendt mod Døden end mod 
Livet. Derfor anvendte de meget paa Begravelsesstederne, 

der indvendig udsmykkedes med allehaande Billedværk, 
medens deres Boliger vare meget tarvelige. 

I Ægypten synes det at have været almindeligere 
kun at have een Hustru, end det var blandt de asiatiske 
Folk, ialfald var det Lov for Præsterne. Kvinderne nød 
heller ikke ringe Agtelse; derhos bemærkes det som 
noget egent, at de ægyptiske Kvinder varetog Forret- 
ningerne udenfor Huset, Mændene derimod de huslige 
Sysler. Børn ansaas for en Velsignelse. De kom, saa- 
snart de vare vænnede fra, under Faderens Vejledning, 
som oplærte dem til samme Haandværk eller Virksomhed, 
som han selv drev. Opdragelsen var iøvrigt forskjellig 
efter de forskjellige Kaster. For Præsternes og Krigernes 
Sønner var der flere videnskabelige Undervisningsanstalter, 
ved hvilke Præster vare Lærere. Her undervistes i Mathe- 
matik, Geometri, Astronomi, Naturvidenskab, Religion og 
Musik. Den dybere Indsigt i disse Videnskaber var dog 
forbeholdt Præstesønnerne. De ringere Klasser af Folket 
maatte lade sig nøje med .en tarveligere Undervisning, 
imidlertid lærte de dog almindelig, naar de ikke hørte 
til de allerlaveste Kaster, at læse, skrive og regne. 
Navnlig berømmes den gode Methode, som anvendtes for 
at bibringe Børn Begyndelsesgrundene i Regning. Alt, 
hvad der hørte til Landmaaling, var Ægypterne en vigtig 
Sag, og de lagde særlig Vind paa, at Børnene kunde 
lære idetmindste Grundtrækkene deraf. Opdragelsen var 
idethele stræng. Børnene gik barfodede og næsten nøgne, 
og vænnedes til den allerstørste Tarvelighed; Rødder og 
Plantestængler var deres eneste Føde, saa man har be- 
regnet , at et Barns hele Opdragelse indtil Ynglings- 
alderen kun kostede 6 Dir. 

Fra Kong Psammetichs Tid (670—616 f. Chr.) fore- 
gik der en Forandring med Ægypternes Opdragelse og 
Undervisning. Hidtil havde Folket været strengt af- 

sondret fra alle fremmede; men denne Konge var en 
Ynder af Grækerne og deres Dannelse. Han aabnede 
derfor Landet for dem og gav dem Boliger ved Nil- 
mundingen og overgav ægyptiske Børn til deres Op- 
dragelse. Heraf opstod Tolkenes Kaste. Efterat Græ- 
kerne først havde faaet Indpas i Landet , vandt den 
græske Dannelse efterhaanden større Fremgang, 'dog især 
fra Alexander den stores Tid af (332 f. Chr.). Den af 
ham anlagte Stad Alexandria , der snart blev et af 
Verdenshandelens Hovedsæder, blev tillige et vigtigt Be- 
røringspunkt for de forskjellige Landes Kultur. De føl- 
gende ægyptiske Konger, Ptolomæerne, vare ivrige Be- 
skyttere af Videnskaberne, og Historien har neppe noget 
Exempel at opvise paa Fyrster, der i den Grad have 
søgt at fremme Videnskaberne, som enkelte af disse 
Konger. Følgen heraf var, at Alexandria ogsaa blev et 
af Videnskabens Hovedsæder i Oldtiden. Mange berømte 
græske Lærde levede her, medens paa den anden Side 
ægyptiske Myther og religiøse Forestillinger udbredte sig 
derfra til Vesterlandene. Ægypten danner saaledes lige- 
som Forbindelsesleddet mellem Orienten og de evropæiske 
Oldtidsfolk ved Middelhavets Kyster. 



Grækerne. 

1. Den græske Dannelse og Opdragelse i Almindelighed. 

Grækenland er Skjønhedens Land, thi legemlig og 
aandelig Skjønhed var Grækernes Fuldkommenhedsideal: 
de samlede det skjønne og det gode i eet Begreb, medens 
de paa den anden Side opfattede det hæslige som ens- 
betydende med det skjændige og slette. Skjønhed er vel 
en Naturens Gave, men den naar først den fulde Udvik- 
ling ved Opdragelse og Dannelse. Derfor lagde Grækerne 

8aa overordentlig stor Vægt paa Dannelse, og det ikke 
mindre i legemlig end i aandelig Henseende; begge disse 
Sider af Dannelsen betragtedes som nøje forbundne. 
Grækerne dannede saaledes en Modsætning paa den ene 
Side til Indierne, der ensidig lagde Vægten paa det aande- 
lige og ved alle Slags Selvpinsler underkuede Legemet, 
paa den anden Side til Perserne, for hvem de legemlige 
Færdigheder vare Hovedsagen, medens Tænkeevnens Ud- 
vikling forsømtes. Hvad der hos Ægypterne endnu var 
en uløst Gaade, Menneskets Forhold til Naturen, blev 
af Grækerne besvaret saaledes, at Mennesket skal ved 
Dannelse blive en Herre over Naturen {sml. Sagnet om 
Ødip, som løste Sfinxens Gaade, idet han svarede: 
Mennesket; hvorpaa Uhyret styrtede sig i Afgrunden). 
Og med Hensyn til Menneskets, eget Væsen er Grækerens 
Opgave stillet i det bekj endte Udsagn af det delfiske 
Orakel: »Erkjend dig selv«. — Grækernes Stræben gik ud 
paa en ligelig (harmonisk) Udvikling af alle Legems- og 
Aandskræfter som det bedste Middel til at bevare en 
legemlig og aandelig Sundhed. Deraf udsprang atter den 
ungdomsfriske Frejdighed og den selvtillidsfulde Daads- 
kraft, der satte dem istand til at nyde Øjeblikket som 
sorgløse Ynglinger og dog udføre de største Bedrifter 
baade i Legemets og i Aandens Verden. 

Grækernes Gudelære, der væsentlig er uddannet af 
de græske Digtere, er et Spejlbillede af Folkelivet og en 
Levendegjørelse af Folkeidealet. Efterat have overvundet 
Titaner og Giganter, de raa Naturmagter, og gjort sig 
alle Ting underdanige, henleve Guderne i salig Ro paa 
Olympen eller færdes blandt Menneskene som Deltagere 
i deres Kamp og Kjærlighed. Guderne vare Skjønheds- 
idealer; i Poesien og Kunsten havde de deres egentlige 
Tilværelse. Men bag ved den lyse Gudeverden og det 
muntre, bevægede Menneskeliv stod Skjæbnens mørke og 

ubonhørlige Magt, der varsler, at alt, Guder og Mennesker 
med deres Skjønhed og Glæde, deres dybe Tanker og 
store Bedrifter, dog kun tilhører en endelig Verden, og 
at der bagved ligger et ukjendt hinsidigt, som Tanken 
ikke kan naa. Grækerne havde kan et Haab for dette 
Liv. ^Dødsriget (Hades) var for dem et glædeløst Skygge- 
rige. Achilles, Grækenlands ypperste Helt, vilde hellere 
være Daglejer paa Jorden end Achilles i Underverdenen. 
Dog erkjendte Grækerne, at »ikke det længste Liv er det 
bedste, men det dydigste«; »det er de bedste Planter, 
som give de fleste Frugter i den korteste Tida, og »hvem 
Guderne elske, han dør ung«.. 

Den græske Dannelse tilhørte ikke, som hos Indi- 
erne eller Ægypterne, en enkelt Klasse af Folket. Viden- 
skabernes Tempel stod aabent for alle, det stod enhver 
frit for at prøve sine Kræfter, som han bedst kunde, og 
den almindelige Kappelyst var en Spore til ufortrøden 
Virksomhed. Men det maa dog ikke glemmes, at det 
græske Skjønhedsliv ikke kunde have faaet den det ejen- 
dommelige Skikkelse, hvis Grækerne ikke havde haft 
store Skarer af Trælle, der udførte alle lavere Forret- 
ninger og derved fritog Borgerne fra andre Beskjæftigelser 
end dem, de af fri Tilbøjelighed valgte sig. 

Grækernes vigtigste Opdragelsesmidler vare Gymna- 
stik og Musik, tagen i en videre Betydning end den, 
hvori dette Ord nu bruges. t)en gymnastiske Op- 
dragelse sigtede vel nærmest til at give Legemet den 
rette Uddannelse, Smidighed og Fasthed; men snart ind- 
saa man, at den ogsaa i væsentlig Grad tjente til Aandens 
Dannelse, og at den ikke alene hærdede og styrkede 
Legemet, men ogsaa bevarede mod Blødagtighed, styrkede 
Modet , vænnede til Afholdenhed , Selvbeherskelse og 
Kydskhed, og at den, dreven i Fællesskab, udviklede 
Venskabs- og Fædrelandsfølelsen. Man antog ogsaa, at 

Skol. og Opdrag. Hist. i Oldtiden. 3 

den, der ved den gymnastiske Opdragelse havde vandet 
et fuldkomment Herredømme over sit Legeme, vilde være 
ganske anderledes istand til at tjene Staten, hvad enten 
det nu var med Sværdet i Kampen mod Fjenden eller 
med kloge og mandige Raad i Folkets Forsåling, end 
den, der ikke havde faaet en saadan Uddannelse. Dertil 
kom endnu, at Grækerne med deres udviklede Sands for 
det skjønne lagde særdeles Vægt paa, at Legemet i hele 
sin Bygning og Udvikling kunde naa den størst mulige 
Fuldkommenhed, for at kunne svare til Kunstens Skjøn- 
hedsideal. — Øvelserne foretoges oprindelig paa aabne 
Pladser, senere i dertil indrettede Bygninger (Gymnasier). 
Naar de begyndte^ aflagdes Klæderne, og Legemet blev 
indgnedet med Olie og bestrøet med Sand. De vigtigste 
Øvelser vare Løb, dels Hurtigløb (300 ell. 600 Alen), 
dels Længdeløb (noget over ^ Mil), Kastning med runde 
Malmskiver (Diskos), Springning, dels Højdespring dels 
Længdespring, Spydkastning og Brydekamp. Disse fem 
Øvelser udgjorde den saakaldte Femkamp (Pentathlon), 
hvortil senere ogsaa kom andre Færdigheder. Til de 
gymnastiske Øvelser maa desuden henregnes Dands, som 
Grækerne idethele meget yndede , og som af enkelte 
Stammer (som Arkadierne) blev dreven med overordentlig 
Iver. liandsen var særdeles egnet til at udvikle Legemets 
Smidighed, og den brugtes især ved Gudernes Fester, 
hvor Ynglinger dandsede i Række til Fløjters Klang. 
De gymnastiske Øvelser kom især til at gribe dybt ind 
i Grækernes Folkeliv fra den Tid af, da de fælles Kamp- 
lege bleve almindelige. Efter de Steder, hvor disse 
Væddekampe holdtes, nævnedes de: de olympiske^ py- 
thiske, isthmiske og nemeiske Lege. Her samledes de 
skjønneste og mandigste Ynglinger fra hele Grækenland 
til festlige Væddekampe i hele Folkets Paasyn og under 
dets mest levende Deltagelse. Karapbelønningen for den 

dygtigste Kæmper var en simpel Krands af Oliven-, 
Lavrbær-, Fyrre- eller Vedbendblade, alt efter de fire 
Steder, hvor Legene holdtes ; men den, der vandt Krandsen, 
agtedes næsten mere hædret derved, end om han havde 
vundet en^ Kongekrone ; han blev baaren i Triumf af det 
jublende Folk, og Grækenlands ypperste Digtere kappedes 
om at synge hans Pris. — Grækernes gymnastiske Dan- 
nelse afgav en væsentlig Støtte for den græske Kunst, 
navnlig Billedhuggerkunsten, og denne bidrog atter til at 
uddanne Folkets Skjønhedssands. Det ejendommelige for 
den græske Kunst er nemlig den tro Opfattelse af Na- 
turen og den aandfulde Gjengivelse af samme. Men i 
Gymnasierne og ved Kamplegene fremstilledes det menne- 
skelige Legeme i de skjønneste og kraftigste Former og 
i de mest karakteristiske Stillinger, og maatte derfor 
frembyde en rig Lejlighed til kunstnerisk Studium. 

Opdragelsen i Musik omfattede oprindelig kun 
Digtekunst, Sang og Instrumentalmusik, men kom senere 
til at indbefatte alle andre Videnskaber, som Grækerne 
beskjæftigede sig med^, og da især Grammatik, Grafik 
(Skrivning og Tegning), Mathematik og Filosofi. Ordet 
Musik kommer af Muserne, de ni Gudinder for alt, hvad 
der forskjønner og opmuntrer Livet, i Modsætning til det 
daglige Livs Arbejde. Ligesom Grækerne antog , at 
Gymnastikken uddannede ikke blot Legemet men ogsaa 
Sjælen, saaledes betragtede de omvendt Musikken ikke 
blot som dannende for Sjælen, men ogsaa som Middel 
til at give Legemet en højere, sjælfuld Skjønhed. Disse 
tvende Opdragelsesmidler udgjorde altsaa en Enhed, 
hvilket ogsaa er antydet i Grækernes Opfattelse af for- 
skjellige af deres Guder. Saaledes var Apollon ikke blot 
Anfører for Musernes dandsende Sangerkor og Lyrens 
Opfinder, men ogsaa den aldrig fejlende Bueskytte, Sejer- 
herren i Væddekampen i Løb med Hermes. Athene var 

paa samme Tid Videnskabens og Krigens Gudinde, faldt 
ndrustet med Hjelm og Landse sprang hun ud af Zeus*s 
Hoved, men var derhos Menneskenes Læremesterinde i 
alslags ædel Kunst og Opfinderske af Fløjtespillet. Græ- 
kerne betragtede musikalsk Dannelse ikke blot som en 
Færdighed i allehaande Strængeleg, men som et væsentlig 
Middel til at forædle Sæderne, Ved Tonernes Harmoni 
og Skjønhed tæmmes Lidenskaberne og Sandsen for det 
skjønne og ædle vækkes og næres. Derfor ansaas Mu- 
sikken for en Moder til alle Dyder, og Sokrates kaldte 
Filosofien den fuldendte Musik. Musikken var hos Græ- 
kerne ikke blot en Kunst, som enkelte øvede, men den 
var en Grundbestanddel i den græske Dannelse, paa det 
nøjeste indvævet i alle Stats- og Livsforhold. Ved alle 
højtidelige Lejligheder optraadte festlige Kor, der med 
Sang og Strængeleg søgte at forhøje og forædle Festens 
Glæde. Med Forandring i Musikken frygtede man For- 
andring i Staten, og man havde en dyb Følelse af, at 
et Folks Musik angiver Grundtonen i hele Folkelivet. 
Ikke at elske og forstaa Musik ansaas for et Tegn paa 
Slethed eller paa barbarisk Raahed. Den græske Musik 
var ikke saa meget et Udtryk for den enkeltes vexlende 
Stemninger som for Grundstemningen i det græske Folke- 
liv, og havde oprindelig en sædelig, men dog glad og 
oplivende Karakter; først da det græske Folkeliv be- 
gyndte at opløses, fik ogsaa fremmede asiatiske, blød- 
agtige og lidenskabelige Tonearter Indgang. Grækernes 
vigtigste musikalske Instrumenter vare den syvstrengede 
Lyre, Kitheren og Fløjten; men Instrumentalmusikken 
var almindelig forbunden med Sang, dels religiøse Hymner, 
dels Krigssange eller Hæderskvad om tappre Helte. 

Til Musikken i videre Forstand henregnedes, som 
ovenfor er bemærket, ogsaa Digtekunsten, som Græ- 
kerne tillagde en stor Betydning for Ungdommens Dannelse. 

En senere græsk Forfatter siger: »de gamle holdt Digter- 
værker for den første Filosofi, der skulde føre Ungdommen 
ind i Livet og paa ubevidst tiltrækkende Maade lære 
den at kjende Sæder, Sjælestemninger og Handlinger; og 
vore Filosofer sige, at Digteren er den eneste vise, hvor- 
for de helleniske Stæder ogsaa tidlig lade Børnene dannes 
ved Digternes Værker, og det ikke for at underholde 
dem paa en behagelig Maade, men for derved at indpode 
dem gode Sæder«. Digtekunsten forgrener sig i tre 
Hovedarter, den episke (fortællende, fleltedigtet), lyriske 
(stemningsfulde) og dramatiske (handlende) Digteart. I 
den episke Dig te art. staar Homer som den uforlignelige 
Mester, der har udøvet en uberegnelig Indflydelse paa 
Uddannelsen af den græske Folkekarakter. Med hans 
Mesterværker, Uiaden og Odysseen, blev Ungdommen op- 
dragen, og hans mandigskjønne Vers laa paa enhver 
Grækers Tunge, deraf øste Folket en stor Del af sin 
religiøse Oplysning, og derfra hentede Kunstnerne deres 
Emner, medens en Skare af senere Digtere søgte at 
bygge videre paa den Grund, Homer havde lagt. Den 
lyriske Digteart, der fremtræder baade som Folke- 
sang og som Kunstdigtning, var, som Navnet ogsaa an- 
tyder, særlig skikket til i Forbindelse med musikalske 
Instrumenter at give de forskjellige Stemninger i Folke- 
livet deres rette Ud4ryk og til at forhøje Glæden ved 
Folkets festlige Sammenkomster. Den dramatiske 
Digte art, der maa agtes for den fuldkomneste, efter- 
som den i sig forener alle andre Digtearters Fortrin med 
det for den ejendommelige, at den lader Følelser og 
Handlinger træde frem paa en saa anskuelig Maade, at 
den mere end nogen anden Digteart river Sjælen med 
sig og fylder den med de Stemninger, Digteren har villet 
fremkalde — denne Digteart har skudt nogle af sine 
skjønneste Blomster i Grækenlands Jordbund, især i de 

tre Sørgespildigteres, Æskylos's, Sofokles's og Evripides's 
berømte Værker, der have været et betydningsfuldt Op- 
dragelsesmiddel for det græske Folk, ligesom de i ejen- 
dommelig Forstand ere udsprungne af det bevægede 
græske Folkeliv. 

Den højeste Form for aandelig Dannelse hos Græ- 
kerne var Filosofien; alle andre Kunster og Viden- 
skaber vare paa en Maade Forberedelse til denne Viden- 
skab, hvis Formaal det var at give et Grundsyn over 
hele Tilværelsen, over Naturen saavelsom over Gude- og 
Menneskelivet. Og Filosofien var hos Grækerne ikke en 
Stuelærdom, men stod i den nøjeste Forbindelse med 
Stats- og Folkelivet og øvede sin Indflydelse paa alle 
Livsforhold. 

Ved disse forskjellige Dannelsesmidler, der stode i 
en harmonisk Forbindelse med hinanden og vare særdeles 
skikkede til at udvikle Personligheden i sin rent menneske- 
lige Skjønhed, opdroges Grækerne for det oflfentlige Liv 
i Staten; thi Statsformaalet, det almindelige Borgervel, 
var hos Grækerne det højeste Formaal, for hvilket et- 
hvert andet maatte vige. Dette altovervejende Hensyn 
til Staten udgjør Grækernes Styrke, men ogsaa deres 
Svaghed. Lydighed mod Staten og Agtelse for dens 
Love kunde bringe dem til at udføre de største Bedrifter 
(f. Ex. Leonidas og hans Sparter ved Thermopylæ), men 
paa den anden Side kunde Statshensyn ogsaa bringe dem 
til at udøve de største Uretfærdigheder (f. Ex. Sparternes 
Behandling af Heloterne, Ostrakismen i Athen, Sokrates's 
Domfældelse). Hovedmangelen ved den græske Dannelse 
bliver dog nærmest den, at den ikke tog tilstrækkeligt 
Hensyn til det sædelige og religiøse. Det æsthetisk- 
skjønne sattes over det moralsk -gode. Først Sokrates 
søgte at skaffe det sædelig-gode Anerkj endelse som det 
højeste Begreb; men det viste sig snart, at en Gjenfødelse 

af det griske Folkeliv i en højere Skikkelse ikke var 
mulig ved de Kræfter, Hedenskabet frembød. Tvertimod 
synes Folkets Undergang snarere at være bleven frem- 
skyndet ved det Brud, som derved skete paa den tid- 
ligere Enhed i Opdragelsen. 

Hvad her er anført om den græske Dannelse i Al- 
mindelighed gjælder navnlig den ældre historiske Tid, før 
den peloponesiske Krig. Forud for den historiske Tid 
ligger Sagn- eller Heltetiden, saaledes som den især er 
fremstillet af Homer, en Tid, der danner den fælles 
lysende Baggrund for det græske Folkeliv, men hvori 
Digtning og Historie ere saaledes indvævede i hinanden, 
at vi her ikke nærmere ville gaa ind paa, hvad der 
kunde være at sige om hin Tids simple og kunstløse men 
mandige Opdragelse, hvis Formaal det var, under stræng 
faderlig Tugt, at danne Helte, for hvem Krigeræren og 
et berømmeligt Eftermæle var det højeste Maal. — Paa 
den anden Side danner den peloponesiske Krig, en lang- 
varig og fordærvelig Fejde mellem de græske Stammer 
indbyrdes (431 — 404 f. Chr.), et Vendepunkt i Græken- 
lands Historie. Den Tvedragts Sæd, her var udsaaet, 
blev den nærmeste Anledning til den græske Friheds 
senere Undergang , medens Filosofien i sin udartede 
Skikkelse nedbrød de sidste Rester af Folkets Sædelig- 
hed. — Da Grækerne bestod af flere Stammer, og Landet 
var delt i en Mængde Smaastater med forskjellige Stats- 
forfatninger, medførte dette ogsaa Forskjelligheder i det 
enkelte, hvad Opdragelsen og Dannelsen angaar. Hvad 
her er meddelt gjælder navnlig den joniske og tildelis den 
doriske Stamme, medens <len æoliske stod længere tilbage 
i Kultur og Aandsdannelse. 

2. Opdragelsen hos Sparterne. 
Sparterne, et haardført Krigerfolk af den doriske 
Stamme, boede i Landskabet Lanonika eller Lakedæmon, 

hvis Hovedstad Sparta laa paa en Slette ved Floden 
Evrotas. Sparterne vare de mindst talrige af Landets 
Beboere, men de havde hele Statsstyreisen og al Magten 
ihænde; de vare som en priviligeret Adelsstamme, der 
"nød Landets Frugt, medens Hovedmassen af Indbyggerne, 
Periøkerne, betalte Skatter til dem, men forresten vare 
uden al Iiidflydelse paa Statens Styrelse; næsten alt 
Landgods var desuden i Sparternes Besiddelse, der lod 
det dyrke af deres Trælle, Heloterne, som idethele be- 
handledes paa en haard, ofte umenneskelig Maade, medens 
deres Herrer hengav sig til krigeriske Øvelser og Sysler. 
Statsforfatningen , ligesom alt hvad der angik Folke- 
opdragelsen i Sparta, var ordnet af Lovgiveren Lykurg. 
Formaalet for dennes Lovgivning var at gjøre Sparterne 
til et tarveligt, haardført og uovervindeligt Krigerfolk, 
hos hvilket ethvert Hensyn maatte vige for Hensynet til 
Statens Tarv. Hos intet andet græsk Folk finde vi derfor 
Statsideen saa stærkt udviklet som hos Sparterne; thi 
hos dette Folk traadte den enkeltes fri Selvbestemmelse 
aldeles tilbage for det almene Vel. Selv Huslivet var 
underlagt Statens Tilsyn, og Opdragelsen beti^agtedes 
som et af de vigtigste Statsformaal. 

Som overalt i Grækenland herskede i Sparta Mono- 
gami, og Ægteskabet holdtes i Ære. Kvinderne indtog 
her en mere anset Stilling end hos de fleste andre 
Grækere og udmærkede sig ikke mindre end Mændene 
ved et mandigt Sind. Ægteskabets Formaal var at avle 
kraftige Børn, der hæderlig kunde træde i Fædrenes 
Fodspor og værne om Statens Ære. Naar et Barn var 
født, blev det undersøgt, om det var sundt og uden Lyde, 
thi kun hvis dette befandtés, mente man, at Opdragelsen 
kunde lønne sig; i modsat Tilfælde blev Barnet, efter 
Raadslagning af Stammens ældste, kastet i en Afgrund 
i Taygatosbjergene. Indtil det syvende Aar var Drengen 

hos Moderen, der søgte al opdrage ham kraftig paa Sjæl 
og Legeme. Derefter begyndte den oflfentlige Opdragelse, 
der skete paa Statens Bekostning i dertil indrettede 
Bygninger og under offentligt Tilsyn. Drengene bleve 
overgivne til en af Staten beskikket Opdrager, der havde 
uindskrænket Raadighed over dem. Den egentlige offent- 
lige Opdragelse varede fra det 7de til det 18de Aar, 
men ogsaa i den følgende Ynglingsalder, der regnedes 
til det 30te Aar, stode de unge under Statens Tilsyn og 
opdragende Indflydelse. Hele Opdragelsen var beregnet 
paa at udvikle Nøjsomhed, Udholdenhed, Haardførhed og 
Vaabenfærdighed , men derhos tillige Snildhed, Snar- 
raadighed. Agtelse for Statens Love og Ærbødighed for 
de gamle. Drengene maatte nøjes med den tarveligste 
Kost, de bar Sommer og Vinter kun eet Klædningsstykke, 
deres Leje var Straa eller en Maatte, som de flettede 
sig af Sivene ved Evrotas's Bredder. Undervisningen be- 
stod fornemmelig i gymnastiske Øvelser, saasom Løb, 
Springning, Svømning, Ridning, Brydning, Diskoskastning, 
Jagt, Krigsdandse og Vaabenøvelser. Disse bleve drevne 
med overordentlig Flid og Udholdenhed. Forat øve de 
unge i Anvendelse af Krigslist, blev det tilladt dem at 
stjæle Levnetsnrtdler , hvor de kunde komme afsted der- 
med, men paa den Betingelse, at de ikke bleve grebne i 
Gjemingen; thi skete dette, bleve de ubarmhjærtig pid- 
skede — ikke fordi de havde forsøgt at stjæle, men 
fordi de havde været saa ubehændige at lade sig gribe. 
Idethele anvendtes ved enhver Lejlighed de haardeste 
Tugtelser for paa den Maade at vænne Ynglingerne til 
at taale Smerter uden at kny. Sparterne mente nemlig, 
at den strængeste Tugt skabte de bedste Mænd, derfor 
var Stokken og Svøben strax tilrede for de mindste For- 
seelser. Ved de aarlige Artemisfester bleve Drengene 

gjennempidskede, medens Fædrene stod hos og opmun- 
trede dem til at holde Pinen ud uden at ømme sig. 

Da Legemsøvelser saaledes spillede en saa stor 
Rolle i den spartiske Opdragelse, og alt gik ud paa at 
danne hærdede Krigere, maatte de aandelige Opdragelses- 
midler nødvendigvis derved komme til at træde i Skygge. 
Dog blev Musikken, navnlig Indøvelsen af Krigssange og 
Hymner til Gudernes Ære, dreven med Iver. For bedre 
at erindre Statens Love bleve de satte paa Vers, der 
egne sig til at afsynges. Sparterne holdt meget af at 
høre fortælle om gamle Dage, om Guders og Heltes 
Færd, derfor var især Homers Iliade yndet iblandt dem, 
og de unge lærte den tidlig at kjende derved, at den 
blev dem foresagt. Læsning og Skrivning hørte egentlig 
ikke med til den spartiske Opdragelse, om det end ikke 
var nogen forment at tilegne sig Færdighed deri. Taler- 
kunsten, som andre græske Folkeslag satte saa stor Pris 
paa, var binlyst fra Sparta; en Mand, der havde sagt, 
at han kunde tale over hvilketsomhelst Emne, om det 
skulde være en hel Dag, blev paa Grund af denne Ytring 
forvist fra Byen. Skuespil vare forbudte, og Videnskaberne 
stod kun i ringe Anseelse. Kun den praktiske For- 
standighed agtede man i Sparta, og man satte megen 
Pris paa at kunne fatte sin Tale i korte træffende Ord 
(Lakonisme). Forat øve de unge heri og idethele for paa 
en praktisk Maade at vise dem, hvorledes de skulde for- 
holde sig i Samkvem med andre, blev der givet dem 
Adgang til Mændenes Fællesmaaltider. Herom beretter 
Plutark: »De førte ofte Drengene til deres offentlige 
Spisesale som til Visdomsskoler, hvor de hørte Samtaler 
angaaende offentlige Anliggender og havde Forbilleder 
paa en værdig Opførsel for Øje og lærte at skjemte med 
andre uden Plumphed og selv at taale Skjemt; thi ogsaa 
dette var en Sparterdyd at forstaa Skjemt. Var der 

nogen, som det krænkede, behøvede ban kun at sige det, 
saa børte man strax op dermed. Til enbver, der traadte 
ind, sagde Oldermanden i Laget, idet ban pegede paa 
Døren : Ad den gaar intet Ord ud ! Ved Drengenes egne 
Maaltider opfordrede Formanden for Afdelingen en Dreng 
til at synge, en anden til at besvare et Spørgsmaal, som 
krævede et velbetænkt Svar, især angaaende forskjellige 
Handlingers sædelige Værd. Derved vænnedes de alle- 
rede tidlig til at erkjende, bvad der var skjønt og ædelt, 
og til opmærksomt og rigtigt at opfatte andre Menneskers 
Adfærd. Naar nogen var forlegen for Svar paa slige 
Spørgsmaal, betragtede man det som Bevis paa et sløvt 
Sind uden Kappelyst i det gode. Svarene samt de 
Grunde og Beviser, som anførtes, skulde være simple, 
korte og uden alt Omsvøb. Drengenes Vejledere øvede 
derfor deres Lærlinge i at krydre Talen med en biddende 
og dog behagelig Vittigheds Salt og at sige meget med 
faa Ord. Sparternes Jernpenge havde, uagtet deres store 
Omfang, kun ringe Værdi, men i Talens Mynt lagde de 
med faa og simple Ord en rig og dyb Gehalt, idet de 
ved lang Tavshed vænnede Drengen til at være snild i 
Ord og hurtig til at svare. Da engang en Athener 
gjorde sig lystig over Sparternes korte Sværd og sagde, 
at de ikke vare længere, end at en Gjøgler let kunde 
sluge dem paa Skuepladsen, svarede Sparteren Agis: 
Og dog forstaa vi hel vel at træffe Fjenden med disse 
korte Sværd. Saaledes træffer ogsaa Sparternes Udtryks- 
maade, saa kort den end synes,* Sagen midt i Pletten og 
hager sig fast i Tilhørerens Sjæl. Lykurg selv brugte 
en kort og simpel Udtryksmaade. Da Sparterne spurgte 
ham, hvorledes de skulde befæste Byen, svarede han: 
Ikke med Sten men med Mænd skal Staden indfattes. 
Da man forelagde Sparteren Charilaos det Spørgsmaal, 
hvorfor Lykurg havde givet saa faa Love, svarede han: 

Hvem der 'ikke bruger maoge Ord, behøver heller ikke 
mange Love.« — Undertiden tvang Sparterne deres 
Trælle til at beruse sig og synge gemene Viser og op- 
føre usædelige Dandse, for paa den Maade at indgyde 
Ungdommen Afsky for et skammeligt og lastefuldt Væsen, 
og tillige Foragt for Slaverne. — Som et væsentlig Træk 
i den spartiske Opdragelse maa endnu nævnes den dybe 
Ærbødighed for de gamle, som indpræntedes Ungdommen. 
Enhver ældre Mand, der mødte en Yngling og fandt 
noget at udsætte paa hans Opførsel, kunde uden videre 
straflfe ham, ikke blot med Ord men ogsaa med sin^tok. 
De unge maatte ved enhver Lejlighed rejse sig og gaa 
tilside for de ældre. »Kun i Sparta er det behageligt 
at blive gammel«, kunde derfor en fremmed sige, som 
saa, hvorledes Alderdommen blev æret her. Engang 
vare nogle offentlige Sendebud fra Sparta i Athen. Her 
anviste man dem Hæderspladserne i Theatret; men noget 
efter kom en gammel Mand ind. Athenerne bleve rolig 
siddende, medens Sparterne strax rejste sig for at gjøre 
Plads for den gamle. Da Athenerne saa det, tilklappede 
de dem Bifald; men Oldingen sagde: »Grækerne vide vel, 
hvad sømmeligt er, men kun Sparterne udføre det«. — 
Ogsaa Kvindernes Opdragelse var i Sparta offentlig og 
foregik paa særegne Øvelsespladser. Den bestod for- 
nemmelig i allehaande Legemsøvelser, Dands og Musik. 
Hovedhensigten var at udvikle en skjøn og kraftig Legems- 
bygning og et mandigt Sind hos dem, saa de kunde være 
skikkede til at blive Mødre til tapre Mænd. 

Paa denne Maade var altsaa Spartemes Opdragelse 
i det væsentlige indrettet, og saalænge den holdtes i 
Hævd, og Lykurgs øvrige Love strængt overholdtes, var 
Folket uovervindeligt, og ingen spartisk Kvinde havde 
set Røgen af nogen fjendtlig Lejr. Opdragelsen var 
bygget paa Individets fuldstændige Underordnelse under 

Staten; ingen Sparter maatte opdrages i nogen fremmed 
Stat. Men skjønt den enkeltes Frihed saaledes tilsyne- 
ladende gik aldeles tilgrunde, var den paa den anden 
Side netop sikret ved Statens Frihed, der grundede sig 
paa, at den enkelte ubetinget underkastede sig Statens 
Love. 

3. Pythagoras. 

Blandt den hedenske Oldtids Mestere i Opdragelses- 
kunsten har ingen vundet et berømtere Navn end Pytha- 
goras, der ved sine dybe Kundskaber i al menneskelig 
Vidskab, sit klare Blik og sin stærke Religiøsitet lige- 
som sammenfattede hele sin Tids aandelige Dannelse i 
eet Brændpunkt, hvorfra atter klare Lysstraaler udspredtes 
i en vid Kreds. Hans Samtid betragtede ham med Be- 
undring og Ærefrygt, og Eftertiden fortalte saa meget 
forunderligt om ham, at det nu er vanskeligt at afgjøre, 
hvad der er Sagn og hvad der er historisk Sandhed i 
disse Beretninger, saameget mere som han selv intet 
skriftligt har efterladt sig. 

Pythagoras var født paa Øen Samos, og Sagnet 
fortalte, at det delfiske Orakel havde forudsagt hans 
Forældre, at de skulde faa en Søn, der skulde overgaa 
alle andre Mennesker i Visdom og Skjønhed. Da han 
voxte til, fik han sin Tids ypperste Lærere, blandt andre 
Vismanden Thales. Efterat han saaledes alt i ung Alder 
havde naaet en betydelig aandelig Modenhed, begav han 
sig paa Rejser. Han skal have opholdt sig hos Føni- 
cierne. Ægypterne, Perserne, ja maaske endog hos Indi- 
erne. Overalt var det ham om at gjøre at trænge ind i 
Folkenes Religioner og hemmelighedsfulde Visdom; han 
skal saaledes i omtrent 20 Aar have opholdt sig hos de 
ægyptiske Præster og ladet sig indvie af dem i alle 
deres Videnskaber og Religionslærdomme. Efterat være 

vendt tilbage til Grækenland, hvor han studerede den 
vise Minos's Love paa Kreta og Lykurgs i Sparta, tog 
han endelig (omtr. 530 f. Chr.) Bolig i Kroton, en af de 
græske Plantesteder i Nederitalien , der udmærkede sig 
ved den Iver, hvormed den gymnastiske Dannelse, der 
især var ejendommelig for den doriske Stamme, her blev 
dreven. Ved sit ærefrygtindgydende Væsen, sit sædelige 
og religiøse Alvor, sine dybe Kundskaber og sin hen- 
rivende Veltalenhed lykkedes det ham snart at vinde en 
overordentlig aandelig Indflydelse her. Fra Kroton og 
hele Omegnen strømmede Mænd og Ynglinger sammen 
for at lære af ham. Derfor stiftede han paa et Land- 
gods, der var blevet ham foræret af Staden Kroton, en 
storartet Skole, saaledes indrettet, at alle Lærlinger kunde 
bo sammen under hans Opsyn. Pythagoras var den første 
Græker, som oprettede en Skole, hvori unge Mennesker 
erholdt en almindelig Dannelse, og det ikke blot i viden- 
skabelig og gymnastisk, men ogsaa i sædelig og religiøs 
Henseende. Ingen blev optagen i denne Skole før efter 
en nøjagtig Prøvelse af hans aandelige Anlæg og sædelige 
Vandel. 

At tie, høre og lyde var det første, der skulde 
læres. Forøvrigt gik Uddannelsen fornemmelig ud paa 
en ligelig Udvikling af Sjælens Hovedevner, Tænkningen, 
Følelsen og Viljen. Opdragelsen var stræng religiøs, og 
de unge maatte, iførte rene hvide Linklæder, som Pytha- 
goras selv altid bar, daglig tage Del i Ofringer og andre 
gudstjenstlige Handlinger. Ved Siden ad den aandelige 
Dannelse gik de legemlige' Øvelser, Badning og Gymna- 
stik. Især vænnedes Lærlingerne til Tarvelighed i deres 
Levemaade, hvorpaa Legemets og derhos ogsaa Sjælens 
Sundhed beror. Pythagoras spiste selv aldrig Kjød, 
ligesaalidt som han drak Vin; han ansaa nemlig Dyrene 
for beslægtede med Menneskene og troede paa Sjæle- 

vandringer '). Hans viderekomne Disciple maatte under- 
kaste sig de samme Afsavn. Pythagoras mente, at den 
der vægrede sig for at dræbe et Dyr, vilde have endnu 
større Sky for at udgyde et Menneskes Blod. 

Hovedbestanddelene i den første videnskabelige Under- 
visning i Pythagoras's Skole vare Musik, Mathematik og 
Tænkeøvelser. " Sang og Strængespil ansaa Pythagoras 
nemlig for at have en overordentlig gavdig Virkning til 
Bevaring af Sjælens Ligevægt og til Beherskelse af Liden- 
skaberne. Han er den første, som har gjort opmærksom 
paa de musikalske Intervaller. Hans Disciple begyndte 
og endte deres Dagværk med Sang. Tallene tillagde han 
en indgribende, tildels hemmelighedsfuld. Betydning. Selv 
var han en Mester i Mathematikken (den pythagoriske 
Læresætning i Geometrien er først udfunden af ham), han 
ansaa den for den ædleste af alle Videnskaber, og antog, 
at den ligesom Musikken, hvori Tallene ogsaa spille en 
vigtig Rolle ved Bestemmelse af Takten, bidrog til at 
give Menneskets hele sædelige Holdning noget sikkert og 
taktfast. Endelig skulde ved Forklaringen af Tankesprog 
(gnomiske Udsagn), der først skulde læres nøjagtig udenad, 
samt ved Grammatik Sandsen skjærpes for Tænkerigtighed 
og Nøjagtighed i Bevisførelse og Slutninger. 

Efterat Pythagoras's Disciple paa denne Maade havde 
modtaget den elementære Dannelse, optoges de, forsaa- 
vidt de fandtes værdige og skikkede dertil, i den snævrere 
Kreds af viderekomne Lærlinger, som Mesteren indviede i 
sine dybere Betragtninger og Speculationer over Gud- 
dommens Væsen samt over Naturen og Menneskelivet. 



1) Der fortælles, at da Pythagoras engang i Forhigaaende 
saa En slaa en Hund og hørte dens Hylen, raahte han: 
Hold inde og slaa ikke mere, Sjælen af en af mine af- 
døde Venner er i den Hund , jeg kan kjende ham paa 
Stemmen. 

I religiøs Hons^ende var det Pythagoras's Grundansknelse, 
at der er een evig Guddomsmagt, een vældig Urgrund 
til bele Tilværelsen, Kilden til den evig strømmende 
Skabelse; Guddommens Legeme er Verden, som den 
giver Liv og besjæler, og som er den lig i alt. Gud- 
dommens Væsen er den højeste og reneste Harmoni og 
opfylder alle Ting; derfor er bele Skabningen gjennem- 
trængt af en evig Harmoni. Himmellegemernes Bevægelse 
frembringer Toner, Menneskene bemærke dem ikke, fordi 
de altid have lydt for deres Øren; det gaar dem som 
den, der bor i en Smedie og ikke hører Hammerslagene, 
fordi Vanen har sløvet hans Øre for Lyden. Pythagoras 
sammenlignede de syv Planeters Afstande med de musi- 
kalske Intervaller, jo videre Kredse Himmellegemerne 
beskrive om det fælles Midtpunkt, desto hurtigere, mente 
han, maatte de bevæge sig og desto højere Toner frem- 
bragte de; men alle disse Toner frembringe tilsammen 
en stor Sfærernes Harmoni. 

Om Mennesket lærte Pythagoras,. at det er af gud- 
dommelig Herkomst, og at det bestaar af tre Dele, 
Legeme, Sjæl og Aand. Aanden er først efter Fødselen 
bleven forenet med Legemet; den stammer fra Himlen af 
og har bestaaet før Legemet og kan derfor ikke gaa til- 
grunde med dette. Legemet har i og for sig intet Værd 
— heri stemmer Pythagoras med Indierne — det er kun 
vigtigt som Redskab for Sjælen, da den uden Legemet 
ikke kan udøve de Sandsninger, hvorpaa Erkjendelsen 
beror. Ved Fødselen er Mennesket højst ufuldkomment 
og af Naturen tilbøjeligt til Overmod; men ved Op- 
dragelsen, der skal vare uafbrudt hele Livet igjennem, 
skal det vorde befriet fra de medfødte Fejl og hæves til 
Sindets og Hjærtets Renhed. Derfor skal Barnet tidlig 
vænnes til Afholdenhed i Spise, Søvn og Tale; Venskabs- 
forbindelser og grundig videnskabelig Dannelse ere de 

bedste Midler til Menneskets Forædling. Det er Opgaven 
at opnaa den sande Viden om de Ting, der efter deres 
Natur ere uforanderlige og evige. Visdommens Formaal 
er ved Belæring at~ befri Mennesket fra Begjærlighedemes 
og Sandselighedens Trældom og at bringe det til Lighed 
med det guddommelige Væsen. 

Pythagoras var dog ikke blot en Visdomslærer ; men 
som en, der var indviet i Himmelens Hemmeligheder, 
optraadte han som Forkynder af et nyt Liv og som 
Stifter af et religiøst -politisk Broderskab, hvori Med- 
lemmerne vare knyttede til hinanden ved det nøjeste 
Venskabsbaand. Grundtonen i den Kreds, der sluttede 
flig om ham, skulde være den reneste Harmoni, hvor 
ingen skurrende Mislyd af Strid eller Vrede forstyrrede 
det Kjærligheds- og Venskabsforhold, der forbandt Lær- 
lingeme med hinanden indbyrdes og med den beundrede 
Lærer, hvis Ord gjaldt som en guddommelig Lov, saa at 
Ytringen: »han selv har sagt det«, var nok til at af- 
skjære og ende enhver Tvist. 

Ved den høje sædelige og aandelige Dannelse, som 
Pythagoras søgte at meddele sine Disciple, og ved hans 
Skoles afsondrede Karakter — den var nærmest beregnet 
for de mere velhavende, der kunde underholde sig selv 
under Opholdet hos ham — fik han og hans Omgivelser 
et aristokratisk Præg, der stemmede godt med Forfat- 
ningen i mange af de doriske Stater. Men da der en- 
gang skete Opstand i Kroton af det demokratiske Parti, 
ledet af en vis Kylori, hvem Pythagoras i sin Tid havde 
nægtet Adgang til sin Skole, blev denne mærkelige Mand, 
der fortjener at kaldes et Mønster paa en Lærer, for- 
dreven fra den Plads, hvor han i 20 Aar havde virket. 
Han gik derpaa til Metapontium, en anden af de græske 
Stæder i Nederitalien, og døde her i en høj Alder. Skjønt 
det Samfund, han havde stiftet, snart opløstes, vidne 

Skol. og Opdrag:. Hist. i Oldtiden. 4 

dog de mange Sagn, der fortaltes om hans Ords og 
Personligheds vidunderlige Magt over alle, som kom i 
Forbindelse med ham, bedst om den Aandskraft, han' 
har besiddet. Den ejendommelige Maade, hvorpaa han 
forbandt en høj videnskabelig Dannelse med en sædelig 
og religiøs Opdragelse, vil til alle Tider sikre ham en 
udmærket Plads i Skolens og Opdragelsens Historie. 

4. Opdragelsen hos Athenerne. 
I den græske Dannelses Historie indtager Athen 
den fornemste Plads. Beboerne af det lille Landskab 
Attika, hvori Athen var Hovedstaden, hørte til den 
joniske Stamme, der idethele lagde større Vægt paa den 
aåndelige Side af Opdragelsen end Dorerne. Dette gjælder 
dog fremfor alt Athenerne, et opvakt, videbegjærligt, 
højtbegavet og driftigt Folk , der i Videnskabens og 
Kunstens Verden har frembragt Værker af uforgjængelig 
Betydning i Menneskeslægtens Historie. Deres berømte 
Historieskriver Thukydid har bedømt sine Landsmænd i 
følgende Ord: »Vi elske det skjønne, men uden Prunk 
og Overdaadighed , vi filosofere uden derfor at lade os 
forlede til Blødagtighed og Uvirksomhed, vi ere dristige 
og kjække, men gjøre os dog Regnskab for, hvad vi 
foretage os; hos andre har Modet derimod sin Grund i 
Mangel paa Dannelse, vi vide bedst at bedømme, hvad 
der er det behagelige og hvad der er det besværlige; 
men desuagtet unddrage vi os ikke Farerne«. Denne 
Karakteristik er meget træffende; thi netop en vis Lige- 
vægt, en skjøn Harmoni i ildviklingen af alle Sjælens og 
Legemets Evner er ejendommelig for Athenerne. Hos 
Sparterne havde den gymnastiske Opdragelse fuldstændig 
Overvægt, hos Athenerne stod den aåndelige Dannelse 
som fuldt berettiget ved Siden af denne. I Sparta op- 
hørte den enkeltes Frihed ligeoverfor Staten, i Athen 

agtedes den individuelle Frihed, medens Hensynet til det 
almene Vel dog ikke derfor tilsidesattes. Statsforfat- 
ningen i Sparta var aristokratisk, i Athen demokratisk, 
men dog oprindelig med betydeligt Hensyn til den Over- 
vægt, Formuen giver, idet der var indrøinmet den, der 
bidrog mest til at bære Stateris Byrder, den største 
Andel i Styrelsen. Athen er den lovbundne Folkefriheds 
Hjemstavn. 

Denne Statsforfatning blev grundlagt af S o 1 o n (^559), 
en af de ypperste Mænd og ædleste Personligheder, 
Grækenland .har frembragt. De Love, han gav sine 
Landsmænd, ere et Mønster paa, hvorledes Statsforbed- 
ringer til enhver Tid bør foregaa, idet han paa den ene 
Side afhjalp de trykkende Mangler i den tidligere Til- 
stand, medens han paa den anden Side tog et saadant 
Hensyn til de bestaaende Forhold, som var nødvendigt, 
for at Reformen kunde have Varighed og Fasthed. I 
disse Love har Solon ogsaa givet de Regler angaaende 
Forholdet mellem Forældre og Børn, hvorpaa den attiske 
Opdragelse væsentlig var bygget. Saaledes forkyndte 
han: Forældrene ere Herrer, dog maa ingen sælge sin 
Datter eller Søster, men den nærmeste Slægtning skal 
ægte Jomfruen. Drengene skulle fremfor alt lære at 
svømme og læse; de fattige skulle derefter anvises til 
Landbrug, Handel eller et Haandværk, de velhavende 
skulle uddannes videre i Musik, Færdighed i at tumle 
Heste, gymnastiske Øvelser, Jagt og Filosofi. Naar en 
Fader ikke lader sin Søn lære nogen Kunst, er Sønnen 
heller ikke forpligtet til at ernære Faderen i hans Alder- 
dom. Enhver skal ære sine Forældre, men den, der slaar 
sine Forældre eller ikke vil ernære dem, skal holdes for 
æreløs. Ingen Slave maa lære Gymnastik. 

Ogsaa med Hensyn til Ægteskabet indeholdt Solons 
Love Forskrifter, der sigtede til at hæve det til et 

4* 

højere sædeligt Forhold mellem Mand og Kvinde; at 
have flere Hustruer var ikke tilladt, og der vaagedes 
strængt over Kvindens Sædelighed; hun var dog Manden 
fuldkommen underordnet, maatte ikke komme i Selskab 
med fremmede Mænd og levede tilbagetrukken i Hjemmet, 
beskjæftiget med huslige Sysler. Den berømte attiske 
Statsmand Perikles sagde: »De Kvinder fortjene størst 
Lov, om hvem ingen frenuned Mand kan sige noget enten 
til Ros eller Dadel«. I Virkeligheden gjorde de attiske 
Kvinder sig kun lidet bemærkede, der lagdes ikke sen- 
derlig Vægt paa deres Dannelse, og de maatte saaledes 
træde i Skygge for de ofte aandrige og dannede fremmede 
Kvinder, som i den senere Tid, da Sædeligheden var kommen 
stærkt i Forfald, spillede en saa stor Rolle i Athen som 
Hetærer (Veninder) , og til hvis Gunst Statens ypperste 
Mænd bejlede. 

Naar et Barn var født, blev det lagt for Faderens 
Fødder, og det stod da i hans Magt, om han vilde tage 
det op eller ikke; i sidste Tilfælde blev det udsat, men 
tog Faderen det op, forpligtede han sig derved til at 
opdrage det. Naar Barnet var fem Dage gammelt, blev 
det baaret om Arnen og derved stillet under Husgudernes 
Beskyttelse. Indtil det syvende Aar nød det en fri Op- 
dragelse under Opsyn af en ældre Barnepige; men her- 
med ophørte Legetiden, og Barnet optoges i det attiske 
Borgersamfund. Drengen blev nu stillet under Opsyn af 
en Pædagog (Drengefører), almindelig en af Husets Slaver, 
der dog ikke havde noget med Undervisningen at gjøre, 
men kun førte Tilsyn med Drengens Opførsel i og uden- 
for Huset og skulde ledsage ham, naar han gik til og 
fra Skole. Opdragelsen var i Athen væsentlig en Privat- 
sag, thi om der end paalaa Faderen en retslig For- 
pligtelse til at lade sin Søn undervise, stod det dog i 
hans Magt at bestemme Undervisningens Omfang. Lære- 

anstalterne vare Privatforetagender, skjønt de i flere 
Henseender stode ander Statens Tilsyn. Men det laa i 
Folkets Karakter, at Fædrene søgte at skaffe deres 
Sønner en saa grundig og omfattende Undervisning, som 
deres Stilling og Formue tillod. I de fattigere Klasser 
kunde det vanskelig blive til mere end de rent elemen- 
tære Kundskaber og Færdigheder; men hvem der vilde 
gjælde for en dannet Mand, og det vilde enhver Athener 
gjeme, maatte gjennemgaa et videnskabeligt Kursus hos 
en Grammatist, et musikalsk hos en Kitharist og et 
gymnastisk hos en Pædotrib. Platon beskriver den sæd- 
vanlige Undervisningsgang i Athen paa følgende Maade: 
»Saasnart Drengen forstaar, hvad der siges til ham, 
søger Ammen, Moderen, Pædagogen og Faderen med al 
Iver at gjøre ham saa god som mulig, idet de ved et- 
hvert Ord og enhver Handling vise ham, hvad der er 
ret og uret, skjønt og hæsligt, helligt og vanhelligt, i 
Nødsfald anvendes Trusler og Slag. Derpaa skikke de 
ham til Skole, mere for at lære Velanstændighed end 
for at lære Bogstaver og Strængespil. Naar Børnene 
her have lært Bogstaverne og forstaa Skrift, giver man. 
dem paa deres Bænke gode Digteres Værker at læse, og 
nøder dem til at lære disse udenad paa Grund af deres 
forædlende Indhold, der vækker Lyst til det gode ved at 
opstille Oldtidens tapre Mænd som Forbilleder til Efter- 
ligning. Kitharisterne virke bl. a. især for at fremme 
Maadehold, paa det at Ungdommen ikke skal begaa 
noget slet; thi naar Drengene have lært at spille paa 
Kithar, saa lære de dem andre gode Digte, der kunne 
synges til Strengespil, og indpræge dem Takter og Harmo- 
nier, forat de i deres Ord og Tale maa blive taktfastere 
og mere harmoniske, thi hele Menneskets Liv trænger 
til denne Egenskab. Derpaa overgives Drengene til 
Pædotriberne, for at de, legemlig uddannede og styrkede. 

desto bedre maa kunne vie sig til den ædle Aands 
Tjeneste, og ikke paa Grand af Legemets Svaghed skalle 
være udaelige og maatte staa tilbage i Krigen eller i 
andre Virksomheder. Alt dette gjere na fornemmelig 
de, der kunne det, d. e. de rige; thi deres Sønner 
komme tidligst til Skolerne og blive der længst. Naar 
Drengene ere voxede fra Lærernes Opsyn, tvinger Staten 
dem til at lære Lovene og at leve efter dem og ikke 
efter eget Godtbefindende. Thi ligesom Grammatisterne 
(saaledes kaldes de ofte strænge Elementarlærere) me^ 
Penselen trække Linier for dem, der ikke kunne skrive, 
og nøde dem til at skrive efter disse Linier, saaledes 
gjør Staten ogsaa, idet den foreskriver Love som Regel 
for Handlemaaden«. 

Til nærmere Oplysning om den Undervisning, der 
meddeltes af Grammatister, kan endnu bemærkes, at 
Læseøvelserne dreves med megen Omhu,^ for at Børnene 
kunde komme til at læse med det rette Udtryk, medens 
de grammatiske Grundbegreber samtidig indpræntedes. 
Blandt de Digterværker, der benyttedes til Udenads- 
læsning, indtog Homers Iliade og Odysse den første 
Plads. Homer, sagde man, var hele Grækenlands Lærer, 
ham maatte man benytte ved Ledelsen og Styrelsen af 
alle menneskelige Anliggender, efter hans Forskrifter 
burde man indrette sit Liv, og Athens berømte Lystspil- 
digter Aristofanes vilde hellere, at Folk skulde være 
ubekjendte med Solons Love, der jo dog let kunde give 
Anledning til Retstrætter, end med Homer. Platon 
siger: »Digterne ere ligesom Fædre og Førere til Visdom, 
hvormeget mere da den første og berømteste af .alle 
Digtere«. I Homers Digte fandtes den bedste Grund- 
vold, hvorpaa Ungdommens religiøse, sædelige og hi- 
storiske Dannelse kunde bygges. Ofte brugtes ogsaa 
Samlinger af udvalgte Stykker (Anthologier) af de be- 

kjendteste Digtere, der da omhyggelig maatte læres udenad. 
Navnlig benyttedes Æsops Fabler meget ved den første 
Undervisning, og det gjaldt som Tegn paa grov Uviden- 
hed at være ubekjendt med disse. Det blev overhovedet 
anset for den smnkkeste Prydelse for Talen, naar man 
kunde indflette passende Stykker af Fædrelandets Digtere 
i; den; derfor skulde de unge itide lære saadanne Stykker 
udenad, forat kunne benytte dem paa rette Sted, naar 
Tiden kom, at de som Talere eller Filosofer vilde op- 
træde for Folket. Da Sædeligheden i Athen begyndte 
at komme i Forfald, og man mere lagde an paa at tale 
smukt end at handle smukt, viste Omslaget sig ogsaa 
deri, at man forkastede de gamle alvorligere Digtere og 
holdt sig til dem, der sang i den Tone, som da var den 
herskende. Navnlig kom Tragediedigteren Evripides stærkt ' 
i Mode, saa at, da en stor Mængde attiske Borgere vare 
blevne fangne i det ulykkelige Tog mod Syrakus (413) 
under den peloponesiske Krig og vare blevne gjorte til 
Trælle, skaffede de sig Lettelse i deres sørgelige Stilling 
ved at foresige deres Hejyrer Stykker af Evripides, som 
de kunde udenad, og mange bleve Lærere paa Sicilien, 
saa det blev et Ordsprog, naar man talte om nogen, der 
havde været med paa hint Tog, og man ikke vidste, om han 
var levende eller død: »Enten er han død, eller ogsaa 
er han Skolemester«. Dette Træk tjener til at vise, at 
selv Almuen i Athen var i Besiddelse af en højere 
Dannelse end den, der ellers var almindelig i de græske 
Stæder. 

Med det 18de Aar var Drengealderen forbi; i de 
følgende to Aar, den egentlige Ynglingsalder, fortsattes 
navnlig de gymnastiske Øvelser efter en større Maale- 
stok, og de unge Mænd vænnedes til at tjene Staten og 
lyde dens Love ved at gjøre Grændsevagt. I det 20de 
Aar indskreves de i Borgerlisterne som myndige, stemme- 

berettigede Borgere, efter højtidelig at have aflagt Vaaben- 
eden i Athenes Tempel, hvorved de forpligtede sig til at 
kjæmpe for Fædrelandets Helligdomme og Love, at lyde 
Øvrigheden og at ære den fædrene Gudstjeneste. 

5. Fortsættelse. Den græske Sædeligheds Forfald. 
Sofisterne. 

Ved Perserkrigene (500— 479f.Chr.) havde den attiske 
Stat opnaaet en Magt og Rigdom som aldrig før. I 
Slagene ved Marathon og Salamis, ved Platææ og Mykale 
havde den græske Opdragelse staaet sin Prøve, og Ud«- 
faldet var glimrende. Kunst og Poesi stod i sin skjøn- 
neste Blomstring, og det attiske Folk nød sin Lykke i 
falde Drag. Den udmærkede Taler og Statsmand Pe- 
r i kl es fremstillede i sin Person alle de skjønne og ædle 
Egenskaber, der vare ejendommelige for den græske Aand, 
og som have gjort Athen til den rent menneskelige 
Dannelses Hovedstad i Oldtiden. Men der hører stærke 
Skuldre til at bære gode Dage. Sparta havde længe 
misundt Athen den Overvægt,*Perserkrigene havde givet 
denne Stad. I Aaret 431 udbrød den fordærvelige pelo- 
ponesiske Krig, der delte hele Grækenland i to Lejre, 
som med uforsonligt Had søgte at tilintetgjøre hinanden. 
Da Perikles døde (429) vare Athens gode Dage tilende, 
et tøjlesløst Pøbelherredømme afløste nu den tidligere 
lovbundne Folkefrihed, paa samme Tid som Agtelsen for 
Fædrenes Tro og Sædelighed rokkedes i sine Grundvolde* 
Iveren for Fædrelandets Vel og det almindelige Bedste 
afløstes af en ærgjerrig Egennytte. Nydelsessyge og For- 
fængelighed gik Haand i Haand, og Familielivet opløstes, 
idet Hetærevæsenet og den afskyelige Drengeelskov, der 
dog oprindelig skal have haft et vist opdragende Øje- 
mærke, greb mere og mere om sig. Børnene fik at høre, 
at det kun var en menneskelig Vedtægt, at de skulde 

ære deres Forældre, men at de havde Ret til med Foragt 
at se ned paa dem, naar Forældrene ikke havde naaet 
samme Grad af Dannelse som de selv. Alt dette maatte 
naturligvis ogsaa øve sin Indflydelse paa Opdragelsen. 
De strenge gymnastiske Øvelser kom i Forfald, de smagte 
ikke mere den forfinede Slægt; derimod blev Ungdommen 
greben af en stærk Lidenskab for Heste og Hunde. Den 
musikalske Dannelse blev heller ikke holdt i den Agt 
som tidligere , de ældre simple og mandige Melodier 
maatte vige for ny blødagtige og lidenskabelige. I det 
literære Kursus optoges derimod ny Læregjenstande, saa- 
som Mathematik, Historie, Geografi og Filosofi. Men 
fremfor alt blev det dog Opdragelsens Formaal at danne 
Talere, Folk der med forbavsende Tungefærdighed kunde 
tale for og imod enhver Ting og med lige Lethed gjøre 
sort til hvidt og hvidt til sort. Dannelsen blev over- 
vejende formel, alt var beregnet paa at give et Skin af 
alsidig Lærdom, der kunde forbavse Mængden. Sofisten 
Gorgias pralede af, at han paa staaende Fod kunde 
holde Tale over hvad det skulde være; og Hippias fra 
Elis roste sig af, at der intet gaves, hverken i de fri 
eller ufri Kunster, som han ikke forstod sig paa: han 
var Skrædcjer, Skomager, Guldsmed, Filosof, kort sagt 
alt, hvad man vilde nævne, i een Person. Om Hjærtets 
Dannelse var der ikke længere Tale, Opdragelsen gik 
kun ud paa at udvikle HukommelseiT, Opfattelsesevnen 
og Talegaverne. Og denne Dannelse søgte man ikke for 
derved at blive et bedre Menneske eller for dermed at 
gavne Fædrelandet, men for at erhverve sig selv Rigdom 
og Anseelse eller politisk Indflydelse. Nu begyndte man 
at kritisere de gamle Digtere , hvis Udsagn Fædrene 
havde agtet som Trosartikler, og — Sokrates viste Sporet 
an i denne kritiske Retning. Dialektik (Kunsten at 
sønderlemme Ord og Begreber for paa den Maade at 

adskille det sande fra det falske) og Rhetorik (Veltalen- 
hedslære) kom til at spille den største Rolle i Ung- 
dommens Dannelse , samtidig med at den dialogisk e 
(kateketiske) Methode blev almindelig i Undervisningen. 
Nu blev Tingstedet, hvor Retstrætter forhandledes, anset 
for den bedste Skole for Ungdommen, medens det tid- 
ligere ansaas for usømmeligt, at Drenge kom paa slige 
Steder. 

Repræsentanterne for den Tids Undervisningspraxis 
vare Sofisterne (Visdomslærere), som de selv kaldte 
sig, Mænd, der lydeligt forkyndte om sig selv, at de 
forstod sig paa den Kunst at gjøre Folk til fortræffelige 
Mennesker, eller til Talere eller til Videnskabsmænd i 
hvilkensomhelst Retning, alt som det forlangtes, naar 
man kun havde Raad til at betale den Pris, de selv 
satte paa deres Undervisning, og den var ikke ringe. 
Protagoras, der anmeldte sig som Lærer i Dyd, tog saa- 
ledes 100 Miner (omtr. 3000 Daler) for at gjøre en Di- 
scipel fuldt færdig i denne Videnskab. Platon , der 
rigtignok ingen Ven var af Sofisterne, karakteriserer 
deres Virksomhed i Modsætning til den ældre Tid paa 
følgende Maade: »I gamle Dage forlangte Ingen Penge i 
Betaling for sin Undervisning, ligesaalidt som at lade 
sig høre for Alverden med sin Visdom; thi Forholdet 
mellem Læreren og hans Discipel betragtedes ikke som 
en Forretningsforbindelse, men som et sædeligt, paa 
Agtelse grundet. Venskabsforhold, saa at Lærerens For- 
tjeneste ikke skulde opvejes med Penge, men med en 
Taknemmelighed af lignende Art som den, der vises 
imod Forældre og imod Guderne. Men Sofisterne bød 
sig til for enhver Hellener, der vilde lære, og fastsatte 
en Betaling derfor. Sofisten er altsaa først en Jæger, 
der for Pengenes Skyld gaar paa Jagt efter Ynglinger, 
nemlig efter de rige. Men dernæst antager han ogsaa 

andre Skikkelser. Han er en Grosserer og derefter 
ogsaa en Smaahandler med aandelige Varer; derhos en, 
der sælger egne Opdagelser, en Kæmper med Taler, kun 
alt for vel dreven i den Kunst at stride med Ord, og 
endelig en, der befrier Sjælen fra de Meninger, der ere 
til Hinder for Videnskaben«. — Medens den legemlige 
Gymnastik nu forsømtes, blev der dreven en Aands- 
gymnastik i . Sofisternes Skoler, der ikke kan have været 
uden fordærvelig Indflydelse paa Sædeligheden. Thi det 
gjaldt her ikke om at finde Sandheden, men om at finde 
Grunde, der kunde bringe Modstanderen til Tavshed, 
ligemeget om disse Grunde vare rigtige eller ej. Men 
herved måatte Ungdommens Agtelse for Sandhedens abso- 
lute Betydning nødvendig nedbrydes, og Slusen aabnedes 
for alle Egennyttens og Ærgjerrighedens onde Liden- 
skaber. 

6. Sokrates. 

Oraklet i Delfi kaldte Sokrates »den viseste Græker«, 
og Eftertiden har underskrevet denne Dom. Denne Mand 
fremstillede paa den ene Side den græske Aandsdannelse 
i dens ædleste Skikkelse, paa den anden Side viste han 
ud over den sædvanlige græske, æsthetiske Livsbetragt- 
ning, idet han lagde Hovedvægten paa den Guddoms- 
stemme, der taler i Menneskets Bryst, som den rette 
Lov for dets Handlemaade; han søgte at hævde det 
moralsk-gode som det højeste Begreb, medens Grækerne 
hidtil havde lagt mest Vægt paa det skjønne; men tillige 
førte han sine Landsmænd ind paa en Reflexionens Vej, 
der er Alderdommens Mærke, og som stod i Modsætning 
til deres tidligere umiddelbare Leven i og for Skjønheds- 
idealet. I Skolens Historie er hans Navn især mærkeligt 
derved, at han er den egentlige Fader til den kateketiske 
Methode i Undervisningen. 

Sokrates var født (469 f. Chr.) i Athen. Hans 
Fader var Billedhugger, hans Moder Jordemoder. I sin 
Ungdom modtog han en grundig videnskabelig Dannelse, 
forresten skal han have givet sig af med Faderens Kunst. 
I den peloponesiske Krig gjorde han tre Felttog med og 
overgik enhver anden i den Udholdenhed, hvormed han 
taalte alle Anstrængelser og Afsavn. Forøvrigt tilbragte 
han hele sit Liv i sin Fødeby Athen, hvor han gik om- 
kring paa Torvet, i Gymnasierne og i Værkstederne og 
indlod sig i Samtaler med Folk, tilsyneladende om ganske 
dagligdags Ting; men ved sine Spørgsmaal forstod han 
at lede Samtalen saaledes, at den snart kom til at dreje 
sig om de vigtigste aandelige Emner. Han sagde, at 
han af sin Moder havde lært den Kunst at hjælpe andres 
Tanker til Verden. I dette Øjemærke betjente han sig 
ofte af den ironiske Taleform. Han lod nemlig, som om 
han intet forstod af Sagen og derfor gjeme ønskede 
Forklaring. Naar nu nogen i Tillid til sin egen Indsigt be- 
gyndte at udkramme sin Visdom, eller at fremsætte noget, 
som han antog for uimodsigelig Sandhed, forstod Sokrates 
ved Spørgsmaal, der tilsyneladende lød hel enfoldigt, at 
indvikle vedkommende saaledes i Selvmodsigelser, at han 
tilsidst maatte tilstaa, at han intet forstod af det, som 
han forhen antog at forstak, eller at det, han havde 
anset for afgjort, maatte sættes som tvivlsomt. Og netop 
til dette Punkt var det, Sokrates vilde bringe dem, han 
talte med, idet han mente, at det at være sig bevidst, 
at man intet ret vidste om en Sag, var det første Skridt 
til at naa den sande Viden om samme. Saalænge der- 
imod et Menneske indbildte sig, at han vidste tilstrække- 
ligt, bekymrede han sig ikke om at faa nogen dybere 
Indsigt. Alt i den sokratiske Undervisning gik ud paa 
at vække ReflexioBL — en Paavisning af de Gran af 
Sandhed, aer findes i det, som almindelig anses for 

falskt, og en Udsondring af de traditionelle Vildfarelser 
i det, som almindelig anses for sandt — , og derved 
vilde han lede Menneskene til en sand Selverkjen- 
delse ; thi kun den , der er paa det rene med sit 
eget Væsen, kan vinde en sand Erkjendelse af andre 
Ting, og paa Erkjendelsen lagde Sokrates hele Vægten, 
saa at han betragtede det at erkjende, hvad det gode 
er, som enstydigt med at udføre det; uden Indsigt i 
Dyden, mente han, at ingen kunde udøve den. Hos 
en Lærer fordrede Sokrates især det rette Greb paa 
at omgaas Ungdommen og den aandelige Overvægt og 
Modenhed, som hører til for aandeligt at lede andre. 
Kundskaber lagde han mindre Vægt paa hos Læreren 
end paa Kjærlighed til hans Kald og Evne til ved vel- 
anlagte Spørgsmaal at lokke ud af Menneskets Indre, 
hvad der bor derind^. Sokrates gik nemlig ud fra, at 
Mennesket har den væsentlige Sandhed i sit eget Indre, 
det gjælder kun om at blive sig den bevidst. Lærerens 
Gjerning skulde altsaa især gaa ud paa at bringe Lær- 
lingen til aandelig Selvvirksomhed", og forøvrigt skulde 
han ved sit eget Liv give Disciplen den praktiske An- 
visning til en dydig Vandel. 

Paa denne Maade virkede Sokrates selv som Lærer. 
Han lagde ikke an paa udenfra at meddele sine Disciple 
noget, som de ikke forud vidste, men paa at lære dem 
at tilegne sig, hvad de alt besad, uden selv at vide det. 
Hans Opgave var altsaa at danne selvbevidste Menne- 
sker, og at udvikle Karakterer, der med klar Indsigt i 
det godes sande Væsen til enhver Tid bestræbte sig for 
at udøve det, fordi de erkjendte, at de derved fuld- 
kommede deres egen Bestemmelse og Guddommens Vilje. 
Hans Samtaler drejede sig hyppig om religiøse Emner, 
thi han havde en dyb Ærefrygt for det guddommelige; 
han mente nemlig, at Guderne alene have den fulde 

Erkjendelse af Sandheden, Menneskets højeste Visdom 
bestaar i at vide, at han ikke besidder denne, men kun 
kan modtage den ved det guddommeliges Aabenbarelse i 
hans eget Bryst. Skjønt Sokrates ikke satte sig i nogen 
Modsætning til den almindelige Gudsdyrkelse, delte han 
dog ikke Folkets Tro paa de mange Guder og de Sagn, 
der fortaltes om disse, men talte tit om, at han havde 
en Gud (en Dæmon), der talte til ham i hans Hjærte og 
Samvittighed, og aabenbarede ham, hvad han skulde 
gjøre. 

Ved den store Kjærlighed og Omhu, Sokrates viste 
for sine Disciple, og sin aandelige Overlegenhed vandt 
han en overordentlig Indflydelse paa dem, der sluttede 
sig til ham. Da han havde arvet en lille Formue efter 
sin Fader og levede meget tarvelig, behøvede han ikke 
at tage noget for sin Undervisning, hvorved han dannede 
en Modsætning til Sofisterne, og kunde efter sin Til- 
bøjelighed opofre hele sin Tid for andre. Ved den humo- 
ristiske Maade, han havde at meddele sin Undervisning 
pa^, gjorde han sine Samtaler saa tiltrækkende, at selv 
saadanne, som ikke stemmede med ham i hans Livs- 
betragtning, følte sig hendragne til ham som af en uimod- 
staaelig Magt (f. Ex. Alkibiades), medens paa den anden 
Side hans fri og hensynsløse Udtryksmaade om de demo- 
kratiske Folkeledere og den Gave, han besad til at blotte 
den selvbehagelige Indbildskhed, vakte ham bitre Fjender 
blandt dem, der følte sig trufne af Sandhedens Braad i 
hans ironiske Tale. Disse anklagede ham, da han var 
70 Åar gammel, for at lære andre Guder, end Staten 
antog, og at fordærve Ungdommen. Skjønt nu Sokrates, 
uden at blive gjendreven med overbevisende Kjends- 
gjeminger, for Retten forelagde sine Anklagere det 
Spørgsmaal, om de da kunde nævne nogen, der ved 
Omgang med ham fra at være en Ærer af Guderne var 

bleven en Foragter af dem, eller fra at være besindig og 
vis var bleven kaad og ryggesløs, eller fra at være en 
god Husholder var bleven en Ødeland, eller fra at være 
en Ven af Anstrængelse og Arbejde var bleven blødagtig 
eller en Træl af slette Tilbøjeligheder; saa blev han dog 
dømt til at tømme Giftbægeret, hvilket han ogsaa med al 
Frimodighed gjorde (399 f. Chr.), idet han trøstede sine 
bedrøvede Venner med, at dette ikke skete tilfældigt 
men efter en frelsende Guddoms Styrelse, der vilde befri 
ham fra Livets Nød og Alderdommens Møje. 

7. Platon. 
Den Indflydelse, Sokrates havde udøvet, ophørte 
ikke med hans Død, thi en Skare Disciple søgte at op- 
tage og fortsætte hans Gjerning; men de kom i deres 
Tænkning over Menneskets Livsopgave eller overSpørgs- 
maalet, hvori Dyd og Lyksalighed bestaar, ofte til højst 
forskjellige Resultater. Nogle, som Aristippos, Stifter 
af den kyrenaiske Skole, satte Øjeblikkets Nydelse 
som Livets Maal; andre, som Antisthenes, Stifter af 
den kyniske Skole, satte Dyden i et frivilligt Afkald 
paa de fleste af de sædvanlige Livsfornødenheder. Den 
første betragtede Undervisning og Opdragelse som et 
Middel til at nyde Livet i fuldere Maal, den sidste vilde 
indskrænke Opdragelsen til en Hærdelse af Legemet, der 
satte det istand til at taale Afsavn. Blandt Sokrates's 
Disciple er dog Platon den mærkeligste. Han var født, 
samme Aar Perikles døde (429), af fornem Slægt. Navnet 
Platon fik han af sin høje og brede Pande. Efter at 
have nydt en udmærket videnskabelig Fordannelse, om- 
gikkes han i otte Aar med Sokrates. Efter dennes Død 
begav han sig paa Rejser. I sit 40de Aar vendte han 
tilbage til Athen, og samlede nu i »Akademiet« en Kreds 
af lærelystne Ynglinger om sig, '^som han underviste, og 



Digitized by 



Google 



64 Grækerne. 

som hang ved ham med begejstret Rjærlighed. Paa 
denne Maade — altid sysselsat med filosofiske Samtaler 
og Granskninger — tilbragte han den anden Halvdel af 
sit Liv og hensov stille, som han havde levet, paa sin 
81de Fødselsdag (348 f. Chr.). 

Platon udviklede de af hans Læremester Sokrates 
lejlighedsvis udtalte Tanker i Forbindelse med egne 
Granskninger til et filosofisk System. Sine Grundsæt- 
ninger om, hvorledes Opdragelsen burde være indrettet, 
har han især fremstillet i sine Værker »om Staten« og 
• om Lovene«. Han betragtede nemlig alt, hvad der 
vedkom Opdragelsen, som den vigtigste Statsopgave. I 
Statssamfundet alene kunde, efter hans Anskuelse, 
det godes Begreb (»Dyden«) naa sin Fuldendelse og 
Virkeliggjørelse, derfor maatte den enkeltes Frihed og 
Selvbestemmelse træde tilbage for Statens eller det al- 
mene Vels Fordringer. Selv Ægteskabet vilde Platon 
gjøre fuldkommen afhængigt af Staten, og Familielivet 
vilde han aldeles ophæve (Koner og Børn skulde være 
fælles). Det kunde, efter hans Mening, ikke overlades 
Forældrene at indrette deres Børns Opdragelse, som de 
fandt for godt, men Staten skulde, fra Børnenes spæde 
Alder af, træde til som Opdrager. Er den enkelte nemlig 
i legemlig og aandelig Henseende veldannet, siger Platon, 
saa vil ogsaa hele Staten være det, og da en saadan 
Dannelse er en Virkning af Opdragelsen, bliver Børnenes 
Pleje og Udvikling fra deres tidligste Barndom af den 
vigtigste Opgave. Thi Mennesket er vel af Naturen en 
tam Skabning, og faar det en god Opdragelse, bliver det 
den bedste af alle Skabninger, den, der kommer det 
guddommelige nærmest; men det kan ogsaa, naar Op- 
dragelsen forsømmes, blive det vildeste og skadeligste af 
alle levende Væsener, og jo højere naturlige Evner et 
Menneske har, desto mere ondt vil han kunne anrette. 

Den første Opdragelse iskulde ske ved Leg, hvorved 
man lettest blev opmærksom paa Børnenes naturlige An- 
læg, der betingede Opdragelsens senere Retning. Over- 
hovedet skulde man søge at vække deres fri Lyst til 
at lære noget^ og dette skete bedst ved Leg. Men man 
skulde bibeholde de samme Lege uforandret, forat vænne 
dem til en lovmæssig Orden og ikke give dem Smag 
for den Nyhedssyge^ der forkaster det gamle og altid 
søger Forandring. Saaledes skulde man allerede ved 
Legene søge at uddanne Karakteren hos Barnet. Den 
første musiske .Undervisning skulde består i Fortællinger 
og Æventyr; her skulde man dog vogte sig for at for- 
tælle Børnene noget, hvoraf de kunde faa den Mening, 
at Guderne, vare Åarsag til det onde, eller at det gik 
slette Mennesker godt. Man maatte ikke indgyde 4em 
Frygt for Døden ved at foresynge dem skrækkelige Be- 
skrivelser af Underverdenen, at de ikke senere skulde 
blive fejge; heller ikke maatte man fortælle dem, at 
Guderne viste sig i forskjellige Skikkelser, forat de ikke 
skulde anse dem for Troldmænd; men holde sig til, at 
Guddommens Væsen er det uforanderligste af alt. Naar 
Digterne fortalte andet, skulde man forbigaa det, og 
ikke lade Børnene høre det, I sædelig Henseende var 
det især af Vigtighed, at de kom til at føle og bøje 
sig for Opdragerens Myndighed, der skulde hvile paa 
hans sædelige og aandelige Overlegenhed. Ved at vække 
Undseelses- og Æresfølelsen skulde han lede dem til at 
gjøre det rette, kun hvor der vistes trodsig Gjenstridighed 
burde han anvende legemlige Tugtelser. Man skulde 
ligejsaalidt forkjele Børnene , som ved beskjæmmende 
Straffe afstumpe deres Æresfølelse. 

Naar Opdragelsen paa denne Maade var forberedt, 
skulde Barnet fra sit syvende Aar modtage en videre- 
gaaende Undervisning i offentlige Skoler, af Lærere, der 

Skol. og Opdrag. Hist. i Oldtiden. 5 

ansattes og lønnedes af Staten. Intet Barn knnde und- 
drages fra denne Statsskolegang. Omfanget af det Kursus, 
Drengen skulde gjennemgaa,. beroede paa hans naturlige 
Anlæg, der overhovedet skulde bestemme hans senere 
Stilling i Samfundet. Undervisningen skulde bestaa 1 
Gymnastik og Musik i dette Ords videste Betydning, 
hvorved en modig og besindig Aand skulde udvikles. 
Lagde man en ensidig Vægt paa den ene eller den anden 
af disse tvende Sider af Undervisningen, saa vilde man 
enten frembringe Mod uden Aand og Besindighed, eller 
blødagtig Aandelighed uden Kraft. Det gjaldt derfor om 
at holde disse tvende Bestanddele af Undervisningen i 
den rette Ligevægt. 

Gymnastikken skulde begynde tidlig og ikke blot 
have til Hensigt at øve og danne Legemet, men ogsaa 
at udvikle en kraftig Sjæl. Den skulde bestaa i de sæd- 
vanlige græske Legemsøvelser, navnlig Brydning, Dands, 
krigeriske Øvelser og Bevægelser (Taktik) og Jagt. Ved 
den gymnastiske Undervisning skulde man dog altid gaa 
ud fra, at hverken Skjønhed eller Styrke eller Hurtighed, 
ja end ikke Sundheden selv, i og for sig gav Livet dets 
rette Betydning, men en Tilstand, der laa i Midten, lige 
langt borte fra alle Yderligheder. Naar man i Under- 
visningen gik ud fra dette Synspunkt, mente Platon, at 
den gymnastiske Dannelse vilde frembringe Mod, ædel 
Holdning, Karakterfasthed, og bevare imod Ubesindighed 
og give Styrke til at modstaa og overvinde Begjærlig- 
hederne, og saaledes fremme den sædelige Udvikling til 
Lighed med det guddommelige Væsen. — Hvad den 
aandelige Undervisning angik, lagde Platon Vægt paa, at 
det ikke saa meget kom an paa at vide meget, som paa 
at besidde Klarhed og levende Anskuelse af det, man 
vidste. Det gjaldt om at lære de unge at benytte deres 
Tid vel. Den, der havde høje Evner, skulde ved Under- 



Digitized by VjOOQIC 



Grækerne. 67 

visning i Musik, Mathematik, Astronomi og Filosofi føres 
til et højt videnskabeligt Dannelsestrin, men den, der 
kun havde maadelige Evner, skulde man ikke arbejde 
paa at fylde med noget, som han dog ikke kunde magte; 
han vilde kun derved blive slettere, end om man strax 
havde søgt at danne ham til den Stilling i Samfundet, 
hans aandelige Evner anviste ham. Det var nemlig 
Platons Statsideal, at alle Borgere efter deres aandelige 
Evner skulde henvises til en af tre Klasser, enten som 
Videnskabsmænd (Filosofer), eller som Krigere eller som 
Haandværkere og Agerdyrkere. Den første Klasse skulde 
alene raade for Statens Styrelse, fordi den alene havde 
den fuldkomne Erkjendelse af Dydens Væsen; ligesom 
Sokrates mente Platon nemlig, at man uden at erkjende, 
hvad det gode var, ikke kunde udføre det. Til disse tre 
Borgerklasser svarer i Platons Ethik (Sædelære) de tre 
Hoveddyder: Visdom, Tapperhed og Maadehold, medens 
den Qerde Hoveddyd, Retfærdighed, der er alle Dyders 
Harmoni, skulde være det Bindeled, der forenede alle 
Statens Borgere til eet Samfund. Kun de tvende første 
Klasser skulde have den højere Dannelse, og skulde 
uden egen Ejendom leve af den tredie Klasses og Sla- 
vernes Arbejde. 

Det er kjendeligt, at Platons Stats- og Opdragelses- 
system var dannet efter Spartas Mønster, men hans 
Theorier lod sig ikke gjennemføre i Virkeligheden. Ved 
Siden ad mange rigtige og dybe Tanker indeholder hans 
Opdragelseslære Ting, der ubetinget maa bortstøde os 
derfra. Den Omstændighed, at en saa dyb Tænker som 
Platon kunde betragte det som et Fremskridt mod Fuld- 
kommenhed, at Børnene fra deres tidligste Alder fratoges 
Mødrene for at overgives til fremmede for at opdrages, 
afgiver et Vidnesbyrd om, hvor lavt det græske Familie- 
liv paa hans Tid i Almindelighed har staaet. 

5* 

8. Aristoteles. 

Medens Platon beskjæftigede sig med Ideerne, vendte 
hans Discipel Aristoteles (født 384 f. Chr. i Stagira, 
en græsk Koloni i Thracien) sig til de reale Videnskaber. 
Platon betragtede Ideerne som existerende forud for den 
legemlige Natur, Aristoteles derimod sagde, at Legemet 
var forud for Aanden, og han søgte ved at granske Na- 
turen at finde Aanden, der aabenbarer sig i den. Han 
var Oldtidens største lærde ; thi i alle Videnskaber, men 
især i Naturhistorie, Historie og Statsvidenskab, havde 
han tilegnet sig alt, hvad hans Samtid vidste, og ved 
sine egne Granskninger førte han Videnskaben et godt 
Skridt fremad. Efterat han i 20 Aar havde været Pla- 
tons Tilhører i Akademiet, blev han af Kong Filip i 
Makedonien kaldet til Lærer for dennes Søn Alexander. 
Dette Hverv skilte han sig ved til Filips særdeles Til- 
fredshed. Senere optraadte han som Lærer i Lykeion 
ved Athen. Hans Discipel Alexander mindedes ham paa 
sine Erobringstog i Asien og sendte ham derfra alleslags 
Naturgjenstande, Planter og Dyr, der satte ham istand 
til at fortsætte sine naturhistoriske Studier. Tilsidst 
blev han anklaget for Gudsforagt; og da han, som han 
sagde, ikke vilde give Anledning til, at Athenerne anden 
Gang skulde forsynde sig mod Filosofien, flygtede han 
til Chalkis paa Evbøa, hvor han døde i sit 63de Aar (322). 

Ligesom Platon har Aristoteles ogsaa gjort Op- 
dragelsen til Gjenstand for filosofisk Betragtning; men 
han adskiller sig fra sin Lærer derved, at han indrømmer 
den enkelte langt større Selvbestemmelse, og ikke lader 
Hensynet til Staten være det eneraadende, skjønt han 
ogsaa betragter Ungdommens Dannelse som et Stats- 
anliggende, der skulde fremmes ved off'entlige Lære- 
anstalter. Det gjælder for Aristoteles især om at udvikle 
den enkelte til en fri, sædelig Personlighed, og han be- 

tragter en almindelig Dannelse som Middel hertil. Den, 
der er fuldkommen som Menneske, vil ogsaa være fuld- 
kommen som Borger i Staten, siger han. Men den rette 
Opdragelse bestaar deri, at man vænner Mennesket fra 
Ungdommen af til at føle Glæde eller Bedrøvelse efter 
Fornuftens Forskrifter, og i det hele, at den lavere Del 
af Sjælen (Følelsen) aldeles beherskes af den højere 
(Fornuften). Ved Siden herad lagde han ogsaa stor Vægt 
paa- Natursiden af det menneskelige Væsen, og ansaa 
Opmærksomhed for, hvad der i legemlig Henseende var 
gavnligt eller skadeligt for en væsentlig Betingelse for 
det aandeliges rette Udvikling. En sund og dannet (for- 
nuftig) Sjæl i et sundt og veløvet Legeme , var en 
Hovedgrundsætning i hans Opdragelseslære. Maadehold 
betragtede han som den højeste Dyd, som Følge deraf 
skulde det være Opdragelsens Formaal at udvikle denne 
Dyd. Han fremhævede Historiens dannende Betydning for 
Aanden, navnlig som Middel til Erhvervelse af Menneske- 
kundskab, medens han derimod ikke satte Mathematikken 
saa højt, fordi den intet Hensyn tager til det gode eller 
slette; forresten mente han, at det var lettere for Ung- 
dommen at erhverve sig Indsigt i den sidste Videnskab, 
eftersom den ingen Livserfaring kræver. Ligesom han 
selv omfattede hele sin Tids Videnskab, saaledes til- 
sigtede han en alsidig gymnastisk, musikalsk og viden- 
skabelig Dannelse, hvortil han ogsaa føjede Øvelse i 
Grafik eller Tegnekunsten som en behagelig Beskjæf- 
tigelse og et Middel til rigtig Bedømmelse af Kunst- 
værker. Men ved Siden ad disse forskjellige Dannelses- 
elementer, lagde han betydelig Vægt paa Ungdommens 
Opdragelse til Sædelighed. Han fremhævede Forskj ellen 
mellem det, der læres ved Vane, og det, som kræver 
selvstændig forstandsmæssig Tilegnelse. Meget lærer 
Mennesket af hvad det hører eller ser af andre; det 

gjælder derfor om nøje at vogte Ungdommen for slet 
Selskab 9 navnlig for Omgang med Slaver. Skuespil og 
religiøse Fester, der vare forbundne med Usædelighed, 
burde ingen bivaane, før Fornuften med den voxne Alder 
og ved en forudgaaende god Opdragelse havde faaet saa 
stor en Overvægt over de umiddelbare Følelser, at sligt 
ingen fordærvelig Indflydelse kunde have paa ham. Lige- 
som Pythagoras fremhævede Aristoteles det forædlende 
for Ungdommen, der ligger i Venskabsforbindelser, der- 
imod var han en Hader af den ejendommelig græske 
Drengeelskov, som Platon endnu billigede. 

Skjønt Aristoteles maaske ikke besad saa stor Geni- 
alitet som Platon, overgik han dog denne i Skarpsindighed, 
ligesom han ogsaa har større Betydning i Opdragelsens 
Historie derved, at han mere end hin tog Sigte paa, 
hvad der praktisk lod sig gjennemføre, idet han gik ud 
fra de virkelige Forhold. Som den, der omfattede hele 
Oldtidens Videnskab og har nedlagt en stor Del af den 
i sine Skrifter, blev han i særegen Grad Middelalderens 
Lærer. 

. 9. Grækernes Alderdomsliv. 

Aristoteles var den sidste af Grækenlands store 
Tænkere; hans Discipel Alexander fuldendte Tilintet- 
gjørelsen af Grækernes Frihed og Selvstændighed, som 
Faderen Filip havde begyndt, og Folket havde ikke Kraft 
og Enighed til mere at vinde den tilbage. Den følgende 
Tid er Folkets Alderdomsliv; det manglede Kraft til ny 
Stordaad i Aandens som i Haandens Verden og levede 
aandelig talt af Fortidens Herlighed. Dannelsen blev 
bestandig mere en blot Forstandsudvikling, og Viden- 
skaberne et Middel til at tjene Penge. I Religionen be- 
varedes vel de gamle Former, men Troen paa Mytheme 
var borte, og Sædeligheden forfaldt bestandig mere. Og 

dog var Athen endnu længe Kunstens og Videnskabens 
Arnested. Ved Alexanders uhyre Erobringer i Asien 
havde græsk Sprog, græske Sæder og græsk Dannelse 
faaet en langt større Udbredelse end nogensinde tilforn. 
De overvundne Grækere bleve Romernes Læremestere. 
Store Bibliotheker grundedes i Pergamum og Alexandria. 
Det^højere Undervisningsvæsen ordnedes efter faste Regler, 
og Undervisningsstoffet udvidedes. De syv fri Viden- 
skaber, 1. Grammatik, 2. Rhetorik, 3. Dialektik, 
4. Arithmetik, 5. Musik, 6. Geometri og 7. Astronomi, 
maatte nu tilegnes af enhver, der vilde gjøre Fordring 
paa at besidde højere Dannelse. Men som Undervisnings- 
stoffet udvidedes, blev det ogsaa vanskeligere for de 
fattige Klasser blandt Folket at faa Del i Dannelsen, og 
Skilsmissen mellem dannede og udannede blev meget 
større end tilforn. 

Under den Opløsningstilstand, som indtraadte i alle 
politiske og sædelige Forhold, søgte nogle at redde sig 
af det almindelige Skibbrud ved med Zenon og den 
stoiske Skole at skikke sig i det uundgaaelige med 
kold Resignation og trøste sig med, at hvad der ikke 
beror paa mig, heller ikke bør forstyrre min Sindsro; 
medens mange flere med Epikuræerne stræbte at af- 
vinde det flygtige Liv en saa stor Sum af Lyst og 
Nydelse som muligt, idet man anbefalede \idenskabelig 
Erkjendelse, især Kjendskab til Naturen, som et godt 
Middel mod unødvendig Frygt, og forresten slog sig til 
Ro med, at saalænge jeg er til, er Døden ikke, og naar 
Døden er, er jeg ikke. Men da Epikuræerne erklærede 
Blufærdighed, som de gamle havde anset for den vigtigste 
Kilde til Dyden, for en tom Indbildning, og barnlig 
Kjærlighed for Daarskab, er det let at indse, hvorledes 
den Opdragelse maatte blive, som grundedes paa saa- 
danne Principer. Endelig fuldendte Skeptikerne (Tviv- 

lerne) Tilintetgjørelsens Værk véd at erklære det for 
den rette Visdom , at man erkjendte, at det er umuligt 
at afgjøre^ om noget er sandt eller ikke sandt. Herved 
nedbrydes nemlig Skillevægen mellem Sandhed og Løgn, 
mellem godt og ondt, og det eneste, der vil kunne af- 
gjøres, er, om noget er hensigtsmæssigt og nyttigt til 
Opnaaelse af et endeligt Formaal eller ikke. Kun saa- 
danne Kunster og Videnskaber skulde man derfor efter 
Skeptikernes Mening beskjæftige sig med, som havde 
en praktisk Anvendelighed (f. £x. Lægevidenskaben), alt 
andet var til ingen Nytte. 

Saaledes havde det hedenske Grækenland afløbet sin 
Bane. De lyse Skjønhedsidealer vare blegnede; Sokrates 
havde søgt at indpode ny Livskræfter i den gamle Stamme, 
men uden at det var lykkedes, og man var, med Op- 
givelse af Poesiens Herlighed, endt ved den prosaiske 
Virkelighed, eller netop ved dietPiinkt, hvorpaa det Folk 
stod, som i mange Henseender søgte at tage Arv efter 
Grækerne, nemlig Romerne. 



Romerne. 

1. Almindelig Karakteristik. Opdragelsen i den ældre Tid. 

Romerne havde oprindelig ikke nogen ejendommelig 
Folkelighed, men var et Forbund mellem Individer, der 
tilhørte forskjellige Nationaliteter, og hvis Formaal det 
var at hævde dei'es egen Uafhængighed og udvide deres 
Magt paa andre Folks Bekostning ved Undertrykkelse af 
dem. De vigtigste Bestanddele, hvoraf Folket dannedes, 
afgaves dels af Latinerne og Sabinerne, udannede 
men kraftige og krigeriske Folk med fremherskende demo- 
kratisk Forfatning, dels af Etruskerne, et Folk med 
et stærkt religiøst Anlæg og med en tidlig udviklet 

Kultur og en forholdsvis høj Dannelse > der dog paa 
ægyptisk Vis væsentlig var indskrænket til den herskende 
Præstestamme; hos hvem Familiefølelsen var stærkt ud- 
viklet, hvor Forfædrene ansaas for Skytsguder og For- 
ældrene betragtedes med dyb Ærefrygt af Børnene, paa 
hvis Opdragelse der blev anvendt megen Omhu. Udaf 
disse forskjellige Bestanddele og paavirket af de ejen- 
dommelige historiske Forhold, udviklede den romerske 
Folkekarakter sig, saaledes som den i sin bestemt ud- 
prægede Skikkelse møder os i Fristatens bedste Tider. 
Paa den ene Side Daadskraft, Tapperhed, ubøjeligt Mod 
og Udholdenhed — »kun som Sejrherre maatte Rom 
slutte Fred« — derhos Fædrelandskjærlighed, en udviklet 
Retsfølelse og samvittighedsfuld Opfyldelse af indgangne 
Forpligtelser, selv overfor Fjender. Paa den anden Side 
en umaadelig Herskesyge og en hjærteløs Haardhed. 
Betegnende fortalte Sagnet, at Statens Stifter Romulus 
var opammet af en Ulvinde, thi paa Rov og Under- 
trykkelse af andre Folk var den romerske Stat grundet, 
og som Romerne oprindelig ikke havde nogen egen 
Nationalitet, saaledes havde de heller ikke nogen Agtelse 
for andre Folks. Vel søgte Numa, Roms anden Konge, 
at formilde Folkets Sæder ved at bibringe det Sands for 
Landbrug og andre Fredens Kunster, samt ved Ordning 
af Religionsvæsenet og ved forskjellige gode Love og 
Foranstaltninger, men skjønt hans Regjering ikke blev 
uden Frugt, lykkedes det ham dog ikke at frembringe 
nogen varig Forandring i Folkekarakteren. — En praktisk 
Forstandighed, der tog Sigte paa det nyttige og hensigts- 
mæssige, navnlig hvad der tjente til at udvide Roms 
Magt og Verdensherredømme, var betegnende for dette 
Folk. For Dyden havde Romerne intet andet Navn end 
Tapperhed (virtus). At kaldes en alvorlig, standhaftig 
og tapper Mand var den højeste Ros. 

Den romerske Religion var Statsreligion. Guderne 
vare ikke som hos Grækerne Skjenhedsforbilleder, men 
Statens Beskyttere, som man derfor skyldte Dyrkelse og 
Ærefrygt, og paa hvis Vink og Varsler, i Fuglenes Flugt 
eller Æden, i Offerdyrenes Indvolde og i Luftsyn, der nøje 
maatte agtes. Romerne havde ingen ejendommelig Kunst, 
dog har det gamle Rom frembragt almennyttige Værker 
— Vandledningerne, den appiske Vej o. a. — der ved deres 
storartede Karakter og Hensigtsmæssighed maa opvække 
Beundring. Romernes Poesi og Filosofi var ligesom 
deres Kunst en Efterligning af Grækernes; kun den ro- 
merske Historieskrivning jog Veltalenhed har noget ejen- 
dommeligt. Romerstatens Love bleve i en senere Tid 
Retsvidenskabens Kilde — næsten alle Kunster og Viden- 
skaber have græske Navne, Lægevidenskabens Kunstord 
ere græske, men Jurisprudensen (Retsvidenskaben) viser 
hen til Rom som sin Kilde. 

Naar vi ikke gaa i det enkelte, kunne vi betragte 
Tidsrummet fra Roms Anlæggelse (752 f. Chr.) til Græken- 
lands Erobring og Karthagos Ødelæggelse (146 f. Chr.) 
som det første Tidsrum i den romerske Opdragelses 
Historie, Folkets Blomstringstid, hvori det trods alle 
indre Rystelser og Omskiftelser i den politiske Forfat- 
ning, ligefra Kongedømmet til den demokratiske Lige- 
berettigelse mellem Statens Borgere, gik med ustandselige 
Skridt fremad paa sin Erobrerbane, indtil det havde 
underlagt sig alle Folk, der i nogen Maade kunde maale 
sig med det i Magt. Familielivet indtog i dette Tids- 
rum en fremtrædende Plads i det romerske Samfundsliv, 
Ægteskabet holdtes højt i Ære, og der vistes Kvinden 
saa stor en Agtelse som ellers hos intet af de hedenske 
Oldtidsfolk, med hvilke vi hidtil have beskjæftiget os. 
Derfor har ogsaa den romerske Historie saa mange skjønne 
Træk at opvise af kvindelig Dyd og Højhjærtethed. Konge- 

magten blev omstyrtet, fordi en kydsk Kvindes (Lucretias) 
Ære var bleven krænket, og den dybe Ærefrygt, der 
vistes de til Gudinden Vesta indviede Jomfruer, vidner 
om det høje Begreb, man havde om kvindelig Dyd og 
Ære. Vel var Hustruen Manden underordnet, men lige- 
som der herskede Monogami, saaledes kunde Manden i 
den ældre Tid'heller ikke skille sig fra sin Hustru, uden 
hvor bevislig Utroskab forelaa; og ved sin dygtige Styrelse 
af Husvæsenet, ved sin forstandige Tale og ærbare Frem- 
træden, samt ved sin Indflydelse paa Børnenes Opdragelse 
gjorde den romerske Matrone sig paa den smukkeste 
Maade gjældende ikke blot i Huslivet, men ogsaa under- 
tiden i det offentlige Liv. Børnene vænnedes til med 
Kjærlighed og Ærbødighed at se op til Moderen, der 
satte sin Stolthed i at have velopdragne Børn. Da 
Coriolan i Spidsen for en Qendtlig Hær stod udenfor 
Boms Mure for at bekrige sin Fædrenestad, kunde han 
ikke modstaa sin ærværdige Moders, Veturias, Bønner, men 
nedlagde Vaabnene, idet han udbrød: Moder, du har 
reddet Rom, men mistet din Søn! Da Cornelia, Gra- 
chemes ædle Moder, var bleven Enke, fik hun Ægte- 
skabstilbud af flere ansete Romere, ja endog af Kong 
Ptolomæus i Ægypten, men afviste dem alle for at op- 
ofre sig til Opdragelsen af sine Børn; og da en af 
hendes Veninder engang havde vist hende sine Perler og 
Kostbarheder, og ved et Gjenbesøg ønskede at se hendes, 
pegede Cornelia paa sine Børn, der just kom hjem fra 
Skole, og sagde : Se der er mine Ædelstene og Klenodier. 
Opdragelsen var simpel og stræng; den faderlige 
Myndighed var uindskrænket. Ærefrygt for Forældrene 
blev tidlig indplantet Børnene, og Forældrene vogtede 
sig omhyggelig for i Børnenes Paasyn at gjøre eller sige 
noget, som kunde svække denne Følelse. Opdragelsen 
gik fremforalt ud paa at vække Fædrelandskjærlighed og 

indpode gode Sæder. Grækerne søgte at uddanne skjenne 
Personligheder og at udvikle Mennesket til aandelig Frihed, 
Romerne havde kun det praktiske Formaal, at danne 
nyttige Borgere. Cicero siger: »Hos Grækerne vende 
nogle sig med deres hele Sjæl til Digterne, andre til 
Geometrerne, andre til Musikerne, andre, som Dialek- 
tikerne, aabne sig en ny Kreds for deres Studier og ofre 
hele deres Tid og hele deres Liv til Kunster, der ere 
opfundne for at danne Aanden hos Ungdommen til Hu- 
manitet og Dydi. Men om Romernes Børn siger han, 
at de bleve opdragne, forat de engang kunne blive nyttige 
for Fædrelandet; derfor skulde man undervise dem i 
Statens Love og Forfædrenes Indretninger. »Fædrelandet 
har født og opdraget os ikke for vor egen Behageligheds 
Skyld, men paa den Betingelse, at vi til dets Nytte 
skulle ofre vor Aands, vort Snilles og vor Forstands 
fleste og største Kræfter; kun hvad det ikke har An- 
vendelse for, overlader det til vort private Brug; derfor 
maa vi lære de Kunster, hvorved vi kunne blive til 
Nytte for Staten, thi det anser jeg for den største Visdom 
og den højeste Dyd«. Opdragelsen tilsigtede ikke, som 
kos Grækerne, en harmonisk Udvikling af alle Sjæls- og 
Legemsevner, men havde et ydre Formaal, det at danne 
nyttige Medlemmer af Borgersamfundet. Uddannelsen af 
det indre Aandsliv var en Privatsag, som derfor ofte 
blev forsømt. Forøvrigt blev Grundvolden for Opdragelsen 
fornemmelig lagt ved den huslige Arnes Helligdom, hvor 
Mindet om Fædrenes Bedrifter og Forestillingen om Roms 
Vælde og historiske Opgave tidlig indpodedes Børnene. 
I det praktiske Liv indførtes Drengen ved at ledsage 
Faderen, hvad enten han nu gik til sin Mark eller til 
Raadsforsamlingen; Døtrene lærte det huslige Livs Gjer- 
ning under den forstandige Moders Vejledning. Dog 
havde Romerne ogsaa tidlig Børneskoler; vi finde alle- 

rede saadanne hos Etruskerne (Skolemesteren i Falerii). 
Skolerne, der i den ældre Tid vare Privatforetagender, 
kaldtes »Lege« (ludi, Læreren, Indimagister), maaske for 
at gjøre dem mere tiltrækkende for Ungdommen, maaske 
ogsaa for at antyde, at Beskjæftigelsen med Videnskaberne 
var at anse som en Aandsleg. Ofte holdtes der Skole 
paa aabeij Gade (trivium), hvoraf Navnet Trivialskoler. 
Skolefagene vare Læsning, Skrivning (paa Voxtavler med 
en Jerngriflfel), Regning (med Kugler eller paa Fingrene) 
og grammatiske' Øvelser. Drengene raaatte lære »de tolv 
Tavlers Love« udenad for altid senere at have dem paa 
rede Haand, naar det gjaldt om at anvende dem i Livet. 
Ligeledes øvedes de i at udtrykke sig mundtlig, navnlig 
for senere at kunne holde Mindetaler over afdøde, hvilket 
Romerne satte megen Pris paa. Sang og Legemsøvelser 
hørte ogsaa til de Færdigheder, hvori Ungdommen under- 
vistes. Dog spillede den gymnastiske Dannelse langtfra 
saa vigtig en Rolle i den romerske Opdragelse som i 
den græske og blev heller ikke dreven til den kunstneriske 
Fuldkommenhed; den betragtedes nærmest kun som en 
Forskole for vordende Krigsmænd. For at vænnes til en 
passende Anstand øvedes Børnene tillige i Dands. Gymna- 
stikken hos Romerne havde altsaa det samme indskrænkede 
praktiske Øjemærke, som al anden Undervisning hos dette 
Folk. Den skjønne Forbindelse mellem Legemets og 
Aandens Dannelse, som var ejendommelig for Grækerne, 
kjendte Romerne ikke. Kun fri Mænd maatte i Græken- 
land deltage i Kamplegene ; hos Romerne vare slige Lege 
kun Skuespil, der opførtes til Folkets Forlystelse af 
Slaver og lejede Folk. 

Naar Drengen var 16 Aar gammel, aflagde han den 
hvide Kappe med Purpurbræramen (toga prætexta), som 
lian hidtil havde baaret, og iførtes paa højtidelig Maade 
Mændenes Dragt, en Kappe af hvid ufarvet Uld (toga 



Digitized by VjOOQIC 



78 Romerne. 

virilis). Dog vedblev han fremdeles at staa under den 
faderlige Myndighed, saalænge til han stiftede en egen 
Husstand, Nu blev Forum, Folkets oflfentlige Forsamlings- 
plads, det Sted, hvor de unge Mænd, ved at se og høre 
til, vænnedes til Deltagelse i Statens Anliggender, medens 
de ved Hæren eller hos en berømt retslærd eller paa 
anden Maade modtog den særegne Uddannelse for deres 
tilkommende Stilling i Samfundet. 

2. Opdragelsen i Fristatens sidste Tid. Cicero. 

Efter en lang Række haarde Kampe havde Rom 
hævet sig til en Verdensmagt. Der var ingen ydre 
Fjende mere, som kunde være Staten farlig. Et uhyre 
Bytte fra de erobrede Lande var efterhaanden blevet op- 
hobet i Rom. Folket følte sig mere end nogensinde som 
det, der var bestemt til at beherske Verden med et 
Jernspir. Men paa samme Tid, som den Spænding op- 
hørte, hvori de ydre Kampe havde holdt Statens Borgere, 
begyndte indre Stridigheder ret at blusse op, og højt- 
begavede Mænd søgte gjennem blodige Borgerkrige at 
tilrive sig Eneherredømmet i Staten, indtil det endelig 
lykkedes Augustus at samle al Magten i sin Person og 
at grunde Kejserdømmet (30 f. Chr.). 

Med Rigdommene, der samledes til Rom, kom ogsaa 
Rigdommens Fristelser og Farer. Den tidligere Simpel- 
hed og Jævnhed i Sæder og Levemaade afløstes af For- 
finelse og Overdaadighed. Efter Grækenlands Erobring 
kom ikke blot Grækernes Kunstskatte og Literatur til 
Rom, men ogsaa Grækernes Laster. De rige Romere 
sendte deres Sønner til Athen for at studere og — forat 
fordærves, eller forskrev græske Lærere. Græsk blev 
den højere Dannelses Sprog i Rom. Forgjæves søgte 
den gamle Cato, den sidste, der med Kraft endnu søgte 
at hævde gammelromersk Sæd , at standse Græskens 

Indtrængen; han endte med selv at studere dette Sprog. 
Religionen blev et blot Formvæsen, som Staten opret- 
holdt, men som de færreste troede paa. De mere dannede 
toge i aandelig Henseende deres Tilflugt til græske Filo- 
sofers, Stoikernes, Epikuræernes eller Skeptikernes, Lær- 
domme, eller søgte med den menige Mand deres Trøst 
hos Spaamænd og Troldkvinder eller i hemmelige over- 
troiske Skikke, som især fra Ægypten af udbredte sig 
til Vesterlandene. Med Religionen gik Sædeligheden til- 
grunde, og Cicero og den yngre Cato vare de sidste, 
som i Fristatens senere Tid kunde tale i Senatet om 
Dyd og Fædrelandskjærlighed uden at blive udlete eller 
ansete for Hyklere. Det huslige Liv opløstes bestandig 
mere, Ægteskabsskilsraisse blev hyppig; istedenfor Kvin- 
dernes tidligere Ærbarhed og Huslighed kom en utrolig 
Pyntesyge og Forfængelighed, som ikke lod dem nogen 
Tid til at beskjæftige sig med Børnenes Opdragelse, der 
nu blev overdraget til græske Slaver, der smigrede og 
fordærvede dem. Under disse Forhold niaatte Opdragelsen 
nødvendig blive slettere, om end Kundskabsstoffet i Under- 
visningen udvidedes , og Opdragelsestheorier dannedes, 
som den ældre Tid, der overhovedet kun lidet gav sig af 
med det theoretiske, ikke kjendte. Der blev vel nu lagt 
mere Vægt paa Aandsdannelse end tidligere; men da 
den sædelige Grundvold for Opdragelsen som oftest 
manglede, blev Dannelsen i de allerfleste Tilfælde kun et 
Skin, der tjente til at tilsløre den indre Raahed, men 
ikke frembragte nogen sand Forædling af Aand og Hjærte. 
Efter Forbindelsen med Grækerne blev det alminde- 
ligt, at de mere velhavende Familier holdt en Psedagog, 
der ikke blot, som hos Grækerne, førte Tilsyn med 
Sønnerne, men ogsaa underviste dem. Det var næsten 
altid en græsk Slave, der var særlig oplært dertil, og en 
saadan stod^i meget høj Pris. Forøvrigt blev en plan- 

mæssig Skoleundervisning nu almindeligere, end den tid- 
ligere havde været. Først sendtes Børnene til en »Lite- 
rator« , hvor de modtog den elementære Undervisning i 
Læsning, Skrivning og Regning, og naar de omtrent med 
det 12te Aar havde opnaaet tilstrækkelig Færdighed heri, 
kom de i Skole hos en •Grammaticus^ eller »Literatus«. 
Her førtes de nu videre ved Læsning af Fædrelandets 
Digtere og Skribenter og ved Undervisning i Græsk. 
Romerne vare overhovedet det første Folk, hos hvem 
Kundskab til et fremmed Sprog betragtedes som en 
væsentlig Del af den almindelige Dannelse. Ved Læsning 
af Skribenterne blev der lagt megen Vægt paa Ind- 
øvelsen af Grammatikken, Ordenes Oprindelse, Verse- 
bygningen, de forekommende Talefigurer og andet, der 
nærmest vedkom Digtersproget, forklaredes nøje. Des- 
uden tilføjedes historiske, antikvariske, fysiske og astro- 
nomiske Oplysninger til det læste. Især havde man For- 
kjærlighed for det historiske, der jo tjente til at for- 
herlige Forfædrenes Bedrifter og Roms Navn. Endelig 
gaves der ogsaa nogen Anvisning til Digte- og Taler- 
kunsten. Den egentlige Uddannelse i den sidste Kunst, 
der holdtes i stor Ære blandt Romerne, og Undervisningen 
i Filosofi modtoges dog først i den voxne Alder i Rhetor- 
skolerne og hos de indvandrede græske Sofister, der fandt 
stor Indgang i Rom fra den Tid, da ingen dannet Romer 
kunde være bekjendt ikke at forstaa Græsk. Mange 
unge Mænd, der ønskede videre Uddannelse i Grækernes 
Videnskaber, rejste ogsaa til Athen eller Rhodos, hvor 
ansete Lærere samlede store Skarer af Tilhørere om sig. 
Den berømte Taler, Filosof og Statsmand Marcus 
Tullius Cicero, som levede i dette Tidsrum (•}• 42 f. 
Chr.), har i sine Skrifter ofte lejlighedsvis udtalt sig om 
Emner, henhørende til Opdragelsens Theori. Paa den 
ene Side fremhævede han det som Opgaven at opdrage 

Ungdommen til det, der var hæderligt og sømmeligt 
(honestum et decorum), og som stemmede overens med 
den menneskelige Natur, idet han ansaa Stræben efter 
Ros og Ære for den stærkeste DriveQeder til Dyden; 
paa den anden Side lagde han særlig Vægt paa den 
formelle Dannelse, Øvelse af Hukommelsen, Talerigtighed, 
Stile- og Deklamationsøvelser , da han især havde Ud- 
dannelse til Taler for Øje. Opdragelsens Hovedformaal 
skulde dc^g være at danne nyttige Borgere for Staten. 

3. Opdragelsen i Kejsertiden. Qulnctilian og Plutarch. 
Ved Indførelsen af Enevælden hævede den romerske 
Stat sig tilsyneladende til en endnu større Glands og 
Magt end tidligere, og Slutningen af Fristatens Tid og 
Begyndelsen af Kejsertiden var den romerske Literaturs 
saakaldte Guldalder. En Mængde kolossale og pragtfulde 
ofifentlige Bygninger opførtes, der ligesom de private Huse 
smykkedes med allehaande Kunstværker. Men den samme 
Tid viser os, ved Siden ad en overhaandtagende For- 
finelse og Overdaadighed, en uhyre sædelig Fordærvelse, 
der forgiftede og besmittede alle Forhold saavel i det 
offentlige som i det private Liv. Medens de højere 
Stænder hengav sig til alle sandselige Nydelser indtil 
den yderste O vermættelse , hensank de lavere Stænder i 
sløv Ligegyldighed for Fædrelandets Ve og Vel, vel- 
tilfredse, naar de blot havde »Brød og Skuespil«. Skjønt 
den romerske Stat endnu en Tidlang udviklede sig udadtil, 
og romersk Sprog og Kultur udbredtes stærkt i Vester- 
landene, hvor Latin næsten ganske fortrængte Folke- 
sprogene i de Lande, Romerne underkastede sig, opløstes 
dog de indre Baand, der sammenholdt Staten, saasom 
Religiøsitet, Fædrelandskj ærlighed og Familielivet, efter- 
haanden mere og mere. Efterat Riget var blevet delt i 
det østlige og vestlige, gik det sidste, som længe kun 

havde ført en hensygnende Tilværelse, ftildstændig til- 
grunde (476) ved Angreb af barbariske Stammer, som 
med bestandig større Kraft fra Østen og Norden trængte 
ind over det sammensynkende Romerriges Grændser. 

Jo mere Sædeligheden forfaldt i Rom, desto større 
Vægt blev der lagt paa den videnskabelige Dannelse, 
Åanden udvikledes paa Hjærtets, Forstanden paa Følelsens 
Bekostning. Aldrig har det vist sig klarere ^ at en en- 
sidig Uddannelse af Tænkeevnen ingenlunde er istand til 
virkelig at forædle Mennesket, end netop paa denne Tid, 
da vi se Mennesker, som havde modtaget en høj viden- 
skabelig Dannelse, der meget vel i Omfang kan sættes 
ved Siden ad vor Tids, frækt hengive sig til de afskye- 
ligste Laster og fornægte baade Gud og Sandheden og 
overhovedet alt aandeligt, der ikke lod sig bruge i Egen- 
nyttens og de kjødelige Lysters Tjeneste, medens man 
paa den anden Side oprejste slette og forbryderiske 
Kejseres Billedstøtter i Templerne og tilbad dem som 
Guder. Det huslige Liv frembød i Regelen ikke længere 
nogen Støtte for Opdragelsen, og det oflPentlige Liv, som 
tidligere havde været den vigtigste Skole for de unge 
Romere, tabte ved den stigende Kejservælde næsten hele 
sin Betydning. Under disse Forhold blev der lagt langt 
større Vægt paa et ordnet Skolevæsen end tidligere, og 
Skolerne, saavel de elementære som de højere, tiltog i 
Antal. 

Skolevæsenet var dels en communal dels en privat 
Sag. Undertiden blev nemlig en Lærer antagen af en 
By, undertiden lagde Forældre, som havde Børn, sammen 
om at lønne en fælles Lærer for deres Børn. Var nu 
Læreren en bekjendt dygtig Mand, trak han ogsaa Di- 
sciple til sig fra andre Byer, hvilke saa bleve satte i 
Kost i den By, hvor Skolen var. Det almindelige var, 
at de større Communer holdt en Lærer, der da tildels 

blev lønnet ved maanedlige Skolepenge , som Eleverne 
betalte. Den yngre Plinius, som i sine Breve udførlig 
har udtalt sig om disse Forhold, anbefaler dog, at For- 
ældrene selv skulde antage og lønne Læreren, da de saa 
vilde være omhyggeligere i Valget og mere interessere 
sig for, hvorledes det gik med Undervisningen. — Saa- 
danne Skoler vare dog nærmest for de mere velhavende 
Familiers Børn, medens de fattige, som intet kunde bi- 
drage til Lærerens Lønning, vare udelukkede derfra. Ved 
at oprette offentlige Skoler og Plejeanstalter søgte derfor 
flere af Roms bedre Kejsere, som Nerva, Trajan og 
Hadrian, at raade Bod paa dette, Misforhold. Idethele 
havde det romerske Undervisningsvæsen i Kejsertiden, 
navnlig hvad det theoretiske angaar, ikke ringe Lighed 
med vore Dages. Dette viser sig især, naar vi betragte 
de Regler, som Quinctilian, Romernes berømteste Theore- 
tiker i Undervisningsfaget, har fremsat i denne Henseende. 
Quinctilian var født i Spanien (40 e. Chr. f 118), 
men kom tidlig til Rom, hvor han uddannede sig til en 
berømt Taler, og han var den første, som fik offentlig 
Ansættelse i Rom som Lærer i Veltalenhed (Professor 
Eloquentiæ). I de Anvisninger til Veltalenhed, som han 
har efterladt sig, udtaler han sig udførlig om de vigtigste 
Sider af Opdragelses- og Undervisningsvæsenet, dog lige- 
som Cicero og som Romerne overhovedet kun i et praktisk 
Øjemærke, nemlig med Uddannelsen som Taler for Øje. 
Hans Hovedgrundsætninger ere: Barnets aandelige Dan- 
nelse skal begynde fra den tidligste Alder af og skride 
jævnt frem, alt som Aandskræfterne udvikles og modnes. 
Man maa ikke overanstrænge det eller, ved at gjøre for 
store Fordringer til det, give det Ulyst til Studeringerne, 
derfor skal den første Undervisning meddeles ved Leg. 
Der skal anvendes megen Omhu i Valget af Barnepige, 
Legekammerater og Pædagog, da de Indtryk, Barnet 

6* 



Digitized by 



Google 



84 Romerne. 

modtager i den tidlige Alder, vanskelig senere udslettes; 
ligeledes skal man have Opmærksombeden henvendt paa, 
at Barnets første Omgivelser tale et rent Sprog, da det 
danner sin Tale efter hvad det hører. Da det latinske 
Sprog læres i det daglige Liv, skal Sprogundervisningen 
begynde med Græsk; men naar Grunden er lagt i dette 
Sprog, bør Undervisningen i Modersmaalet gaa jævnsides 
dermed. Naar man lærer Børn at læse, skal man lære 
dem at kjende Bogstavernes Udseende paa samme Tid 
som deres Navn, og passe paa, at de have fuld Sikkerhed 
i Stavning, inden de gaa over til Læsning, da de ellers 
let blive usikre deri, saa man kan blive nødt til at be- 
gynde forfra med dem igjen. Læsningen af de enkelte 
Ord maa være sikker, før man gaar over til at læse 
sammenhængende Stykker. Naar man vil lære Børn at 
skrive, skal man helst indridse [Bogstaverne paa en Tavle 
og lade Barnet trække dem efter; derved dannes dets 
Fingre, og man sparer at føre dets Haand. Det, man 
skriver for, bør indeholde moralske Lærdomme, som der- 
ved optages i Hukommelsen; saadanne Leveregler, som 
Barnet lærer i den tidlige Alder, udøve ofte en varig 
Indflydelse paa dets sædelige Forhold. — Tidlig skal 
man søge at benytte sig af Barnets Ærekjærhed, og ved 
at rose det, naar det svarer rigtigt, vække Lysten til 
Fremskridt, eller, naar det viser sig efterladende, op- 
vække dets Skinsyge ved at beskjæftige sig med andre 
Børn. Men forøvrigt skal man ikke søge at fremskynde 
dets Udvikling altfor meget, da dette let kan bevirke en 
senere Stillestaaen eller Tilbagegang. Fortrinlige Aands- 
anlæg ville i den tidligste Alder især give sig tilkjende 
ved en god Hukommelse, samt ved Lyst til Efterligning 
og til at gjøre Spørgsmaal. Heraf bør man ved Under- 
visningen benytte sig paa passende Maade. Ikke alle 
Børn skulle behandles paa samme Maade, men man skal 

nøje give Agt paa de særegne Anlæg og fornemmelig 
søge a€ advikle disse og at udfylde , hvad der endnu 
mangler dem i Fuldkommenhed, for* paa den Maade at 
frembringe noget fortrinligt i sit Slags: altsaa ikke søge 
at tvinge et Barn ind i en Retning , hvorhen dets Evner 
ikke vise. En har fremherskende Tilbøjelighed til Hi- 
storien, en anden til Digtekunsten, en tredie til Rets- 
videnskaben, medens det for nogle er bedre, at man 
sætter dem til Ploven. Svage Hoveder skal man ikke 
overanstrænge , men kun lede dem i den Retning, hvor- 
hen deres Tilbøjelighed gaar, saa ville de dog blive 
istand til at udrette noget nyttigt, saavidt deres Evner 
række. Træffer man derimod et godt Hoved, saa kan 
man gjøre store Fordringer og behøver ikke at lade nogen 
Mangel gaa upaatalt hen. 

Ved al Undervisning og ved al Tugt skal man gaa 
frem med forstandigt Maadehold; ved for stor Strænghed 
opvækker man nemlig let Lede til Videnskaberne, medens 
man paa den anden Side ved altfor stor Eftergivenhed 
vænner til Lediggang og Dovenskab. Fra Tid til anden 
skal Undervisningen afbrydes, forat Børnene, efter at 
have forfrisket sig, med større Lyst og Munterhed kunne 
tage fat paany. Selv Lysten til Leg er Tegn paa et 
muntert og opvakt Hoved, medens det ikke er at vente, 
at den, som gaar omkring og hænger med Hovedet, egner 
sig til at drive Studeringerne med den rette Aands- 
livlighed. Desuden kunne passende Lege ofte bidrage til 
at udvikle Barnets Forstand, og under Legene bliver man 
lettest opmærksom paa dets Karakters sande Ejendomme- 
lighed. Legemlige Tugtelser bør man aldrig anvende 
(heri adskiller Quinctilian sig bestemt fra den sædvanlige 
romerske Skolepraxis, ifølge hvilken der hyppig gjordes 
Brug af Ris og Ferle). Et Barn kan man vel tvinge 
ved Prygl, men hvad vil man gjøre ved unge Mennesker, 

paa hvem saadanne Straffe ikke ere anvendelige, og som 
netop nu skulde gaa videre paa Videnskabernes Bane! 
Det Barn, der ikke bedrer sig ved Formaninger og Ad- 
varsler, vil, ligesom den slette Slave, ogsaa forhærde sig 
imod Prygl. Overhovedet er PryglestraflFen indført ved 
Lærernes Forsømmelighed, en bestandig Opsigt med Bør- 
nenes Beskjæftigelser gjør den overflødig. 

Alt kommer an paa at faa gode Lærere, der have 
et faderligt Hjærte for Børnene og betænke, at de træde 
i deres Sted, som have overgivet dem deres Børn. Det 
er en fejl Mening, naar man antager, at i Begyndelsen 
kan en middelmaadig Lærer være god nok; tvertimod 
skal man strax søge at faa den dueligste Lærer, der er 
at opdrive, ellers forsinkes Undervisningen, og den dygtige 
Lærer faar senere dobbelt Arbejde; først maa han vænne 
Børnene af med det, der allerede er bibragt dem, og 
derpaa lære dem det ny. Læreren skal være velbekjendt 
med Undervisningens Theori, forat tage Sagen paa den 
rette Maade; overhovedet vil den mest dannede Lærer i 
Regelen ogsaa være den, der bedst vil kunne gjøre sig 
forstaaelig, medens den, hvis egen Tænkning kun er lidet 
udviklet, heller ikke vil kunne føre Lærlingen til nogen 
dybere Erkjendelse. Jo mere dannet en Lærer er, desto 
bedre vil han kunne tjene Disciplene som Mønster til 
Efterligning, hvilket er en Hovedsag i Opdragelsen. Om 
intet skal Læreren oftere tale end om Anstændighed og 
Sædelighed. Alvor og Venlighed skulle være forbundne 
hos ham, og ingen af Delene maa overdrives, at han ikke 
skal blive enten hadet eller foragtet. Han skal vel vogte 
sig for Vredagtighed, uden derfor at se igjennem Fingre 
med det, der fortjener Dadel. I sin Ros saavelsom i sin 
Dadel bør han holde Maade, at han ikke skal opvække 
enten Hovmod eller Forbitrelse hos Disciplene. Naar 
Læreren saaledes med samvittighedsfuld IJdholdenhed og 

Flid røgter sin Gjerning, ville Disciplene ogsaa vise ham 
den Ærefrygt, som de skylde ham og som er Betingelsen 
for, at hans Ord kan øve den rette Virkning paa dem. 

Med Hensyn til Spørgsmaalet, om offentlig Skole- 
gang eller Privatundervisning er at foretrække, bemærker 
Quinctilian, at naar man undertiden anbefaler Privat- 
undervisning, fordi Barnet er udsat for sædelig For- 
dærvelse ved at omgaas med mange andre Børn, hvor 
Læreren ikke stadig kan have Øje_ med den enkelte, 
medens Privatlæreren kan have hele sin Opmærksomhed 
henvendt paa det enkelte Barn, saa vilde denne Ind- 
vending være af Betydning, hvis Erfaringen ikke lærte, 
at Barnet ligesaa vel kan blive fordærvet i Hjemmet som 
i Skolen. Derimod vækker den fælles Skolegang Kappe- 
lyst hos Børnene; Læreren bevarer lettere sin Livlighed 
og anspores mere til at gjøre sig Flid, end naar han 
kun har med et enkelt Barn at gjøre. Barnet lærer des- 
uden i Skolen meget af, hvad der siges til andre, der 
ujdvikles et omgjængeligt Væsen og større Aandsfrihed 
hos det, og der stiftes ofte Skolevenskaber, der kunne 
være af gavnlig Betydning for hele Livet. 

Saasuart Barnet har opnaaet nogen Færdighed i 
Læsning og Skrivning, skal man begynde den grammatiske 
Undervisning, der ikke blot fremmer Tale- og Skrive- 
rigtighed men ogsaa Udvikling af Dømmekraften. Her 
maa man nu ikke lade sig nøje med enkelte Mønster- 
forfattere, men man skal tage alle Slags Skrifter for, 
ikke blot for Indholdets men ogsaa for enkelte Ords og 
Udtryks Skyld, der ofte ere opfundne af enkelte For- 
fattere. Desuden skal man oplyse om de forskjelUge 
Taledele, Ordenes Bøjning, og hvad der ellers hører til 
Grammatikken. Vigtigt er det især, at Børnene vænnes 
til en smuk Oplæsning, der forener Ynde med en pas- 
sende Værdighed. Ved poetiske Stykker skal man indøve 

Yersemaalet og gjøre opmærksom paa Digtersprogets 
Ejendommeligheder, samt søge at skjærpe Disciplenes 
Sands for Skjønhed i Anlæg og Plan, og for hvad der 
hører til en træffende Skildring af Gjenstande eller Per- 
soner efter deres forskjellige Karakterer. Ved Siden 
herad skulle Stileøvelserne gaa, der først kunne bestaa i 
Gjenfortælling af Smaahistorier, senere i Skildringer og 
Afhandlinger over moralske og historiske Emner, hvortil 
Læreren forud har givet det føjste Udkast. 

For den, som senere vil besøge Veltalenhedslærernes 
Skoler, ere endnu flere Kundskaber og Færdigheder nød- 
vendige. Navnlig er Musikken vigtig for den vordende 
Taler, forat han kan give sin Stemme den rette Betoning. 
Smukke Steder hos Talerne kan man lade Disciplen lære 
udenad og foredrage med den fornødne Action, hvilket 
er en god Forskole for den, der senere vil optræde 
offentlig som Taler. Dands og Legemsøvelser ere gavn- 
lige til at give Legemet den rette Holdning og Sikkerhed. 
Mathématikken er af stor Betydning i formel Henseende, 
thi ved den skjærpes Aanden og en hurtig og rigtig Op- 
fattelse ifremmes. Desuden udfordres der historiske og 
naturvidenskabelige Kundskaber og filosofisk Overblik. 
Da ingen kan blive en god Taler uden at besidde en 
god Hukommelse , skal denne Sjæleevne stadig øves. 
Hovedsagen er dog at være et retskaffent Menneske; thi 
intet er farligere end Veltalenhed, naar den benyttes i 
Slethedens Tjeneste. Derfor skal Undervisningen fremfor 
alt have Dyden til sit Formaal; thi ogsaa heri trænger 
Mennesket til en Lærer fuldtsaavel som i nogen anden 
Kunst eller Videnskab. 

Samtidig med Quinctilian, men med et dybere Blik 
for den hjærtelige Side af Menneskelivet, fremsatte 
Plutarch sine Opdragelsesgrundsætninger. Han var af 
Fødsel en Græker, erhvervede sig en grundig Dannelse, 

navnlig et adstrakt Kjendskab til den græske Literatur, 
gik derpaa til Rom, hvor han optraadte som Lærer i 
Filosofien. Seuere blev han Lærer for Kejser Hadrian, 
som han udøvede en gavnlig Indflydelse paa, og af hvem 
han beskikkedes til Statholder i Grækenland (f 120e. Chr.). 
Plutarch fremhævede, at Opdragelsen beror paa tre 
Ting, naturligt Anlæg, Undervisning og Vane eller Øvelse. 
Mennesket er af Naturen syndigt, men skal ved Op- 
dragelsen befries fra det onde og efterhaanden udvikle 
sig til Lighed med det guddommelige Væsen. Til Er- 
kjendelsen af Dyden, der er nødvendig for at kunne ud- 
øve den, kommer Mennesket ikke blot ved Undervisning 
og Granskning, men tillige ved Guddommens umiddelbare 
Indflydelse, der gjennemtrænger Sjælen og fylder den 
med en Anskuelse af det sande og hellige. Saadanne 
Aabenbaringer gives ogsaa paa ydreMaade, især gjennem 
Orakelsprog. — I den første Barndom skal især Kjærlig- 
heden til Forældre og Sødskende næres hos Barnet, 
hvorfor Moderen ogsaa selv bør opamme det. Barnets 
Sjæl er, ligesom blødt Vox, modtagelig for alle Indtryk; 
det gjælder derfor om at fjerne, hvad der kan have en 
skadelig Indflydelse paa Sjælen, og at være meget for- 
sigtig i Valget af Pædagoger og andre, som have med 
Barnet at gjøre. Især er det af den højeste Vigtighed, 
at Læreren er en Mand af en hæderlig Vandel, en ren 
Karakter og en stor Erfaring. Thi en god Undervisning 
er Kilden til Dyden. Medens Quinctilian havde lagt stor 
Vægt paa Deklamationsøvelser, advarede Plutarch imod 
at vænne Ungdommen til at føre det store Ord; først 
maa man høre, før man rettelig kan tale; derfor skulde 
man vænne Børnene til at høre meget og tale lidt, og 
ikke tillade dem at gjøre for mange Spørgsmaal. Gjennem 
Hørelsen strømmer Dyden ind i Menneskesjælen, men 
Lasten kommer ogsaa ad andre Veje, derfor skal Øret 

fremforalt dannes. Man skal holde Børnene til Flid ved 
Forestillinger og Formaninger, men ikke ved Prygl eller 
beskjæmmende Behandling. Heller ikke maa man gjøre 
for store Fordringer til dem eller altfor meget søge at 
fremskynde deres Udvikling. Det gaar med dem som med 
en Plante: naar den vandes til Maade, trives den godt, 
men giver man den alt for meget Vand, saa gaar den 
ud. Derfor skal Arbejdet afvexle med Forfriskning. En 
Bue, som holdes længe spændt, taber sin Spændkraft. 
Hukommelsen skal man søge at uddanne hos Børnene; 
thi den er Kundskabernes Skatkammer, og det er ikke 
uden Betydning, at Mnemosyne (Erindring) i Mythologien 
siges at være en Moder til Muserne. Som Græker lagde 
Plutarch mere Vægt paa Legemsøvelser, end Romerne 
plejede, idet han gik ud fra, at en passende Omhu for 
Legemet ogsaa styrker Sjælen. Ungdommen skulde med 
Flid læse de gamle Forfatteres Skrifter, men vogte sig 
for at besmittes af de usædelige Steder i dem, eller for 
deri at søge en Undskyldning for egen Slethed. Det 
vigtigste Middel til. Dannelse er dog Filosofien. Hvad 
Lægekunsten og Gymnastikken er for Legemet, det er 
Filosofien for Sjælen. Ved den lærer man at erkjende, 
hvad der er skjønt og hæsligt, hvad der er ret og uret, 
hvad der er at vælge og at forkaste, i Lykken ikke at 
hengive sig til Overmod og i Ulykken ikke at synke hen 
i Sorgen. Ved den hæves Mennesket til Lighed med 
det guddommelige Væsen, idet Fornuften kommer til at 
indtage den Plads i Sjælen, hvor Lysterne og Begjærlig- 
hederne før herskede, og Mennesket kommer til Er- 
kjendelse af sit eget Væsen. 

Bfterat Oldtidens Opdragelses- og Undervisningslære 
ved Quinctilian og Plutarch havde hævet sig til sin fulde 
Højde, sank den hurtig sammen. Livet svarede ikke til 
Theorierne. Endnu søgte Lukian (f 200 e. Chr.), skjønt 

forgjæves, at opvække Interesse for den gamle græske 
Opdragelsesmaade; men netop denne Forfatter afgiver 
det mest slaaende Billede paa Hedenskabet i dets Under- 
gang. Han spottede ubarmhjærtig med den gamle Gnde- 
lære og alle dens Urimeligheder, men manglede den 
Syndserkjendelse og Hjærtelighed, som var nødvendig for 
at kunne slutte sig til Kristendommen, der paa hans Tid 
allerede var voxet op til en betydelig Magt og talte en 
stor Mængde Bekjendere i alle Dele af det romerske Rige. 



Nordboerne. 

Medens Videnskab og Kunst stod paa et højt Trin 
i Oldtidslandene ved Middelhavets Kyster, og bestemte 
Grundsætninger uddannede sig for Skole og Opdragelse, 
der i mange Maader have afgivet den Grundvold, hvor- 
paa den nyere Tids Opdragelse og Dannelse hviler, 
stod Nordboerne endnu ganske paa Naturfolkenes Stade, 
nærmest at ligne med Perserne blandt de hidtil omtalte 
Folk. Den nordiske Oldtid strækker sig omtrent til Aaret 
1000, da Kristendommen først fik fast Fod i Nordens 
Lande. Livet var haardt og uslebent. Krigens Idrætter 
og de Sysler, som de daglige Livsfornødenheder krævede, 
lod hverken sønderlig Tid eller Lyst til at beskjæftige 
sig med noget, der kan kaldes Kunst eller Videnskab. 
Ikke destomindre fortjene Nordboerne en Plads i den 
menneskelige Opdragelseshistorie ; thi vi finde her, hvad 
vi savne i Syden, den ufordærvede sædelige Kraft, den 
dybere religiøse Betragtning og den Agtelse for Kvinden 
og for Huslivet, som forsvandt i Syden, næsten i samme 
Forhold som den intellectuelle Dannelse tiltog. 

Hvad der navnlig giver Nordboernes Religion et 
bestemt Fortrin for Sydboernes er det kraftige Haab om 

et Liv efter dette og den klare Anskuelse om, at denne 
Verden, med alle dens Idrætter og med dens haarde 
Kampe mellem de gode og de onde Magter, er endelig, 
og at der efter en Tilintetgjørelsens Nat skal oprinde en 
Fornyelses og Opstandelses Morgen, da Jorden anden 
Gang skal hæve sig af Havet dejlig og grøn, da Sæden 
skal opvoxe paa ubesaaede Marker, og alt ondt for- 
svinde, da de gode evig skulle glædes i Gimles guldtakte 
Hal, medens de onde skulle være hjemfaldne til den 
retfærdige Straf. — Grækerne betragtede Gudekampen 
som endt, derfor er den skjønne sorgløse Ro det ejen- 
dommelige for det græske Liv; Nordens Guder vare 
endnu stedse midt i Kampen med Jætterne, derfor var 
Nordboernes Liv en stadig Kamp. »Kristelig talt«, siger 
N. M. Petersen, »kunde man sige, at al deres Id gik ud 
paa at dræbe Jættenaturen i sig selv og at lægge Baand 
paa dens ydre Magt«. Men da Sandheden er, at Livets 
Strid ikke er endt, s?i.alænge dette Liv varer ved, til- 
kommer Fortrinnet aabenbart Nordboerne i dette Stykke, 
selv om der under disse evindelige Kampe udviklede sig 
en blodig Grumhed, som gjorde Nordboerne, der selv 
kun agtede Livet ringe mod et berømmeligt Eftermæle, 
til en Rædsel for alle de Folk, som de paa deres vilde 
Yikingetog stødte paa. 

Omgiven af Kamp og Fare og af en haard og uvenlig 
Natur, havde Nordboen noget forsigtigt, tavst og tilbage- 
holdent i sit Væsen, ikke let sluttede han sig til andre 
og troede sig selv bedst. Men havde han givet nogen 
sit Ord, da var han trofast til det yderste, og mod den, 
som han havde sluttet sig til med Venskab, var han 
velvillig og opofrende. »Har du en Ven, som du tror 
vel, og vil du nyde godt af ham, dit Sind skal du blande 
med hans, vexle Gaver med ham og besøge ham tit; thi 
med Krat bevoxes og med højt Græs den Vej, som ingen 



Digitized by 



Google 



Nordboeroe. 93 

betræder. Ung var jeg og rejste ene, da foer jeg vild 
af Vejen; rig tyktes jeg mig, da jeg traf en anden: Mand 
er Mands Glæde. Træet fortørres, som staar i øde Torp, 
og dækkes hverken af Bark eller Blade; saa er den 
Mand, som ingen ynder, hvi skulde han længe leve?«. 
Mod den fremmede og vejfarende var Nordboen gjæstfri, 
og gavmild mod den trængende. Rigdom var et Gode, 
men ikke det højeste; thi Rigdom er en ustadig Ven, 
men Forstand, Kundskab og Erfaring svigter ikke. »Til 
Skamme bliver den, der intet ved, naar han sidder blandt 
dannede Mænd: Godt Raad er bedre end rig Gave. 
Paalideligere Ven faar Mand aldrig, end megen Forstand; 
bedre Byrde bærer ingen hos sig, end meget Mandevid«. 
Højest af alt agtedes dog et hæderligt Eftermæle, og det 
vandtes ved uforfærdet Tapperhed og krigeriske Bedrifter. 
Med de tapres Skarer fyldes Odins Hal, derfor skyede 
Helten ikke Faren, men gik leende i Døden, veltilfreds, 
naar blot Mindet om hans Tapperhed bevaredes. »Formue 
dør. Frænder dø, og selv dør man ligervis; men aldrig 
forgaar berømmeligt Navn for den, som er godt erhvervet. 
Formue dør. Frænder dø, og selv dør man ligervis; men 
eet ved jeg, som aldrig dør. Dom over hver en død«. 

. Norden, Island undtaget, styredes i Oldtiden, saa- 
langt Historien rækker, af Konger, hvis Magt dog var 
indskrænket paa mange Maader. Kongemagten var vel 
arvelig; men ligesom Kongen først kom i Besiddelse af 
Magten, naar han var hyldet af hele Folket, saaledes 
kunde han kun gjøre sin Myndighed gjældende ved per-, 
sonlig Tapperhed, Dygtighed og Retfærdighed. Det stod 
i Folkets Magt at afsætte ham, naar det ikke følte sig 
tilfreds med ham. Uden Folkets Samtykke kunde han 
hverken paalægge Skat eller begynde Krig. Under- 
saatterne vare dels fri Mænd, Jarler eller Herser og 
Bønder, dels Trælle. Kun de fri Mænd havde nogen 

Indflydelse i Staten, Trællene vare uden alle Rettigheder 
og faldkommen afhængige af deres Herrers Godtbefindende, 
og de stode paa et lavt Stade i sædelig og aandelig Hen- 
seende. Der var ikke nogen egen Præstestand i Norden, 
men de ypperste Høvdinger havde Godordet i deres 
Kreds (Herredet) og forrettede Ofringen i Gudehovet. I 
Nærheden af Hovet var gjeme Tingstedet, hvor Lag- 
manden forkyndte og fortolkede Loven, og hvor Rets- 
trætter afgjordes, og Straffe idømtes. Men ofte afgjordes 
Sagerne ved Tvekamp eller Holmgang, der da traadte 
istedenfor al anden Retsforhandling. 

I det huslige Liv indtog Kvinden en høj Plads, ikke 
blot paa Grund af den Agtelse, som Nordboerne idethele 
viste Kvindekjønnet, men ogsaa paa Grund af den Kraft 
og Dygtighed, de nordiske Kvinder ved mange Lejlig- 
heder viste, og som gjorde dem til Mændenes jævnlige, 
saa disse søgte Raad hos dem eller lode sig bestemme 
af deres Indflydelse. Kvinderne færdedes frit blandt 
Mændene, uden at Ærbarheden, der agtedes højt, derved 
krænkedes. Det er sjældent at træffe Exempler paa, at 
nogen Mand havde mere end een Hustru; skete det, 
forvoldte det gjerne Ufred, saa Manden tilsidst maatte 
lade sig nøje med den ene af Hustruerne. Behandlede 
Manden sin Hustru paa en haard eller usømmelig Maade, 
kunde hun forlange Skilsmisse, men forøvrigt havde han 
udstrakt Myndighed over hende. Hele den indre Hus- 
gjerning var overladt til Kvinderne, saasom at brygge, 
bage og forfærdige deres egne og Mændenes Klæder, og 
de fornemste Kvinder satte en Ære i at være Mestere i 
alt, hvad der hørte til at holde deres Hus i en god og 
smuk Stand. Paa Grund af Mændenes hyppige Fra- 
værelse paa Tog eller til Tings maatte Kvinderne ogsaa 
ofte forestaa Husets ydre Anliggender , som de med 
lige Dygtighed vidste at styre. Vare Mændene blevne 



Digitized by VjOOQ IC 



Nordboerne. 95 

saarede i Kampen, forstod Kvinderne at forbinde og hele 
Saarene. Skjønhed og kvindelig Ynde agtedes højt, men 
højere dog et mandigt og kraftigt Sind, som Sønnerne 
kunde tage i Årv efter deres Mødre. »En Mødrenearv 
har jeg givet mine Sønner, saa at deres Hjærter due«, 
sagde Regnar Lodbrog i sin Dødssang om Aslaug. Men 
det lader sig ikke nægte, at denne Mandighed hos Nordens 
Kvinder undertiden udartede til en Haardsindethed, der 
lod lidet Rum for de mildere kvindelige Følelser. 

Naar et Barn var født, kunde Faderen enten mod- 
tage eller forskyde det. I sidste Tilfælde blev Barnet 
svøbt i et Dække og givet nogen Føde i Munden og 
derpaa udbaaret paa et ensomt Sted, hvor det maatte 
omkomme, hvis ikke nogen tilfældig fandt det og af 
Medlidenhed tog sig af det. Saadanne Børneudsættelser 
skete dog kun af Nød, eller paa Grund af en Legems- 
lyde hos Barnet, eller fordi der var udtalt ildevarslende 
Spaadomme om dets Fremtid. Der var dog altid noget 
vanærende derved. Modtog Faderen derimod Barnet, saa 
blev det overøst med Vand og givet Navn, og derved 
optaget i Familien. Barnet fik gjerne en Gave i Navne- 
fæste, og en Tandgave, naar det fik de første Tænder. 
Undertiden bestod en saadan Tandgave i Trælle, der 
vare bestemte til Barnets Pleje og Opfostring. Det skete 
ogsaa ofte , at Barnet blev sendt til Slægt eller Venner 
til Opfostring. Drengene fik under Opvæxten som oftest 
Lov til at raade sig selv i høj Grad, og Tugt anvendtes 
kun sjælden. Forældrene betragtede det som et godt 
Tegn, naar Drengen tidlig udgjød Blod eller begik Drab, 
som Bevis paa, at han med Tiden vilde blive en dygtig 
Viking. Forresten færdedes Drengene næsten altid i det 
fri og vænnedes til en høj Grad af Haardførhed og til 
Deltagelse i alle de Arbejder, som Livet udfordrede. 

Opdragelsen — forsaavidt der overhovedet kan være 
Tale om noget saadant i Norden, hvor alt, hvad derhen 
hørte, blev drevet efter Lyst og Lejlighed uden nogen 
planmæssig Undervisning — bestod næsten udelukkende 
i Legemsøvelser (Idrætter), hvori Nordboerne havde saa 
stor en Færdighed, som neppe noget andet Folk har 
haft. Disse »Idrætter« bestod dels i »Lege«, dels i. 
Vaabenøvelser. Til Legene hørte især: Løb, som ved 
idelig Øvelse dreves saavidt, at Ynglingen kunde indhente 
Hesten i Løbet. Foruden i almindeligt Løb øvede man 
sig ogsaa i Ski- og Skøjteløb, hvori mange havde op- 
naaet en forbavsende Færdighed. Springning hørte til de 
almindeligste Øvelser; under fareftilde Omstændigheder 
kunde Redningen tit bero paa et dristigt Spring; da Is- 
lænderen Skarphedin blev furfulgt af sine Fjender, sprang 
han over en Elv, der var 12 Alen bred, og hvis Bredder 
var tilfrosne og glatte. Gunnar fra Hlidarende kunde 
fuldt rustet springe højere, end han selv var. Klavring 
dreves især i Nordens Bjergegne, hvor man øvede sig i 
at bestige de stejleste Fjelde. Brydning var en almindelig 
Styrke- og Smidighedsøvelse. En anden Styrkeprøve var 
Rebdragning, hvoraf Talemaaden kommer: Ondt er det 
at drage Reb med den stærke. Ved Stenkastning øvedes 
ikke alene Styrken, men Øjemaalet skjærpedes. Boldspil 
var en almindelig Leg, hvorved Behændighed, Smidighed, 
Styrke, samt Færdighed i Løb og Springning samtidig 
øvedes. Svømning blev dreven til en overordentlig Færdig- 
hed; der var dem, der kunde svømme hele Mil og holde 
længe ud under Vandet. At kunne svømme som en Sæl 
var en stor Ros, og ofte anstilledes der Eapsvømning. 
En ejendommelig nordisk Ligevægtsøvelse var det at gaa 
udenbords paa Aarerne, medens der roedes. OlafTryggve- 
sen, der var Nordens ypperste Mester i alle Slags Legems- 
øvelser, havde drevet denne Kunst til en vidunderlig 

Færdighed; han kunde, medens der roedes, gaa rundt om 
sit Skib paa Aarerne og samtidig lege med tre korte 
Sværd (Haandsaxe) saalades, at det ene stadig var i 
Luften. — De egentlige Vaabenøvelser bleve ikke 
drevne med mindre Lyst og Iver, thi vaabenøvet maatte 
enhver Mand være. Disse Øvelser bestod dels i alle- 
slags Fægtning, hvorved man øvede sig i Brugen af Øxe, 
Sværd og Landse, dels i Bueskydning, Jhvorved man 
søgte at skyde sikkert, langt og med Kraft, dels i Spyd- 
og Slyngekastning. Mange Nordboer havde ved idelig 
Øvelse opnaaet en utrolig Færdighed heri. Der var dem, 
der med Pilen kunde ramme et Maal i saa lang Afstand, 
at det neppe var synligt, eller forstod at sigte saa sikkert 
paa hinanden, at Pilene mødtes med Odden, og begge 
faldt ned paa Halvvejen. Nogle kunde gribe Modstanderens 
Spyd i Flugten eller lige godt bruge begge Hænder og 
kaste med to Spyd ad Gangen. Jo højere nogen var af 
Stand, desto større Færdighed maatte han besidde i alle 
disse Øvelser for$it kunne hævde sin Stilling. 

Ved saadanne Øvelser udvikledes fra Ungdommen af 
en Legemskraft, der satte Nordboen istand til at udholde 
de største Besværligheder paa Landet saavelsom paa 
Havet og frembragte en Djærvhed og Frygtløshed, der 
lod ham foragte Faren, i hvad Skikkelse den end viste 
sig. Men det følger af sig selv, at den aandelige Side 
af Livet under disse Forhold maatte komme til at træde 
endel i Skygge. — Størst Betydning i aandelig Henseende 
havde naturligvis Religionen, med hvad dertil hørte. 
Gudesagnene forplantedes i deres ældgamle poetiske Form 
fra Fader til Søn, de religiøse Forestillinger næredes og 
udvikledes ved Deltagelse i Ofringerne og andre religiøse 
Skikke, uden at der er Tale om nogen egentlig Under- 
visning i disse Ting, uden ialfald i ganske enkelte Ret- 
ninger, saasom den hemmelighedsfulde Benyttelse afRune- 

skriften eller i Sejdkunster; undertiden sendte Nordmænd 
deres Døtre til Finmarken for at lære de hemmeligheds- 
fulde »Finnekunster«. Om egentlig Videnskab eller Kund- 
skab, foruden den religiøse, kan der ikke være sønderlig 
Tale; heller ikke om skjøn Kunst, Digtekunsten und- 
tagen. Legemsøvelser gjaldt mere end Sjælens Uddan- 
nelse, og næsten al Kundskab gik ud paa Livets For- 
nødenheder, Krig og historisk Fortælling. Metallernes 
Forarbejdelse og Anvendelse til Vaaben og Smykker 
krævede en vis Grad af Eftertanke og mekanisk Færdig- 
hed. Man kogte Salt, persede Most, bryggede 01 og 
Mjød, bagte Brød o. desl. Jagten forskaffede Kundskab 
om adskillige Dyr. Enkelte Mænd betragtede Stjernerne, 
og man gav nogle af dem Navne. Aaret beregnedes og 
inddeltes med ikke ringe Nøjagtighed. Krigernes Saar 
krævede Lægehjælp, og dette førte til Kundskab om Læge- 
urter. Kvinderne udsyede allehaande Figurer i Vægge- 
tapeterne, og Mændene udskare eller malede Billeder paa 
Skjoldene og paa Højsædesstøtterne. Ved at riste Runer 
i Sten og Træ vidste man ikke alene at bevare Mindet 
om hedengangne Mænd, men ogsaa at skaffe sig et, om 
end ufuldkomment, Middel, hvorved man kunde meddele 
sig til fraværende. Runemestere kaldtes de Mænd, som 
forstod sig paa denne Kunst, der for den almindelige 
Betragtning havde noget hemmelighedsfuldt ved sig. I 
huslige Samkvem og Krigen ledsagedes Sangen af Musik; 
og til Aftenmoro afvexlede Fortællinger med Gaader. 
Naar Vikingen sent i Høst kom hjem fra sine Tog, for- 
talte han ved Gilder og andre festlige Sammenkomster 
om de fremmede Lande, han havde set, og de Manddoms- 
gjerninger, han havde øvet. Unge og gamle flokkedes 
om ham og lyttede med spændt Opmærksomhed til hans 
Tale. De gamle oplevede ligesom paany deres Ungdoms- 
liv, og i de unges Sjæle vaktes Begjærlighed efter at 
udmærke sig ved lignende Bedrifter. Hvad der saaledes 

fortaltes, bevaredes i tro Hukommelse og forplantedes 
fra Slægt til Slægt, i%ær ved enkelte udmærkede Saga- 
mænds Fortælling, der forstod at forbinde de forskjellige 
Brudstykker til et samlet hele. Saaledes opstod de for 
Norden ejendommelige Sagaer, der i en senere Tid blev 
opskrevne og som give os det klareste Billede af hele 
Oldtidslivet. Ældre end de egentlige Sagaer eller pro- 
saiske Fortællinger vare dog Skjaldenes Kvad, der inde- 
holdt ligesom det første umiddelbare Indtryk, som mæg- 
tige Begivenheder fremkaldte, og afgav de faste Holde- 
punkter for den senere Fortælling. Thi Digtekunsten var 
ældgammel i Norden og tilskreves Odin. Skjaldens Kvad 
kaldte Kjæmperne til Striden og lød midt i Kampens 
Bulder; det bevarede Heltens Bedrifter i Efterkommernes 
Erindring, og lod ikke den gavmilde Konges Minde de. 

Under saadan Sang og Tale om stolte Bedrifter og 
under idelige Øvelser i alleslags mandige Idrætter, men 
uden anden Undervisning end den, Faderen eller Foster- 
faderen lejlighedsvis kunde give, voxede Drengen op, 
indtil han selv kunde øve Bedrifter værd at mindes af 
de kommende Slægter. Datteren opdroges af Moderen 
til Kydskhed og Blufærdighed og lærte derhos at sømme, 
spinde og væve, at brygge og bage og hvad andet, der 
hørte til for selv at forestaa et Hus, naar hun rakte den 
Mand sin Haand, som ved tapre Bedrifter havde vundet 
hendes Hjærte. 

— Hvad her er anført gjælder vel nærmest Nord- 
boerne, men vil ogsaa tildels have Anvendelighed paa 
alle Folkene af den store gothiske Folkestamme, eller 
med andre Ord paa de Folk, fra hvilke næsten hele 
Nord- og Vestevropas nuværende Befolkning stammer, de 
Folk, der tilintetgjorde Romerriget og bleve Bærere af 
Middelalderens kristelige Dannelse. 

